ނަރަކައިން ސަލާމަތްވާން ކުރެވިދާނެ ކަންކަން. – DhiSalafiyyah\nނަރަކައިން ސަލާމަތްވާން ކުރެވިދާނެ ކަންކަން.\n26/04/2014 ފިޤުހާއި އޭގެ ޢިލްމުތައްއައްޝައިޚު ޢަބްދުއްރަޙީމް ބިން މުޙައްމަދު\nالحمد لله، الصلاة و السلام على نبينا محمد و آله وصحبه أجمعين.\nﷲ ސުބުޙާނަހޫ ވަތަޢާލާ ވަހީކުރައްވާފައިވެއެވެ.\nإِنَّ الَّذِينَ كَفَرُ‌وا بِآيَاتِنَا سَوْفَ نُصْلِيهِمْ نَارً‌ا كُلَّمَا نَضِجَتْ جُلُودُهُم بَدَّلْنَاهُمْ جُلُودًا غَيْرَ‌هَا لِيَذُوقُوا الْعَذَابَ (1)\n“ހަމަކަށަވަރުން ތިމަންއިލާހުގެ އާޔަތްތަކަށް(އެބަހީ: ހެއްކާއި ޤަރީނާތަކާއި އާޔަތްތަކައި، ފިލާވަޅުތަކާއި ޢަލާމަތްތަކާއި އަދި އެއިލާހުގެ ބާވާލައްވާފައިވާ ތަކެއްޗަށް) ކާފަރުވެގަންނަ މީސްތަކުން ތިމަންއިލާހު އެބައިމީހުން ނަރަކައަށް ވައްދަވާހުށީމެވެ. އަދި އެބައިމީހުންގެ ހަންތައް ރޯފިލައި ފިހުމުން އަނެއްކާވެސް އެހެންހަންގަނޑެއް އެބައިމީހުންގެ ހަށިގަނޑު ލައްވައެވެ. އެއީ އެބައިމީހުންގެ އަޛާބު ގަދަފަދަ ކުރެއްވުމަށްޓަކައެވެ…”\n(اتَّقُوا النَّارَ وَلَوْ بِشِقِّ تَمْرَةٍ)(2)\nމާނައީ: “ކަދުރުފަޅިއަކުން ޞަދަޤާތްކޮށްގެން ނަމަވެސް ނަރަކައިން މިންޖުވާށެވެ.)\nއެނަރަކައިން ސަލާމަތްވެވެން ކުރެވުނު ހުރިހާ ކަމެއް ކުރަންޖެހެއެވެ. އަދި ﷲ އަށް ދަންނަވައި ހެޔޮޢަމަލުކޮށް ޞަދަޤާތްކޮށް ނަރަކައިން މިންޖުކޮށްދެއްވާތޯ ދުޢާކުރަންޖެހެއެވެ. އެހެނީ ދާއިމީގޮވައްޖެއްގެ ގޮތުގައި ޤަރާރުވާން އެއީ ނުބައިވެގެންވާ ތަނެކެވެ.\nއަންނަނިވި ޙަދީޘްތަކާއި މެދު ވިސްނާ ފިކުރު ހިންގާށެވެ.\nނަރަކައިން މިންޖުކޮށްދެއްވުން އެދި ދަންނަވައިފިނަމަ ތިބާގެ މައްޗަށް އެއިން މިންޖުކޮށްދެއްވުން އެދި ދުޢާކުރެވެއެވެ.\nعَنْ أَنَسِ بْنِ مَالِكٍ قَالَ قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ :مَنْ سَأَلَ الْجَنَّةَ ثَلَاثَ مَرَّاتٍ قَالَتْ الْجَنَّةُ اللَّهُمَّ أَدْخِلْهُ الْجَنَّةَ وَمَنْ اسْتَجَارَ مِنْ النَّارِ ثَلَاثَ مَرَّاتٍ قَالَتْ النَّارُ اللَّهُمَّ أَجِرْهُ مِنْ النَّارِ (3)\nމާނައީ: އަނަސްބިން މާލިކު رضي الله عنه ރިވާކުރައްވައެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރައްވައެވެ.\n“މީހަކު ﷲ ގެ ޙަޟްރަތުން ތިންފަހަރު ސުވަރުގެ ވެއްދެއްވުން އެދި ދަންނަވައިފިނަމަ ސުވަރުގެ ދަންނަވާނެއެވެ. އޭ ﷲއެވެ. އޭނާ ސުވަރުގެ ވައްދަވާށިއެވެ. އަދި މީހަކު ތިން ފަހަރު ނަރަކައިގެ ކިބައިން މިންޖުކޮށްދެއްވުން އެދި ދުޢާކުރުމުން ނަރަކަ ދަންނަވާނެއެވެ. އޭ ﷲއެވެ. އޭނާ ނަރަކައިން މުއްތިކުރައްވާށިއެވެ.”\nރޯދަހިފުމުން ނަރަކައިގެ އަލިފާނުން ދުރުކޮށްދެއެވެ.\nعَنْ أَبِي سَعِيدٍ الْخُدْرِيِّ رَضِيَ اللَّهُ عَنْهُ قَالَ سَمِعْتُ النَّبِيَّ صَلَّى اللَّهُ عَلَيْهِ وَسَلَّمَ يَقُولُ :مَنْ صَامَ يَوْمًا فِي سَبِيلِ اللَّهِ بَعَّدَ اللَّهُ وَجْهَهُ عَنْ النَّارِ سَبْعِينَ خَرِيفًا. (4)\nއަބޫ ސައީދުލް ޚުދްރީ ރަޟިޔަﷲ ޢަންހު ރިވާކުރައްވާފައިވެއެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘްކުރައްވާތީ އަޑުއެއްސެވީމެވެ. “ﷲގެ މަގުގައި އެއިލާހަށްޓަކައި ރޯދައެއްހިފައިފިމީހާގެ މޫނު ހަތްދިހައަހަރަށް (އޭނާގެ އަމަލުގެ ސަބަބުން) ނަރަކައިގެ އަލިފާނުން ދުރުކުރައްވާނެއެވެ.” (ހަތްދިހަ އަހަރުގެ މުރާދަކީ: ދަތުރުކޮށްފައިދެވޭ ދުރުމިން).\nދެން ތިބާ ނަރަކައަށް ވަދެއްޖެނަމަ ތިބާގެ ސުވަރުގޭގެ މަންޒިލު ވާރުތަވެއެވެ.\nقَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: (5) مَا مِنْكُمْ مِنْ أَحَدٍ إِلَّا لَهُ مَنْزِلَانِ مَنْزِلٌ فِي الْجَنَّةِ وَمَنْزِلٌ فِي النَّارِ فَإِذَا مَاتَ فَدَخَلَ النَّارَ وَرِثَ أَهْلُ الْجَنَّةِ مَنْزِلَهُ فَذَلِكَ قَوْلُهُ تَعَالَى (أُولَئِكَ هُمْ الْوَارِثُونَ(6))\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. “ތިޔަބައިމީހުންގެ ތެރެއިން ކޮންމެ މީހަކަށްވެސް ދެމަންޒިލު ލިބިގެންވެއެވެ. އެއީ ސުވަރުގޭގައިވާ މަންޒިލާއި އަދި ނަރަކައިގައިވާ މަންޒިލެވެ. ދެން އެމީހާ މަރުވުމަށްފަހު، ނަރަކައަށް ވަދެއްޖެނަމަ، ސުވަރުގޭގެ އަހުލުވެރިންނަށް އޭނާގެ ސުވަރުގޭގެ މަންޒިލު ވާރުތަވެއެވެ. އެއީ ﷲ ސުބުޙާނަހޫ ވަތަޢާލަގެ މިބަސްފުޅުގައިވާ ފަދައިންނެވެ.(أُولَئِكَ هُمْ الْوَارِثُونَ) (މާނައީ: އެބައިމީހުންނަކީ ވާރުތަވެރީންތަކެކެވެ)”\nاللهم أجرنا من النار. ولا حول ولا قوة إلا بالله.\n(1) سورة النساء: 56\n(2) رواه البخاري 1417.\n(3) رواه ابن ماجه: 4340. صححه ألباني.\n(4) رواه البخاري(2658) ومسلم. (1153)\n(5) رواه ابن ماجه: 4341. صححه ألباني.\n(6) سورة المؤمنون: 10


vnews - Bangladesh in Raajje ai meehehge athun masthuvaathakethi athulaigenfi\nބަންގްލަދޭޝްއިން ރާއްޖެ އައި މީހެއްގެ އަތުން މަސްތުވާތަކެތި އަތުލައިގެންފި\nރާއްޖެއައި ޕެސެންޖަރަކު އެތެރެކުރަން އުޅުނު މަސްތުވާތަކެތި ކަސްޓަމްސް އިން އަތުލައިގެންފިއެވެ.\nކަސްޓމަސްއިން ބުނީ، މިތަކެތި ފެނިފައިވަނީ މިދިޔަ ހޮނިހިރު ދުވަހު ދުވަހު ބަންގްލަދޭޝުން ރާއްޖެއައި 23 އަހަރުގެ ބަންގްލަދޭޝް ފިރިހެނެއްގެ އަމަލުތައް ހުރިގޮތުން އެއަރޕޯޓްގެ ޕެސެންޖަރ ކްލިއަރެންސްގެ އޮފިސަރުންނަށް ޝައްކުވެގެން އިތުރަށް ބަލާ ފާސްކުރުމުގެ ތެރޭގައި އޭނާގެ ލަގެޖުން ކަމަށެވެ. އެގޮތުން އޭނަގެ ލަގެޖުން ވަނީ މަސްތުވާތަކެތި ކަމަށް ޝައްކުކުރެވޭ ގުޅަތަކެއް ރައްކާކޮށްފައިހުރި ފުޅިތަކެއް ފެނިފައި ކަމަށާއި އެތަކެތި ތަހުލީލުކުރިއިރު ވަނީ މަސްތުވާ ތަކެތީގެ ބާވަތެއްކަމަށްވާ އެމްފެޓަމައިންއަށް ޕޮޒިޓިވްވެފައި ކަމަށް ކަސްޓަމްސްއިން މައުލޫމާތު ދެއެވެ.\nކަސްޓަމްސްއިން ބުނީ، މިފުޅިތަކުގައި ޖުމްލަ 302 އެމްފެޓަމައިން ގުޅަ ރައްކާކުރެވިފައި ހުރިކަމަށާއި އެ ތަކެތި އެތެރެކުރަން އުޅުނު މީހާ މިހާރު ފުލުހުންނާ ހަވާލުކޮށްފައިވާ ކަމަށެވެ.


Galo gadharah eemaanvaa meehaku dhathi undhagookameh dhimaavumun balikashivegen nudhaane: Hukuru Huthubaa – Iru\nހޯރަފުށީ އެއާޕޯޓުގެ މަސައްކަތް ހަލުވި ސްޕީޑުގައި ކުރިއަށް\nގަޟާގަދަރަށް އީމާންވާ މީހަކު ދަތި އުނދަގޫކަމެއް ދިމާވުމުން ބަލިކަށިވެގެން ނުދާނެ: ހުކުރު ހުތުބާ\nއަމާން ކަމުގެ އަސާއަކީ ތަޤްވާވެރި ވުންކަމަށް ބުނެ މިއަދުގެ ހުކުރު ހުތުބާގައި ގަޟާ ގަދަރަށް އީމާންވުމަކީ އެމީހެއްގެ ހަޔާތް ހިންހަމަ ޖެހުމާއެކު ހޭދަކުރުމަށް އެޅޭ ބިންގަލެއް ކަމުގައި އަލިއަޅުވާލައިފިއެވެ.\nމަތިވެރި ކަމާ ދަރަޖަ އުފުލިގެން ދަނީ ތަޤްވާވެރި ވުމުގެ ސަބަބުންކަމަށާއި އީމާންކަމުގެ ހަ ރުކުނަށް އީމާންވުމުގެ މުހިއްމު ކަމުގެ ވާހަކަ ހުކުރު ހުތުބާގައިވަނީ ފާހަގަ ކޮށްފައެވެ. އަދި ކީރިތި ގުރުއާނާ ރަސޫލާގެ ސުންނަތުން މިކަމަށްދަލީލު ލިބޭކަމަށްވެސް ހުތުބާގައި ވަނީ ބުނެފައެވެ.\nއަދި އެފަދަ މީހަކު ގުޑުގުޑު އަޅައިގެން ނުދާނެ ކަމަށާއި ދަތި އުނދަގޫ ކަމެއް ދިމާވުމުން އެފަދަ މީހަކު ބަލިކަށިވެގެން ނުދާނެކަމަށް ބުނެފައިވެއެވެ.\nމިންވަރަށް އީމާންވުމަކީ އޭގެ ސަބަބުން އަޅާއަށް ސުވަރުގެ ވަނުމަށް މަގުފަހި ވެގެން ދާނެ ކަމެކެވެ. އަދި ފެންނަ ތަކެއްޗާ ނުފެންނަ ތަކެތީގައިވެސް މާތް ﷲގެ ކުޅަދުންވަންތަކަމާއި ދެނެވޮޑި ގަތުން ޝާމިލްވެއެވެ.\nމީގެ އިތުރުންވެސް ހުތުބާގައިވަނީ މާތް ﷲ އީ ހުރިހާކަމެއް އައްސަވާ އަދި ބައްލަވާ ވޮޑިގެންވާ ރަސްކަލާނގެ ކަމާ އަބަދުމެ، އެކަލާނގެ ހަނދުމަ ކުރުމަކީ ނަފްސުތަކަށް ހިންހަމަ ޖެހުން ގެނުވާނެކަމަށް ބުނެފައެވެ.\nމަނަދޫ މޮނިޓަރިންގެ ހާލަތުން އުވާލައިފި\nމިކައުނުގައި ހިނގާ ހުރިހާ ކަމެއް ހިނގަނީ އެކަލާނގެ އިރާދަ ފުޅުގެ މަތިންކަމަށްވެސް ހުތުބާގައި އަލިއަޅުއްވާފައި ވެއެވެ. އެގޮތުން މާތް ﷲ ވަހީކުރެއްވި ބަސްފުޅެއްގެ މާނައިގައި ވެއެވެ. “ހަމަ ކަށަވަރުން. ކަލޭގެފާނުންގެ ވެރި ރަސްކަލާނގެއީ، އެކަލާނގެ އިރާދަކުރައްވާ ކަމެއް ކުރައްވާ ރަސްކަލާނގެއެވެ.”\nއަބަދުމެ ކެތް ތެރިވުމަށްވެސް މިއަދުގެ ހުތުބާގައި ވަނީ ނަސޭހަތްތެރި ވެފައެވެ.


Bai meehegge hiyvarah ves yahoodhee sifainnah ketheh nukurevunu | Mihaaru\nއިޒްރޭލާ ދެކޮޅަށް މިދިޔަ ހަފުތާގައި ކުރި މުޒާހަރާގައި އަބޫ ސުރައްޔާ ބިންމަތީގައި އިށީނދެލައިގެން އެއް އަތުން ފަލަސްތީނުގެ ދިދަ އަދި އަނެއް އަތުން ކާމިޔާބީގެ ނިޝާން އިޒްރޭލު ސިފައިންނަށް ދައްކާލަނީ.\nބައި މީހެއްގެ ހިތްވަރަށް ވެސް ޔަހޫދީ ސިފައިންނަށް ކެތެއް ނުކުރެވުނު\n19 ޑިސެމްބަރ 2017 - 07:02 12 comments\nމަރާ ބައްދަލުވުމަށް ވުރެ ބޮޑަށް މި ދުނިޔެމަތިން ޔަހޫދީން ބިރު ގަންނަ ކަމެއް ނޯވެ އެވެ. ފަލަސްތީނުގެ އާންމު ރައްޔިތުން ހުސް އަތާ މަގެއް މައްޗަށް އެއްވިޔަސް، އެއީ ޔަހޫދީންނަށް ކެތް ކުރެވޭ ވަރުގެ ކަމަކަށް ނުވެ އެވެ. ކުޑަކުދިން، އަންހެނުން ނުވަތަ މުސްކުޅިންތަކެއް ޔަހޫދީންނާ ދެކޮޅަށް އަޑު އުފުލަން ފެށިޔަސް، ޔަހޫދީ ސިފައިންނަށް ކެތެއް ނުކުރެވެ އެވެ.\nއެހެންކަމުން ފަލަސްތީނު ރައްޔިތުންނާ ކުރިމަތިލާން ޔަހޫދީ ސިފައިން ކޮންމެ ފަހަރަކުމެ ނުކުންނާނީ ފުރިހަމަ ހަތިޔާރާ އެކުގަ އެވެ. ފަލަސްތީނުގެ އާންމު ރައްޔިތުންގެ އަތުގައި ހަތިޔާރު ނެތެއް ކަމަކު، އިޒްރޭލު ސިފައިންގެ ކުރިމައްޗަށް ނުކުންނަށް އެއްވެސް ޖެހިލުމެއް ނުވެ އެވެ.\nފަލަސްތީނުގެ ބިމުގައި ޔަހޫދީ ދައުލަތެއް ގާއިމުކުރުމަށް އދ. އިން ނިންމި ހިނދުން ފެށިގެން މިއަދާ ހަމައަށް ވެސް ފަލަސްތީނު ރައްޔިތުންގެ ހިތްތަކުގައި އޮތީ ހިތްވަރާއި އަޒުމެވެ. ކެރުމާއި ޖެހިލުން ކުޑަ ކަމެވެ. ފަލަސްތީނުގެ އާއިލާއަކަށް އުފަންވާ ކޮންމެ ކުއްޖަކު ދުނިޔެއަށް ނޭވާލާން ފަށަނީ، ޔަހޫދީ ސިފައިންގެ ހަމަލާތަކުގެ ތެރެއަށެވެ. ބަޑީގެ އަޑުތަކާއި ބޮން ގޮއްވާ އަޑާއި މިސައިލާއި ރޮކެޓް ހަމަލާތަކުގެ އަޑުފައްގަނޑުގެ ތެރެއަށެވެ.\nމީގެ 29 އަހަރު ކުރިން 1988 ވަނަ އަހަރު އިބްރާހީމް އަބޫ ސުރައްޔާ ދުނިޔެއަށް ނޭވާ ލާން ފެށީއްސުރެ އޭނާގެ ކަންފަތް ވެސް ހޭނެމުން ދިޔައީ އިޒްރޭލުގެ އުދުވާނީ ހަމަލާތަކުގެ އަޑަށެވެ. ލޮލަށް ފެންނަމުން ދިޔައީ އެ ހަމަލާތަކާއި އެ ހަމަލާތަކުގައި ކޮންމެ ވެސް މީހަކު ޝަހީދުވެގެން ޖަނާޒާ ބާއްވާ މަންޒަރެވެ. މައިންގެ ލޯތަކުން ފެންނަމުން ދިޔައީ ދަރިންނާއި ފިރިން ގެއްލިގެން ދިޔުމުން އޮހޮރެމުން ދިޔަ ކަރުނަ އެވެ.\nހެލިފެލިވެ އުޅެވެން ފެށީއްސުރެ، އެއް ފުރާގެ ކުދިންނާ އެކު ޔަހޫދީ ސިފައިންނާ ދެކޮޅު ހަރަކާތްތަކުގައި ބައިވެރިވާން ފެށި އެވެ. ހުސް ވަގުތުތަކުގައި އިޒްރޭލު ސިފައިންނަށް އޮއްގައު އުކަމުން، އާއިލާގެ ހަރަދުތައް ބެލެހެއްޓުމަށްޓަކައި މަސްވެރިކަން ކުރުމުގެ އިތުރުން ޣައްޒާގެ މަގުތަކަށް ނުކުމެ ކާރު ސާފުކޮށްދިނުމުގެ މަސައްކަތް ކޮށް އުޅުނެވެ.\nއަބޫ ސުރައްޔާއަކީ، ފަލަސްތީނުގެ މިނިވަންކަމުގެ ހަރަކާތުގައި މުޅި ޣައްޒާ އަށް ވެސް ނަން ހިނގާފައިވާ ޒުވާނެކެވެ. އޭނާގެ ހަޔާތް އެކޮޅުކޮޅުން ޖެހިގެން ދިޔައީ، 2008 ވަނަ އަހަރު އިޒްރޭލު ސިފައިން ޣައްޒާގައި 22 ދުވަސް ވަންދެން ހިންގި އުދުވާނުގައި އޭނާގެ އުނަގަނޑުން ތިރި އެކުގައި ވަކިވެގެން ދިޔަ ހިސާބުންނެވެ. އެ އުދުވާނުގައި ފަލަސްތީނުގެ 1،400 މީހުން ޝަހީދުވެ އެތައް ހާސް ބަޔަކު ޒަޚަމްވި އެވެ.\nފުރޮޅުލީ ގޮނޑީގައި އިނދެ އަބޫ ސުރައްޔާ އެއް އަތުން ފަލަސްތީނުގެ ދިދަ އަނެއް އަތުން ކާމިޔާބީގެ ނިޝާން އިޒްރޭލު ސިފައިންނަށް ދައްކަނީ.\nއެ އުދުވާނާ ދެކޮޅަށް ނުކުތް މީހުންގެ ތެރެއިން އަބޫ ސުރައްޔާ މަޝްހޫރު ވެގެން ދިޔައީ، ޣައްޒާ އާއި އިޒްރޭލު ގުޅޭ ސަރަހައްދުގައި އިޒްރޭލު ސިފައިން ނަގާފައި ހުރި އިޒްރޭލުގެ ދިދަ ބާލައި އޭގެ ބަދަލުގައި ފަލަސްތީނުގެ ދިދަ އެ ދަނޑި އަށް ނެގި ހިތްވަރު ގަދަ ޒުވާނާގެ ގޮތުގަ އެވެ.\nފަލަސްތީނުގެ ދިދަ ބޭލުމަށް ފަހު އެ ސަރަހައްދުން ދުރަށް ދަނިކޮށް އިޒްރޭލުގެ ހެލިކޮޕްޓަރުތައް އަބޫ ސުރައްޔާ އާއި އޭނާގެ އެކުވެރިންނާ ކުރިމަތިލި އެވެ. ހެލިކޮޕްޓަރުތަކުން ދިން ހަމަލާތަކުގައި އަބޫ ސުރައްޔާގެ ގާތް އެކުވެރިންތައް މި ދުނިޔެ ދޫކުރި އެވެ. ޒަޚަމްވެފައި އޮތް އަބޫ ސުރައްޔާ ހޮސްޕިޓަލުގައި އޮވެ ހޭވެރިކަން ވި އިރު، އޭނާގެ އުނަގަނޑުން ތިރި ނެތް ކަން އެނގުނެވެ.\nދެފައި އެކުގައި ޗިސްޗިސްވެ ބޭނުން ނުކުރެވޭ ވަރު ވުމުން، ފުރާނަ ސަލާމަތް ކުރުމަށްޓަކައި ބުރިކޮށްލަން މަޖުބޫރުވީ އެވެ. އެ ހަމަލާތަކުގައި އޭނާގެ އެތެރެހަށީގެ ގުނަވަންތަކަށް ވެސް ބޮޑެތި ގެއްލުންތަކެއް ލިބި އެއް ކިޑްނީ ޒަޚަމްވެގެން ހަށިގަނޑާ ވަކިކުރަން ޖެހުނެވެ.\nއަބޫ ސުރައްޔާ އިޒްރޭލާ ދެކޮޅު މުޒާހަރާގައި ބައިވެރިވުމުން އޭނާ އިން ސަރަހައްދަށް އިޒްރޭލު ސިފައިން ކަރުނަގޭސް ޖަހާފައި.\nއެއަށް ފަހު އޭނާ އުޅެމުން އައީ ހަށިގަނޑުގެ އެއްބަޔާއި އެއް ކިޑްނީއާ އެކުގަ އެވެ. ނަމަވެސް އޭނާގެ ހިތްވަރާއި އަޒުމަކަށް ބަދަލެއް ނައެވެ. ހޮސްޕިޓަލުން ދޫކޮށްލުމާ އެކު، އަނެއްކާ ވެސް އިޒްރޭލާ ދެކޮޅު މުޒާހަރާތަކުގައި ބައިވެރިވާން ފެށި އެވެ. އޭގެ ފަހުން އޭނާ މަޝްހޫރުވެގެން ދިޔައީ ފުރޮޅުލީ ގޮނޑީގައި މުޒާހަރާ ކުރާ ޒުވާނާގެ ގޮތުގަ އެވެ.\nފަލަސްތީނުގެ ޒުވާނުންނާ އެކު ކޮންމެ ދުވަހަކު އިޒްރޭލުގެ ބޯޑަރު ކައިރި އަށް ގޮސް، ފަލަސްތީނު ދިދައެއް ހިފައިގެން ފުރޮޅުލީ ގޮނޑީގައި އިނދެ އިޒްރޭލު ސިފައިންނާ ދެކޮޅަށް އަޑު އުފުލައި އިހުތިޖާޖް ކުރެ އެވެ. ކިތަންމެ އިރެއް ވިޔަސް ވަރުބަލިވެގެން އެނބުރި ގެއަށް އައުމެއް ނޯވެ އެވެ. އޭނާ އެނބުރި ގެއަށް އަންނާނީ އެހެން ޒުވާނުންނާ އެކުގަ އެވެ.\nފަލަސްތީނުގެ ބިންތައް ފޭރިގެން ތިބި ޔަހޫދީންނާއި އިޒްރޭލު ސިފައިން ދެކެ އިންތިހާ އަށް ރުޅިއަރާ އަބޫ ސުރައްޔާގެ ރުޅިގަނޑު ފަޅައިގެން ދިޔައީ، ގުދުސަކީ އިޒްރޭލުގެ ވެރިރަށް ކަމަށް އެމެރިކާ އިން އިއުތިރާފްވެ، އިޒްރޭލުގައި ހުންނަ އެމެރިކާގެ އެމްބަސީ ގުދުސަށް ބަދަލުކުރާނެ ކަން، މި މަހުގެ6ވަނަ ދުވަހު، އެމެރިކާގެ ރައީސް ޑޮނަލްޑް ޓްރަމްޕު އިއުލާން ކުރެއްވުމާ ގުޅިގެންނެވެ.\nއިޒްރޭލު ސިފައިންގެ ހަމަލާތަކުން ސަލާމަތް ކުރުމަށްޓަކައި ފަލަސްތީނުގެ ޒުވާނަކު އަބޫ ސުރައްޔާ ނަގައިގަނެގެން ގެންދަނީ\nއެ އަޑު އިވުމާ އެކު ބޭއިޚްތިޔާރުގައި އަބޫ ސުރައްޔާ އަށް ބުނެވުނެވެ؛ "އެ ގަރާރު ދާނީ ނަރަކަ އަށް. ގުދުސަކީ ފަލަސްތީނުގެ ދާއިމީ ވެރިރަށް."\nއެ ދުވަހުން ފެށިގެން ފަލަސްތީނު ރައްޔިތުން އިޒްރޭލު ސިފައިންނާ ދެކޮޅަށް ކުރަމުންދާ މުޒާހަރާތަކުގައި އަބޫ ސުރައްޔާ ކޮންމެ ދުވަހަކު ބައިވެރިވެ އެންމެ ކުރީ ސަފުގައި ސާބިތުކަމާ އެކު ފަލަސްތީނުގެ ޒުވާނުންނަށް ހިތްވަރުދެ އެވެ. ނަމަވެސް ހަށިގަނޑުގެ އެއްބައި ދުއްވައިލުމުން ވެސް ހިތްވަރާ އެކު ނުކުމެ އަޅުވެތިކަމާ ދެކޮޅަށް އަޑުއުފުލާ އެ ޒުވާނާ ފެނުމަކީ ޔަހޫދީ ސިފައިންނަށް ކެތް ކުރެވޭ ވަރުގެ ކަމަކަށް ނުވި އެވެ.\nމިދިޔަ ހުކުރު ދުވަހު ވެސް އަބޫ ސުރައްޔާ ހެނދުނު ހެނދުނާ ނުކުމެ އިޒްރޭލު ސިފައިންނާ ދެކޮޅަށް އަޑު އުފުލަން ފެށި އެވެ. އެ ދުވަހު އިޒްރޭލުގެ ރައްދު ހަމަލާތައް ކުރީ ދުވަސްތަކަށް ވުރެ ވަރުގަދަ އެވެ. އިޒްރޭލު ސިފައިންގެ ބަޑި ޖަހަން ފެށުމާ އެކު، ފަލަސްތީނުގެ ޒުވާނުންތައް ސަލާމަތް ވާން ދުވެގަނެ އެވެ.\nއޭގެ ބަދަލުގައި އަބޫ ސުރައްޔާ އޭނާގެ އަތުގައި އޮތް ފަލަސްތީނުގެ ދިދަ ވިހުރުވަމުން އަނެއް އަތުން ކާމިޔާބީގެ ނިޝާން ދައްކަމުން ސާބިތުކަމާ އެކު އެ ތަނުގައި އިނދެ އެވެ. އަދި ހަމަލާތައް ހުއްޓުމާ އެކު ކުރިއަށް ޖެހި އިޒްރޭލު ސިފައިންނާ މުޚާތަބު ކުރެ އެވެ.\nއަބޫ ސުރައްޔާގެ ޖަނާޒާގައި ހަމާސް ޖަމާއަތުގެ ވެރިޔާ އިސްމާއީލް ހަނިއްޔާ (ވ) ބައިވެރިވެވަޑައިގަންނަވަނީ.\n"މި ބިމަކީ އަހަރެމެންގެ ބިމެއް. އަހަރެމެން ދުވަހަކު ވެސް ކަލޭމެންނަކަށް އަމާނެއް ނުދޭނަން. ގުދުސާ ބެހޭ ގޮތުން އެމެރިކާ ނިންމި ނިންމުން އަނބުރާ ގެންދަންޖެހޭނެ،" މިދިޔަ ހުކުރު ދުވަހު އިޒްރޭލު ސިފައިން ބަޑިޖަހައި ޝަހީދު ކޮށްލުމުގެ ކުޑަ ވަގުތުކޮޅެއް ކުރިން ނަގާފައިވާ ވީޑިއޯއެއްގައި އަބޫ ސުރައްޔާ، އިޒްރޭލު ސފައިންނާ މުޚާތަބުކޮށް ހަރުއަޑުން ގޮވަމުން ދިޔަ އަޑު އިވެ އެވެ.\nއިޒްރޭލު ސިފައިން ބަޑިޖަހަން ފެށުމުން ފަލަސްތީނުގެ ޒުވާނުންތައް ފިލަން ދުވި އިރު ވެސް، އެ ތަނުން ދުރަށް ނުގޮސް އެޒުވާނުން އެނބުރި އައިސް އިޒްރޭލު ސިފައިންނާ ކުރިމަތިލުމަށް ގޮވައި ހިތްވަރު ދޭން އަބޫ ސުރައްޔާ، ފުރޮޅުލީ ގޮނޑީގައި އިން އިރު، ދުރުގައި ހުރި އިޒްރޭލު ސިފައިންގެ ސްނައިޕަރެއްގެ ރައިފަލްގެ ދުރުމިން އެ މަންޒަރު ވަރަށް ރީއްޗަށް ފެނެ އެވެ.\nއެ ސްނައިޕަރުގެ ރައިފަލް އަމާޒުކޮށްލި އިރު ވެސް، އެއީ މީގެ ނުވަ އަހަރު ކުރިން އިޒްރޭލު ސިފައިން ހަމަލާދީ ހަށިގަނޑުގެ އެއްބައި ވަކިކޮށްލި އަބޫ ސުރައްޔާ ކަން އެނގެ އެވެ. ނަމަވެސް ރަނގަޅަށް ހަމަޖެހިލުމަށް ފަހު، ރައިފަލުން ވަޒަނެއް ފޮނުވައިލި އެވެ. އަބޫ ސުރައްޔާގެ ވާތް ފަރާތު ލޮލާ ދިމާލުން ނިތްކުރި ފޫއަޅުވާލާފައި އެ ވަޒަން ވަދެގެން ދިޔައިރު ވެސް، އޭނާގެ އަތުގައި އޮތް ފަލަސްތީނުގެ ދިދަ ވެއްޓުނަކަ ނުދެ އެވެ.\nއަބޫ ސުރައްޔާގެ ޖަނާޒާ: އޭނާގެ ވާތު ލޯ ކައިރިން ނިތްކުރި އަށް ވަޒަން އެރި ތަން ފެނޭ.\nއަބޫ ސުރައްޔާގެ ބޮލަށް ވަޒަން އަރައި ޒަޚަމްވުމާ އެކު، ކައިރީގައި ތިބި ޒުވާނުންތައް އަބޫ ސުރައްޔާ އޭނާ އިން ގޮނޑީގައި ދުއްވާފައި އެ ސަރަހައްދުން ދުރަށް ގެންދަން ފެށި އެވެ. ނަމަވެސް އިސާހިތަކު އޭނާ ޚަބަރު ހުސްވާގޮތް ވުމުން، ޒުވާނަކު އޭނާ ނަގައިގަނެގެން އެމްބިއުލާންސަކަށް ގެންދިޔަ އެވެ.\nއިޒްރޭލުގެ އުދުވާނީ ހަމަލާއެއްގައި އަބޫ ސުރައްޔާގެ ހަށިގަނޑުގެ އެއްބައި ނެތިކޮށްލިޔަސް، އޭނާގެ ލޭގައި ހިނގަހިނގާ ހުރި މިނިވަންކަމުގެ ވިންދަށް ބަދަލެއް ނައެވެ. އެންމެ ފަހުން އޭނާގެ ފުރާނަ ހަށިގަނޑާ ވަކިކޮށްލި އިރު، ވެސް އެ މިނިވަންކަމުގެ ދިދަ އޭނާއާ ވައްކެއް ނުވެ އެވެ. އޭނާގެ ފުރާނަ ނެތް ހަށިގަނޑު ގެންދިޔަ އިރު، ވަށައިގެން އެއްވެ ތިބި މީހުން ގޮވަމުން ދެ އެވެ؛ އަހަރެމެންގެ ފުރާނަ އާއި ލެއިން ތިޔަ ޝަހީދަށްޓަކައި ފިދާ ވާނަމެވެ.\nއިތުރު ލިޔުންތައް މުޒާހަރާ އިޒްރޭލް ފަލަސްތީން ޓެރަރިޒަމް ޓެރަރިސްޓް ހަމަލާ ގާޒާ


Umraanee masahkaiy thaku gai dhivehi kunfunithah baiveri kuraanan: Ibu\nއުމްރާނީ މަސައްކަތްތަކުގައި ދިވެހި ކުންފުނިތައް ބައިވެރިކުރާނަން: އިބޫ\nއިބޫ ބޭއްވި ނޫސްވެރިންގެ ބައްދަލުވުމުގެ ތެރެއިން: - މުހައްމަދު އަފްރާހް | އަވަސް\nސަރުކާރުން ހިންގާ އިންފްރާސްޓްރަކްޗާގެ މަސައްކަތްތަކުގައި ދިވެހި ކުންފުނިތައް ބައިވެރި ކުރުވުމަށް އިދިކޮޅު ޕާޓީތަކުގެ ކެންޑިޑޭޓު އިބްރާހިމް މުހައްމަދު ސޯލިހު (އިބޫ) ވިދާޅުވެއްޖެ އެވެ.\nރ. އަތޮޅު އަލިފުށީގައި އިދިކޮޅު ފަރާތްތަކުން މިރޭ ބޭއްވި ބޮޑު ޖަލްސާގައި ވަހަކަދައްކަވަމުން އިބޫ ވިދާޅުވީ ރައީސް އަބްދުﷲ ޔާމިންގެ ސަރުކާރުން ދާދި ފަހުން ވެސް 20 ރަށެއްގައި ނަރުދަމާ އެޅުމުގެ މަސައްކަތް ބޭރުގެ ކުންފުނިތަކަކާ ހަވާލުކޮށްފައިވާ ކަމަށާއި ނަމަވެސް ރާއްޖޭގައި ކޮންސްޓްރަކްޝަން މަސައްކަތް ކުރުމުގެ ގާބިލު އެތަށް ކުންފުންޏެއް އޮންނަ ކަމަށެވެ.\nއިދިކޮޅު ސަރުކާރެއްގައި ކޮންސްޓްރަކްޝަން ސިޔާސަތު އޮންނާނީ ސަރުކާރުން ހިންގާ އެފަދަ އިންފްރާސްޓްރަކްޗާގެ ހުރިހާ މަޝްރޫއެއް ހަވާލު ކުރުމުގައި ދިވެހި ކުންފުންޏެއްގެ ބައިވެރިވުމާ ނުލާ އެކަން ނުކުރާނެ ކަމަށް އިބޫ ވިދާޅުވި އެވެ. އޭގެ ސަބަބުން ތަރައްގީގެ މަޝްރުއުތަކަށް ސަރުކާރުން ކުރާ ހަރަދުގެ ބައެއް ފައިސާތައް ރާއްޖޭގައި ހުންނާނެ ކަމަށް އިބޫ ވިދާޅުވި އެވެ.\n"މިއީ މެގަ ޕްރޮޖެޓުތަކުގެ ވާހަކައެއް ނޫން އަދި ޕްރައިވެޓް ސެކްޓާގެ ވާހަކައެއް ނޫން، ސަރުކާރުން ހިންގާ އިންފްރާސްޓްރަކްޗާ މަސައްކަތްތައް ކުރަން ޖެހޭނީ ދިވެހި ކުންފުނތިަކުގެ ބައވެިރވުމާ އެކީގައި، އޭރުން ސަަރުކާރުން ކުރާ ހޭދައިގެ ކޮންމެވެސް ވަރެއް ރާއްޖޭގައި ހިފެހެއްޓިފައި އޮންނާނެ،" އިބޫ ވިދާޅުވި އެވެ.\nރައީސް އަބްދުﷲ ޔާމީން ދާދިފަހުން ވިދާޅުވި ގޮތުގައި އުމްރާނީ މަސައްކަތްތައް މި ސަރުކާރުން ބޭރުގެ ކުންފުނިތަކާ ހަވާލު ކުރަނީ ސަރުކާރު ކުންފުނިތަކަށް އެ މަޝްރޫއުތައް ދިނުމަށް ފަހު ސަބްކޮންޓްރެކްޓް އުސޫލުން ކަމަށެވެ. އަދި އެގޮތަށް އަމަލު ކުރަނީ ސަރުކާރުގެ ކުންފުނިތަކުގައި ހަކަތަ ހުރުމުން ކަމަށާއި ސަރުކާރުން ސޮވަރިން ގެރެންޓީ ދެނީ ސަރުކާރުގެ ކުންފުނިތަކަށް ކަމަށެވެ. އަދި އެގޮތަށް އަމަލު ކުރަނީ ބޭރުގެ ކުންފުނިތަކަކަށް ސޮވަރިން ގެރެންޓީ ދޭން ބޭނުން ނުވާތީ ކަމަށެވެ. އެމަނިކުފާނު ވިދާޅުވި ގޮތުގައި ރައްޔިތުންނަށް ދޭން ޖެހޭ ހިދުމަތްތަކާ ގުޅުން ހުންނަ ކަންކަން ބޭރުގެ ކުންފުނިތަކާ ހަވާލު ކުރުމުން ރަނގަޅު ނަތީޖާތަކެއް ނިކުމެފައި ނެތް ކަމަށެވެ. ސަރުކާރުން މަސައްކަތް ކުރަނީ ދައުލަތުގެ ކުންފުނިތައް ވަރުގަދަކޮށް އެ ކުންފުނިތަކުގެ ހަކަތަ އިތުރުކުރަން ކަމަށް ރައީސް ވަނީ ވިދާޅުވެފަ އެވެ.\nއިބޫ ވިދާޅުވީ އަލިފުއްޓަކީ ވެސް ވަޑިން ވަރަށް ގިނަ ރަށެއް ކަމަށާއި އެކަމުގެ ހުނަރު ތައުލީމީ ސިޔާސަތުގެ ތެރެއިން އިތުރަށް އާލާ ކުރަން ޖެހޭ ކަމަށެވެ. އެގޮތުން ބޯޓް ބިލްޑިންއާ ބެހޭ ސްކޯލާޝިޕްތައް ޒުވާނުންނަށް ހުޅުވާދެއްވާނެ ކަމަށް ވެސް އިބޫ ވިދާޅުވި އެވެ.


Trump aai Kim Jong-Un anekkaa ves badhdhalu kuravvanee - vNews.mv\nޓްރަމްޕާއި ކިމް ޖޮންގް އުން އަނެއްކާވެސް ބައްދަލު ކުރައްވަނީ\nސައިފް އަޒްހަރު 19 January 2019, 20:18\nއެމެރިކާގެ ރައީސް ޑޮނަލްޑް ޓްރަމްޕާއި، އުތުރު ކޮރެއާގެ ލީޑަރ ކިމް ޖޮންގް އުން އަނެއްކާވެސް ބައްދަލު ކުރެއްވުމަށް ހަމަޖެހިއްޖެއެވެ.\nދެލީޑަރުންގެ ދެވަނަ ބައްދަލުވުން އޮންނާނީ އަންނަ ފެބްރުއަރީމަހުގެ ފަހުކޮޅު ކަމަށް ރިޕޯޓްތައް ބުނި ނަމަވެސް، ސީދާ ވަކި ތާރީޚެއް އަދި ކަނޑައަޅާފައެއް ނުވެއެވެ. އަދި ސަމިޓް ބާއްވާ ވަކި ތަނެއްވެސް ކަނޑައަޅާފައެއް ނުވެއެވެ.\nޓްރަމްޕާއި، ކިމް ޖޮންގް އުން ބައްދަލު ކުރައްވާގޮތަށް އަނެއްކާވެސް މި ހަމަޖެހުނީ، ނިއުކްލިއަރ ޕްރޮގްރާމްގެ މައްސަލަތަކުގައި އުތުރު ކޮރެއާގެ ފަރާތުން މަޝްވަރާތަކުގައި ބައިވެރިވާ އެންމެ އިސްވެރިޔާ ކިމް ޔޮންގް ޗޯލް، ޓްރަމްޕް ބައްދަލު ކުރެއްވުމަށް ފަހުގައެވެ.\nމިދިޔަ އަހަރުގެ ޖޫންމަހުގެ 12 ވަނަ ދުވަހު ޓްރަމްޕާއި، ކިމް ޖޮންގ އުން ސިންގަޕޫރުގައި ބައްދަލު ކުރެއްވިފަހުން، މައްސަލައިގައި އިތުރު ކުރިއެރުމެއް ލިބިފައެއް ނުވެއެވެ.\nއެހެންނަމަވެސް، ދެ ލީޑަރުން އަލުން ބައްދަލު ކުރައްވާގޮތަށް ހަމަޖެހުމުން، މިއީ އުތުރު ކޮރެއާގެ ނިއުކްލިއަރ ޕްރޮގްރާމް ރުޅާލުމަށް ކުރެވޭ މަސައްކަތްތަކުގައި ކުރިއެރުމެއް ލިބިދާނެ ކަމުގެ ނިޝާނެއް ކަމަށް ބައެއް ފަރާތްތަކުން ގަބޫލު ކުރެއެވެ.\nދެކުނު ކޮރެއާގެ ރައީސްގެ އޮފީހުން ބުނެފައިވަނީ، ޓްރަމްޕް-ކިމްގެ ދެވަނަ ބައްދަލުވުމުގެ ސަބަބުން ކޮރެއަން ޕެނިންސޫލާއަށް ދާއިމީ ސުލްހައެއް ގެނައުމަށް ހަރުދަނާ ބިންގަލެއް އެޅިގެންދާނެ ކަމަށް އުންމީދު ކުރާ ކަމަށެވެ.\nޓްރަމްޕާއި، ކިމް ޖޮންގް އުން ދެވަނަ ބައްދަލުވުމަކަށް ވަޑައިގަންނަވާއިރު، އެމެރިކާއިން އުތުރު ކޮރެއާއާ ދެކޮޅަށް އަޅާފައިވާ ދަތިކުރުމުގެ އެއްވެސް ފިޔަވަޅެއް އުވާލާފައެއް ނުވެއެވެ.\nއެމެރިކާގެ ސިޔާސީ ބައެއް ފަރާތްތަކުން ބުނަނީ، ޓްރަމްޕް އަނެއްކާވެސް ކިމްއާ ބައްދަލު ކުރައްވަނީ ކުރިއަށްއޮތް ރިޔާސީ އިންތިޚާބަށް ޖައްސަވާ ކެމްޕެއިން ސްޓަންޓެއްގެ ގޮތުގައެވެ.


MDN Uvaalumah Nimmumakee Insaanee Hagguthakah Oih Magu Hanikurun - Amnesty - Vaguthu\nއެމްޑީއެން އުވާލަން ނިންމުމަކީ އިންސާނީ ހައްގުތަކަށް އޮތް މަގު ހަނިކުރުން - އެމްނެސްޓީ\n7 މަސް ކުރިން ( ނޮވެމްބަރު 6, 2019 )\nލާދީނީ ޖަމިއްޔާ މޯލްޑިވިއަން ޑިމަކްރަސީ ނެޓްވޯކް (އެމްޑީއެން) އުވާލަން ނިންމުމަކީ ރާއްޖޭގައި އިންސާނީ ހައްގުތަކަށް އޮތް މަގު ހަނިކުރުން ކަމަށް އިންސާނީ ހައްގުތަކަށް ވަކާލާތުކުރާ ބައިނަލްއަގުވާމީ ޖަމިއްޔާ އެމްނެސްޓީ އިންޓަރނޭޝަނަލް އިން ބުނެފިއެވެ.\nއެމްޑީއެން އުވާލުމަށް ސަރުކާރުން ނިންމާފައި ވަނީ އެއްމަސް ދުވަހުގެ އެޖަމިއްޔާ ސަސްޕެންޑް ކޮށްފައި އޮތުމަށް ފަހުގައި ކަމަށާއި، އެޖަމިއްޔާ ސަސްޕެންޑް ކުރުމަށް ފަހު ރާއްޖޭގެ މަޝްރަހު ހޫނުވެފައި ވާކަމަށާއި، އަދި އެކަމުގެ ސަބަބުން އެމްޑީއެންގެ ބައެއް މެންބަރުންނަށާއި އެޖަމިއްޔާގެ ފައުންޑަރ ޝަހިންދާ އިސްމާއިލް އަށް އެތައް ބަޔަކު ދަނީ ދީނީ ގޮތުން ފުރައްސާރަކުރުންތައް ކުރިމަތި ކުރަމުން ކަމަށްވެސް އެލިއުމުގައި ވަނީ ބުނެފައެވެ.\n"ރާއްޖެއަށް އަލަށް އައި ވެރިކަމުގެ އަމާޒަކަށް ވާންވާނީ މީގެ ކުރީގައި އެގައުމުގައި ވެރިކަން ކުރި މީހުންގެ ނުލަފާ ގޮތްތައް ބަދަލު ކުރުން. އެހެން ނަމަވެސް އެމްޑީއެން އުވާލުމަށް ސަރުކާރުން ނިންމި ނިންމި ނިންމުމުން ދޭހަވެގެން ދަނީ އިންސާނީ ހައްގުތަކަށް ވަކާލާތުކުރާ މީހުންނަށް އެގައުމުގައި އޮތް މަގު ހަނިކަން" އެޖަމިއްޔާއިން ކަނޑައަޅައިފައި ހުންނަ ސައުތު އޭޝިއާގެ ރިސާޗް ޑިރެކްޓަރ ދިނުޝިކާ ދިސަންޔާކޭ ބުންޏެވެ.\nއެލިއުމުގައި އިތުރަށް ބުނެފައި ވަނީ އެމްޑީއެން އުވާލުމަށް ނިންމާފައި ވަނީ އެޖަމިއްޔާ އިން 2015 ވަނަ އަހަރު އާންމުކޮށްފައިވާ "ޕްރިލިމިނަރީ އެސެސްމެންޓް އޮން ރެޑިކަލައިޒޭޝަން އިން މޯލްޑިވްސް" ގެ ނަމުގައި ރިޕޯޓެއް ނެރެ ރަސޫލާ (ސ.އ.ވ) "ފަލީހަތް" ކޮށްފައި ވާތީ ކަމަށެވެ. އެމްޑީއެން އިން އަޑު އުފުލާފައި ވަނީ ރައީސް އަބްދުﷲ ޔާމީނުގެ ސަރުކާރުގެ އަނިޔާވެރިކަމާއި ދެކޮޅަށް ކަމަށާއި އަދި އެޖަމިއްޔާއިން ރައީސް އިބްރާހިމް މުހައްމަދު ސޯލިހަށް ތާއިދުކޮށްފައިވާ ކަަމަށް އެމްނެސްޓީގެ ރިޕޯޓުގައި ވަނީ ބުނެފައެވެ.\nއެމްޑީއެންގެ ރިޕޯޓު ކުށްވެރިކޮށް ރާއްޖޭގެ ގިނަ ބަޔަކު ވަކާލާތުކުރަން ފެށި ހިސާބުން ފެށިގެން ބޭރުގެ އެތައް ޖަމިއްޔާއަކުން ވަނީ އެމްޑީއެން އަކީ އިންސާނީ ހައްގުތަކަށް ވަކާލާތުކުރާ "މައުސޫމް" ޖަމިއްޔާއެއް ކަން ހާމަކޮށްދޭން އެކި ލިއުންތައް ނެރެފައެވެ. އެކޮންމެ ޖަމިއްޔާ އަކުންވެސް ވަނީ އެމްޑީއެންގެ ކޮޅަށް ޖެހިފައެވެ. އެ ރިޕޯޓުތަކުގައި ބުނެފައި ވަނީ އެމްޑީއެން އަށް ފިޔަވަޅެއް އެޅުމަކީ އިންސާނީ ހައްގުތަކަށް ދެވޭ އިހާނަތިކަމެއް ކަމަށެވެ.\nއެމްޑީއެން އިން ރާއްޖޭގައި ދީނީ ހަރުކަށި ފިކުރުތަކާއި ހައްދުފަހަނަ އަޅައި ދިއުން އޮތް މިންވަރާއި މެދު ދިރާސާކޮށް ނެރެފައިވާ ރިޕޯޓުގައި ވަނީ އިސްލާމް ދީނުގެ އަސާސްތަކަށް ގޮންޖަހާފައެވެ. އަދި އެއީ އިންސާނީ ހައްގުތަކަށްވުރެ ހަރުކަށި ދީނެއްކަން ރިޕޯޓު ކިޔާ މީހުންނަށް ވިސްނައިދިނުމަށް އެތައް މަސައްކަތެއް ކޮށްފައި ވެއެވެ. މީގެ އިތުރުން އެރިޕޯޓުގައި ވަނީ ގުރުއާނުގައި ބަޔާންވެގެންވާ ކަންކަން ދޮގުކޮށްފައެެވެ. އޭގެ ތެރޭގައު ރަސޫލާގެ އިސްރާ މިއުރާޖް ވާހަކަ ހިމެނެއެވެ.\nއެމްޑީއެން ރިޕޯޓުގެ މައްސަލަ ފެންމަތިވުމާއި ގުޅިގެން އެޖަމިއްޔާ އާއި މެދު ފިޔަވަޅު އެޅުމަށް ރާއްޖޭގެ އެތައް ރައްޔިތުންނެއް އަންނަނީ ގޮވާލަމުންނެވެ.\nނޮވެމްބަރު 6, 2019 20:39\nއިންސާނީ ހައްގޭ ކިޔައިގެން ވާހަކަ ދައްކާއިރު އިސްލާމެއްގެ ހައްގަކީ ކޮބާކަން އެގޭތަ؟\nނޮވެމްބަރު 7, 2019 09:33\nއެމީހުންނަށް ހައްޤަކީ އެމީހުން ރުހޭގޮތަށް އެންމެން އުޅުން.. ސަކިންދާ ރައީސް އިބޫއަށް އިންޒާރު ދިން ގޮތަށް ބޭރުގެ ގުނބޯ ޖަމުއްޔާތައް ލައްވާ ޕުރެޝަރު ޖައްސަންފެށީ ދެއްތޯ؟؟ ރިޕޯޓުގެ މައްސަލައިގެ އިތުރުން ރައީސުޕްޖުމްހޫރިއްޔާއަށް އިންޒާރުދިން މައްސަލަ ވެސް ވަކިން ބަލާ ޖިނާޢީ ދަޢުވާ ކުރުމަށް ގޮވާލަން..\nނޮވެމްބަރު 6, 2019 21:21\nއެމްނެ ސްޓީގެ އައްޕަގާތު ތިވާހަކަ ބުނެބަލަ.މި ރާއްޖެއަކު އެއްވެ ސްޓީއެއް ބުނާބަހަކައް ނު ސިހޭނެ ޕޮއްޕޮއް.\nނޮވެމްބަރު 6, 2019 21:23\nއިސްލާމްދީނަކީ އަހަރެމެންގެ ހައްޤެއް! އެއީ އެންމެ ފުރަތަމަ ހައްޤު! އެ ހައްޤަށް އަރާގަންނަ މީހުނަނށް އދަބަދުދެވެންޖެހޭނެ! އިންސާނުން ތަފާތުވާހެން އިންސާނީ ހައްޤުވެސް އެއްބަޔަކު އަނެއް ބަޔަކުންނާ ތަފާތުވާނެ! ކަލޯމެންނަށް އެކަން ނޭގެނީ!\nނޮވެމްބަރު 6, 2019 23:39\nއެމް ނެސްޓީއަކައް ނުބެހެވޭނެ އަހަރެމެންގެ ދާޙިލީ ކަންކަމާ.\nނޮވެމްބަރު 7, 2019 06:05\nމި މީހުނައްވެސް ހައްގު އަދަބު ލިބެންޖެހޭ ތިއޮތީ ކަލޭމެނައްވެސް ޔަގީންވެފަ ރިޕޯޓްގޯސްކަން ވީމާ އަވަހާ ހައްޔަރުކުރޭ ފިޔވަޅު އަޅާ ވެއްޓިއްޖެއްޔާ ފިސާރި ތަދުވާނެ...\nނޮވެމްބަރު 7, 2019 07:39\nއެމްއެސްޓީ އިންޓަރނޭޝަނަލް އަކީ އިންސާނީ ހައްޤު ދަންނަ ބައެއްނޫން. ނުބެހޭކަންތަކާ ނުބެޙޭ.\nކަޝްމީރުގައި އިންޑިޔާގެ ސިފައިން ހިންގަނީ ކޮންކަމެއް... އިންސާނުން ދިރިތިއްބާ އަނދަނީ..!\nއެކަމަކު އެއްޗެއް ނުބުނެވޭ..! ނުހުެއްޓުވޭ.. އިސްލާމް ދީނާއި ދެކޮޅު ކަމެއް ވެއްޖެއްޔާ ވަރަށް ތިބެ ފޫގަޅާނެ..!\nދެފުށް ކެހެރިން " އެމްނެސްޓީ އިންޓަރނޭޝަނަލް " އަކީ\nމިވެސް ލާދީން ޕްރޮމޯޓުކުރުމަށް ގެންގުޅޭ ޓޫލެއް..\nނޮވެމްބަރު 7, 2019 11:04\nއަހަރުންނަށް ވަރަށް ރަނގަޅަށް އިނގޭ އެމްނެސްޓީގެގޮތް، އަހަރުމެން ހުރިހާ ދިވެހިން އިސްލާމް ދީނުގެ ހައްގުގައި ނުކުނާނަން، ވަރިހަމަ ކުރިއަށް އޮތް ދުވަސްތަކުގަ ރާއްޖެއަށް ދަތިކުރުމުގެ ފިޔަވަޅު އަޅައިގެން ކާއްޓާއި މަހާއި ގަހުގެ މޫ ކައިގެން އުޅެންޖެހުނަސް. ސަދޫމަށް ނިސްބަތްވާ ގައުމަކަށް މި ދިވެހިފަސްގަނޑު ނުހަދާނަން. ބޭރުގެ ވުޒާރާތަކުން ބަޔާން ނެރެނެރެ ތިބެންޖެހޭނީ. ލޭކެކޭ އެބަ މިހާރުވެސް .\nޝަޓް އަޕް އެމްނެސްޓީ\nނޮވެމްބަރު 7, 2019 13:42\nއެމްނީސިޓީގެ އިންސާނީ ހައްގަކީ ކޮން އުޑަކުން ބާވައިލެއްވި އެއްޗެެއްތޯ؟ އެހައްގުތަކަކީ ލާދީނީ ބައެއް އިސްލާމްދީނަށް މަލާމާތްކުރުމަށް އުފެއްދި ގަވާއިދުތަކެއް. އެމްނީސިޓީ ބޭނުންވަނީ ސެކިޔުލަރިސަމް. ބޮއިކޮޓް އެމްނީސިޓީ! boycottamnesty#


ކޯވިޑް19: މިއަދު ފެނުނީ އިތުރު 125 ވޭދަނަ! | Sandhaanu\nކޯވިޑް19: މިއަދު ފެނުނީ އިތުރު 125 ވޭދަނަ!\nރާއްޖެއިން ކޯވިޑް19 އަށް އިތުރު 125 މީހަކު ފައްސިވެއްޖެއެވެ. މިއަދު ފެނުނު ކޭސްތަކުގެ ތެރެއިން9މީހަކު ފައްސިވެފައިވަނީ މީހުން ދިރިއުޅޭ ރަށަކުންނެވެ.އަދި ރިސޯޓްތަކުން 13 މީހަކު ވަނީ ފައްސިވެފައެވެ. އަނެއް 103 ކޭސް ފެނިފައިވަނީ މާލެ ސަރަހައްދުންނެވެ.\nމިއަދުގެ ރެކޯޑްތަކާއި އެކު ފައްސިވީ މީހުންގެ ޖުމްލަ އަދަދު މިހާރުވަނީ 20,919 އަށް އަރައިފައެވެ. އޭގެ ތެރޭގައި، 2,595 އެކްޓިވް ކޭސް ހިމެނޭއިރު، 179 ފަރާތަކަށް ދަނީ އެޑްމިޓް ކޮށްގެން ފަރުވާ ދެމުންނެވެ .\nމިހާތަނަށް ރާއްޖެ އިން 64 މީހަކުވަނީ މި ބަލީގައި މަރުވެފައެވެ. އަދި 18,253 މީހަކު ވަނީ މިބަލިން ރަނގަޅުވެފައެވެ.


ރައީސުލްޖުމްހޫރިއްޔާގެ އަރިހަށް، ޖަޕާން ސަފީރު މިއަދު ވަދާޢީ ޒިޔާރަތް ކުރައްވައިފި - The President's Office\nރައީސުލްޖުމްހޫރިއްޔާގެ އަރިހަށް، ޖަޕާން ސަފީރު މިއަދު ވަދާޢީ ޒިޔާރަތް ކުރައްވައިފި\n11 ފެބުރުވަރީ 2009، ރިފަރެންސް: 2009-133\nޖަޕާނު ސަރުކާރުން ރާއްޖެއަށް ކަނޑައަޅުއްވާފައި ހުންނަވާ ސަފީރު މިސްޓަރ ކިޔޯޝީ އަރާކީ، ރައީސުލްޖުމްހޫރިއްޔާ މުޙަންމަދު ނަޝީދުގެ އަރިހަށް މިއަދު ވަދާޢީ ޒިޔާރަތް ކުރައްވައިފިއެވެ.\nމިބައްދަލުކުރެއްވުމުގައި، ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ދިވެހިރާއްޖެއާއި ޖަޕާނާ ދެޤައުމުގެ ދެމެދުގައި އޮންނަނީ، ވަރަށް ގާތް ރަޙްމަތްތެރި ގުޅުމެއް ކަމަށް ވިދާޅުވެ، މިގުޅުން ބަދަހި ކުރެއްވުމަށް މިސްޓަރ އަރާކީ ކުރައްވާފައިވާ މަސައްކަތްޕުޅުތަކަށްޓަކައި، އޭނާއަށް ޝުކުރު އަދާކުރެއްވިއެވެ.\nމިސްޓަރ އަރާކީ ދެއްކެވި ވާހަކަފުޅުގައި، ޖަޕާން ސަރުކާރުން ރާއްޖެއަށް ކަނޑައެޅުއްވި ސަފީރު ކަމުގެ މަގާމުގައި ހުންނަވައިގެން ރާއްޖެއަށް ޚިދްމަތް ކުރެއްވުމަކީ، އޭނާއަށް ވަރަށް މަތިވެރި އުފަލެއް ލިބިވަޑައިގެންނެވި ކަމެއް ކަމަށް ވިދާޅުވިއެވެ.\nމިބައްދަލުކުރެއްވުމުގައި، ޖަޕާންގެ ވޮލަންޓިއަރުންގެ ހަރަކާތްތައް ރާއްޖޭގައި ފުޅާކުރެއްވުމާ ބެހޭގޮތުންވެސް ދެބޭފުޅުން މަޝްވަރާކުރެއްވިއެވެ.


Miee Internet Explorer ge "magubaraa! – adduLIVE\nމިއީ އިންޓަނެޓް އެކްސްޕްލޯރާގެ "މަގުބަރާ"\nJun 19, 2022, 11:31 އަހުމަދު އަދްޝަން\nމި މަހުގެ 15 އަކީ ބައެއް މީހުންނަށް ވަރަށް ހިތާމަވެރި ކަޅު ދުވަހެކެވެ. ސަބަބަކީ ކުރިން އެންމެ ފުރަތަމަ ބަރޯސާވާން ފެށި ވެބް ބްރައުޒާ، އިންޓަނެޓް އެކްސްޕްރޯލާ އެ ތާރީހުގައި "މަރުވެ، ވަޅުލުމެ" އެވެ. މި ހިތާމައިގެ ތެރެއިން އެންމެ ބޮޑަށް އަޅައިގަތް އެއް ކަމަކީ ދެކުނު ކޮރެއާގެ މީހަކު ކުރި ކަމެކެވެ.\nއޭނާ ވަނީ އިންޓަނެޓް އެކްސްޕްލޯރާގެ މަގުބަރާއެއް ހަދައި، ފޮޓޯ ނަގައި އާންމުކޮށްފަ އެވެ. މިއާ އެކު މިކަންވީ މުޅި ދުނިޔެ ވެސް ހެއްވާލި ޖޯކަކަށެވެ. އަދި މި ވާހަކަ ވަރަށް ގިނަ މީޑިއާތަކުން ވެސް ގެނެސްދީފައިވެ އެވެ. ސޮފްޓްވެއާ އިންޖިނިއަރެއްގެ ގޮތުގައި މަސައްކަތްކުރާ ޖަންގް ކީ-ޔަންގް އިންޓަނެޓް އެކްސްޕްލޯރާގެ މަގުބަރާ ތައްޔާރުކުރަން 430،000 (330 ޑޮލަރު) ހޭދަކުރި އެވެ. މިއީ މަސް ދުވަހުގެ މަސައްކަތެވެ. ޖޫން 15 ގައި އެކްސްޕްލޯރާ "މަރުވާކަން" އެނގޭތީ ޔަންގް ދިޔީއޯ މަގުބަރާ ހަދަން ތައްޔާރުވަމުންނެވެ.\nއޭނަ ހެދި މަގުބަރާގައި އިންޓަނެޓް އެކްސްޕްލޯރާ ސިފަކޮށްފައި ވަނީ "އެހެން ބްރައުޒާތައް ޑައުންލޯޑްކޮށްދޭން ފަސޭހަކޮށްދިން އެއްޗެއް" ގެ ގޮތުގަ އެވެ.\nTo commemorate its demise, he spentamonth and 430,000 won ($330) designing and orderingaheadstone with Explorer's 'e' logo and the English epitaph: 'He wasagood tool to download other browsers' 2/5 pic.twitter.com/eQDRzzIlYI\nއިންޓަނެޓް އެކްސްޕްލޯރާ ވުޖޫދަށް އައީ އޮގަސްޓް 17، 1998 ގަ އެވެ. އެކަމަކު ދެހާހުގެ އަހަރުތަކުގައި އެހެން ބްރައުޒާތައް އުފަންވާން ފެށުމާ އެކީ އޭގެ މަގުބޫލުކަން ވަރަށް ބޮޑަށް ދަށްވާން ފެށި އެވެ. އެ ބްރައުޒާ އެންމެ ފަހުން މި ގެއްލުނީ 27 އަހަރު ފަހުންނެވެ.\nHe said he found it took him longer to make sure his websites and online apps worked with Explorer, compared with other browsers.\n'It wasapain … But I would call italove-hate relationship because Explorer itself once dominated an era,' he told @Reuters 4/5 pic.twitter.com/DBoLTiuCl8\nޔަންގް ރޮއިޓާސް އިން ބުނި ގޮތުގައި އޭނާ އިންޓަނެޓް އެކްސްޕްލޯރާ އަށް ހާއްސަކުރި މަގުބަރާ އިނީ އާއިލާގެ މީހަކު ދެކުނު ޔެންގޫ ސިޓީގައި ހިންގާ ކެފޭއެއްގެ ޓެރަސްގަ އެވެ. އެވެ. އޭނާ ބުނީ އޒާ އަކީ މަސައްކަތުގެ ވަރަށް ބޮޑު ބައިވެރިއެކެވެ. އަދި އެ ވަކިވެ ދިއުމަކީ ވަރަށް ބޮޑު ހިތްދަތި ކަމެއް ބުންޏެވެ.\n"އަހަންނާއި އިންޓަނެޓް އެކްސްޕްލޯރާ ދެމެދު ވަރަށް ގާތް ގުޅުމެއް އޮތީމަ އެ ވަކިވުމަކީ ހަގީގަތުގައި ވެސް ވަރަށް ހިތާމައެެއް." ޔަގަންގް ބުންޏެވެ.


5 Meehun Niyaavi Sarahahdhun Fohteh Fenihje - Vaguthu\nފަސް މީހުން ނިޔާވި ސަރަހައްދުން ފޮއްޓެއް ފެނިއްޖެ\nލޯންޗް ބަންޑުން ޖަހާލި ހާދިސާ ހިނގި ސަރަހައްދުން ފެނުނު ފޮށި\nމީގެ ދެހަފްތާ ކުރިން ހަނިމާދޫ ކައިރިއަށް ލޯންޗެއް ބަންޑުން ޖަހާލާ ފަސް މީހުން ނިޔާވި ހާދިސާ ހިނގި ސަރަހައްދުން ފޮއްޓެއް ފެނިއްޖެއެވެ.\nމިފޮށި ފެނިފައި ވަނީ އެސަރަހައްދަށް ފީނި ބަޔަކަށް ރޭގެ ވަގުތެއްގައެވެ. ފޮށި ފެނުނު މީހުންގެ ތެރޭގައި ހިމެނުނު މީހަކު ފޭސްބުކްގައި ކުރި ޕޯސްޓެއްގައި ބުނެފައި ވަނީ ލޯންޗް ބަންޑުން ޖަހާލި ހިތާމަވެރި ހާދިސާ ހިނގި ސަރަހައްދގައި ފީނަނިކޮށް ފޮއްޓެއް ފެނިފައިވާ ކަމަށާއި އަމާނާތްތެރި ކަމާއެކު އެއްވެސް ގެއްލުމެއް އެފޮއްޓަށްނުދީ މިހާރުވާނީ ހަނިމާދޫ ފުލުހުންނާއި ފޮށި ހަވާލުކޮށްފައި ކަމަށެވެ.\nނޮޅިވަރަންފަރުން ފުރައިގެން ހަނިމާދުއަށް ދަތުރުކުރަނިކޮށް ލޯންޗް ބަންޑުން ޖަހާލިއިރު ލޯންޗްގައި ތިބީ މާލެ އައުމަށް ހަނިމާދޫ އެއާޕޯޓަށް ދަތުރުކުރި ބައެކެވެ. އެހާދިސާގައި ނިޔާވެފައި ވަނީ ތިން އަންހެނުންނާއި ފިރިހެނެއްގެ އިތުރުން ކުޑަ ކުއްޖެކެވެ.\nއެއީ ހުސެއިން އަބްދުﷲ، މަރިޔަމް މައުސޫމް، (ހުސެއިންގެ އަންހެނުން) އަދި އެދެމަފިރިންގެ ދަރިފުޅު ފާތުމަތު ގުރައިޝާ، އާއި ގުރައިޝާގެ ދަރިފުޅު އީރާ ހަސަން ޝިފާޒް، 3، ގެ އިތުރުން އައިޝަތު އަލީ އެވެ.\nލޯންޗް ބަންޑުން ޖަހާލި ހާދިސާގައި ފަސް މީހުން ނިޔާވި ހާދިސާ އަކީ ހިރިޔާ ސްކޫލްގެ ދަރިވަރުންތަކަކާއި ޕްރިންސިޕަލް ނިޔާވި ހާދިސާއަށް ފަހު ރާއްޖޭގައި ހިނގި މިފަދަ އެންމެ ހިތާމަވެރި ހާދިސާއެވެ.\nހަނިމާދޫ ކައިރިއަށް ލޯންޗެއް ބަންޑުން ޖަހާލި ހާދިސާއަށް ފަހު ގިނަ ބަޔަކު ވަނީ ކަނޑުދަތުރު ކުރާއިރު ލައިފް ޖެކެޓް އެޅުން މަޖުބޫރު ކުރުމަށް ގޮވާލާފައެވެ. ސަރުކާރުން ވެސް ވަނީ މިމަސް ނިމުމުގެ ކުރިން ލައިފް ޖެކެޓް އެޅުން މަޖުބޫރު ކުރާނެ ކަމަށް ވިދާޅުވެފައެވެ.\nވަކިވުމެއްނެތް ހަނދާންތަކާއި އެކު އަދިވެސް ހިތާމައާއި ކަރުނަ!\nފަސް މީހުން ނިޔާވި ލޯންޗްގެ ހާދިސާ އިން އަނެއްކާވެސް އެންމެން ރޮއްވާލައިފި!\nލައިފް ޖެކެޓް އެޅުން މަޖުބޫރުކުރަން މަޝްވަރާތައް ފަށައިފި\nސެޕްޓެމްބަރު 16, 2019 10:13\n9.9.2011ވީދުވަހަކީ ވ.ހިތަމަވެރި ދުވަހެއް އެދުވަހު ނިޔާވި އަދަދަކީ51ފިރިހެން ދެން 4އަންހެން 29.8.2019ދުވަހަކީ ވެސް ވ.ހިތާމަވެރި ދުވަހެއް ނިޔާވި އަދަދަކީ 5އެއް 1ފިރިހެން ދެން 4އަންހެން\nސެޕްޓެމްބަރު 16, 2019 13:03\n9.9.2011 ގައި ވީ ކިހިނެތް؟ ކޮން ހާދިސާއެއް އެއީ....\nސެޕްޓެމްބަރު 16, 2019 10:19\nލޯންޗްގެ ކަޅުފޮށި ޔަގީން\nސެޕްޓެމްބަރު 16, 2019 10:43\nކަލޭ ކޮންމަޖައެއްވާކަށް. މިކަހަލަ އެެހެންމީހުންގެ އިހްސާސްތައް ނުދަންނަ، ނާތަހުޒީބުމީހުން މަދުންނަމަވެސް އުޅޭތީ ހިތާމަކުރަން\nސެޕްޓެމްބަރު 16, 2019 14:52\nލާދީނީ ގޮލައެއް ކަމަށް ވާނީ.\nސެޕްޓެމްބަރު 16, 2019 13:18\nމީހުންގެ އިހުސާސްތައް ނުދަންނަ މީހުން ހިމޭނުން ތިބޭ. އަދި މިއުޅެނީ އަހަރެމެންނަށް ލިބުނު ހިތާމައިން އަރައި ނުގަނެވިގެން.\nވަރަށް ހިތާމަވެރި، އެއަށްވުރެވެސް ހިތް ދަތިވާކަމެއް ހަސަން އަބްދުﷲ ގެ އާއިލާގެ ނަން ނަގަނަގައިގެން ހުރިހާ ނޫސްތަކެއްގައާއި ދުރުހީތަކެއް ފަވަމުން ގެންދިޔައިރު ހަމަ އެހާދިސާގައި ނިޔާވި އިތުރު ދިވެއްސެއްވާއިރު މަދު ފަހަރެއްގައި އޭނާގެ ނަން ގެވެވިފައި އޮތް އޮތުން ދޭހަކޮށްދެނީ އަބަދުވެސް އިސްކުރާނީ މަހުޖަނުން ފައިސާވެރިން ގަދަރުވެރިން. މީ ދެރަވަރު.\nސެޕްޓެމްބަރު 16, 2019 13:54\nލޯންޗުގައި ދަތުރުކުރި މީހުންގެ ފޮށި ހުންނާނެ އެއްނު އަޑިއަށް ގޮސްފަ\nސެޕްޓެމްބަރު 16, 2019 14:43\nޝަމް ތިބުނީ ހަމަ ތެދެއް\nސެޕްޓެމްބަރު 16, 2019 15:26\n9.9.2011 ވީދުވަހު ހިނގި ހިތާމަވެރި ހާދިސާއާ އެދުވަސް ވަރުގެ ހަނދާންތަކާ އަދިވެސް ވަކިވުމެއް ނެތް. ....\nމިދެހާދިސާތަކުގަ ނިޔާވި ހުރިހާ އެންމެންނަށް ސުވަރުގޭގެ ދާއިމީ ނިއުމަތް ދެއްވުން އެދި ދުޢާ ކުރަން.\nސެޕްޓެމްބަރު 21, 2019 14:23\nޕޮގްބާ އޭ ކިޔާފަ ކަލޯތީކާކު؟ ޢެހެން މީހުންނައް ވެސް އިހުތިރާ މް ކޮއްބަލަ ފްރެންޑޫ


Nilandhoo dhaaira ah vaadha kurevvumuge visnun dhookollavvaifi | Mihaaru\nނިޒާރު: އޭނާ ގަބޫލުކުރައްވާ ގޮތުގައި އެމްޑީޕީގެ ޕްރައިމަރީން ބަލިވީ ވޯޓުގައި މައްސަލަތަކެއް ހުރުމުން. --ފޮޓޯ/މިހާރު\nނިޒާރު، ނިލަންދޫ ދާއިރާ އަށް ވާދަ ކުރެއްވުމުގެ ވިސްނުން ދޫކޮށްލައްވައިފި\n04 މާޗް 2019 - 12:249comments\nރައްޔިތުންގެ މަޖިލީހުގެ އިންތިޚާބަށް އެމްޑީޕީން ބޭއްވި ޕްރައިމަރީ ނާކާމިޔާބުވެވަޑައިގަތް ހިތަދޫ ދެކުނު ދާއިރާގެ މެމްބަރު އަލީ ނިޒާރު އަމިއްލަ ގޮތުން ނިލަންދޫ ދާއިރާ އަށް ވާދަކުރެއްވުމުގެ ވިސްނުން ދޫކޮށްލައްވައިފި އެވެ.\nނިޒާރު ގަބޫލުކުރައްވާ ގޮތުގައި އެމްޑީޕީގެ ޕްރައިމަރީ އޭނާ އަށް ގެއްލުނީ، ވޯޓު އޮޅުވާލުމުންނެވެ. އެ މައްސަލަ ބަލައިދޭން ނިޒާރު ހުށަހެޅުއްވި އެވެ. އެކަމަކު އެމްޑީޕީގެ ނިންމުމަކަށްވީ އެ މައްސަލަ އިތުރަށް ކުރިއަށް ނުގެންދިއުމެވެ.\nނިޒާރާ ވާދަ ކުރައްވައި ޓިކެޓް ކަށަވަރު ކުރެއްވީ އިބްރާހިމް ނާޒިލް އެވެ.\nއެހެންވެ، ނިޒާރު ވިސްނުން ގެންގުޅުއްވީ އެމްޑީޕީގެ އެއްވެސް ކެންޑިޑޭޓަކު ވާދަނުކުރި، ނިލަންދޫ ދާއިރާ އަށް ކުރިމަތިލައްވާށެވެ.\n"ދާއިރާގެ ރައްޔިތުންތަކެއްގެ އެދުމުގެ މަތިން އެ ވިސްނުމުގައި އަޅުގަނޑު މަޝްވަރާ ވެސް ކުރިން. އެކަމަކު، ރިޔާސީ އިންތިޚާބުގައި އެ ދާއިރާގެ ވޯޓުގެ ނަތީޖާ ބުރަވެފައި އޮތް ގޮތާއި ލިބުނު މަޝްވަރާ އަށް ބަލައި މިހާރު އަޅުގަނޑުގެ ވާދަ ނުކުރަން ނިންމައިފިން،" ނިޒާރު ވިދާޅުވި އެވެ.\n"އަޅުގަނޑުގެ ވިސްނުމަކީ އެމްޑީޕީގެ ކެންޑިޑޭޓަކު ވާދަކުރާ އެއްވެސް ދާއިރާ އަކަށް ކުރިމަތި ނުލުން. އިންތިޚާބު އެމްޑީޕީ އަށް ކާމިޔާބުކޮށްދޭން، ކެމްޕޭންގައި ވެސް އުޅޭނަން."\nރިޔާސީ އިންތިޚާބުގައި ކުރީގެ ރައީސް އަބްދުﷲ ޔާމީނަށް މެޖޯރިޓީ ލިބުނު ދެ އަތޮޅުގެ ތެރޭގައި ނިލަންދޫ ދާއިރާ ހިމެނެ އެވެ. މަޖިލީހުގެ 87 ދާއިރާ އަށް ވާދަކުރަން ނިންމައި، ކެންޑިޑޭޓަކު ނުނެރޭ ހަމައެކަނި ދާއިރާ އަކީ ނިލަންދޫ ދާއިރާ އެވެ.\nޕީޕީއެމުން އެ ދާއިރާ އަށް ވާދަކުރައްވަނީ މިހާރުގެ މެމްބަރު އަބްދުﷲ ޚަލީލާއި އޭނާގެ ބޮޑުބޭބެ، އަބްދުލްމުހްސިން ހަމީދު (ޖޭފޯ) އެވެ. އަދާލަތު ޕާޓީން ވާދަކުރައްވަނީ މުއްސަބު މުހައްމަދެވެ. އެންމެ ފަހުން ބޭއްވި މަޖިލީސް އިންތިޚާބުގައި ވެސް ވާދަވެރިކަން ބޮޑުވި އެ ދާއިރާގެ ގޮނޑި ޚަލީލް ކާމިޔާބު ކުރެއްވީ ޖޭފޯގެ މައްޗަށް އެންމެ ވޯޓަކުން ކުރި ހޯއްދަވައިގެންނެވެ.\nއެމްޑީޕީގެ ޕްރައިމަރީން ބަލިވި ކެންޑިޑޭޓުން އަމިއްލަ ގޮތުން ވާދަކުރަން ޕާޓީން ބޭނުން ނުވި ނަމަވަސް ބައެއް މީހުން އަމިއްލަ ގޮތުން އިންތިޚާބުގައި ވާދަކުރެ އެވެ. އޭގެތެރޭގައި ހިމެނިވަޑައިގަންނަވާ މުހައްމަދު އަބްދުލްކަރީމް (ރުކުމާ) ވަނީ ހެންވޭރު ދެކުނު ދާއިރާ އަށް ކުރިމަތިލައްވަން އިލެކްޝަންސް ކޮމިޝަނަށް ފޯމު ހުށަހަޅުއްވައިފަ އެވެ.\nއިންތިޚާބުގައި ވާދަކުރަން ހުށަހެޅުމުގ ފުރުސަތު މިއަދުގެ ނިޔަލަށް ޕްރައިމަރީން ބަލިވި ކެންޑިޑޭޓުންނަށް އިލެކްޝަންސް ކޮމިޝަނުން އޮތީ ދީފަ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް އިލެކްޝަންސް ކޮމިޝަން ފ. ނިލަންދޫ ކުރީގެ މެމްބަރު އަލީ ނިޒާރު\nއީސީގެ މައްޗަށް ނިޒާރުގެ "ވައްކަމުގެ" ތުހުމަތުތަކެއް\nއީސީއަށް އަކްރަމް އައްޔަންކުރަން ފާސްކޮށްފި\nމާލީ ބަޔާން ހުށަނާޅާއިފި ނަމަ ޖަލު ހުކުމެއްގެ ބިރު!


Bobby ah 48 aharu! Rishi ge alathu film ge ofu adhives egothugai - One Online\nފިލްމު ބޮބީގައި ރިޝީ ކަޕޫރު އަދި ޑިމްޕަލް ކަޕާޑިއާ---\n"ބޮބީ" އަށް 48 އަހަރު، ރިޝީގެ އަލަތު ފިލްމުގެ އޮފު އަދިވެސް އެގޮތުގައި\nމީގެ 48 އަހަރު ކުރިން ބޮލީވުޑަށް ތައާރަފުވި ރިޝީ ކަޕޫރު އަދި ޑިމްޕަލް ކަޕާޑިއާ ކުޅުނު ''ބޮބީ''ހިމެނެނީ ބޮލީވުޑްގެ އެންމެ މަޝްހޫރު އަދި އެންމެ ކާމިޔާބު ފިލްމުތަކުގެ ތެރޭގަ އެވެ.\nމިފިލްމުގެ ވާހަކައިން ފެށިގެން ލަވަތަކާއި ކާސްޓުންނާއި އެމީހުންގެ ކޮސްޓިއުމަށް ދާންދެން ވެސް ބެލުންތެރިންނަށް ކަމުގޮސް ފިލްމު ވަނީ ބޮޑު ހިޓަކަށް ވެފައެވެ. ރާޖް ކަޕޫރު ޕްރޮޑިއުސް ކުރި ބޮބީ އިން ރިޝީ ކަޕޫރު ފެނިގެން ދިޔަ ނަމަވެސް މިފިލްމު އެންމެ ފުރަތަމަ ކުޅެން ހަމަޖެހިފައި އޮތީ ރާޖޭޝް ކަންނާ އެވެ. މާލީ ދަތިތަކާ ހުރެ ޕްރޮޑިއުސަރު ރާޖް ކަޕޫރަށް ރާޖޭޝް ކަންނާ ހަމަޖެއްސޭ ގޮތެއް ނުވިއެވެ. ''ބޮބީ'' ނެެރެވުނީ ރާޖް ކަޕޫރުގެ އަތްމަތި ދަތި ދުވަސްވަރެއްގައި ކަމަށް މީގެ ކުރިން މީޑިއާއަކަށް ދިން އިންޓަވިއުއެއްގައި ރިޝީ ވަނީ ބުނެފައެވެ.\nރާޖޭޝް ކަންނާގެ ބަދަލުގައި ރާޖް ކަޕޫރު ވަނީ އޭނާގެ 20 އަހަރުގެ ދަރިފުޅު ރިޝީ ކަޕޫރު މިފިލްމުން ލޯންޗު ކޮށްފައެވެ. ރިޝީއާ އެކު ދެންވެސް ފެނިގެން ގޮސްފައިވަނީ ވަރަށް ޅަ މޫނެކެވެ. ޑިމްޕަލް ކަޕާޑިއާ މި ފިލްމު ކުޅުނުއިރު އޭނާގެ އުމުރަކީ އެންމެ 15 އަހަރެވެ. ޑިމްޕަލް ކަޕާޑިއާ އަދި ރިޝީގެ ކެމިސްޓްރީ ގިނަބަޔަކަށް ކަމުގޮސްފައި ވާއިރު އޭގެ ނޭދެވޭ އަސަރު ރިޝީގެ ހަޔާތަށް ކުރިކަމުގައި މީގެކުރިން އޭނާ ވަނީ ބުނެފައެވެ.\nރިޝީ ބުނެފައިވާގޮތުގައި އޭރު އޭނާ އުޅުނީ ޔާސްމީން މެހެތާ ކިޔާ ކުއްޖަކާ ރައްޓެހިވެގެންނެވެ. ނަމަވެސް ޑިމްޕަލް އާއި ރިޝީ އާއި އަޅުވައިކިޔައި ނޫސްތަކުން ފެތުރި ހަބަރެއްގެ ސަބަބުން އެ ގުޅުން ބީވެގެންދިޔަ ކަމުގައި އޭނާ ބުނެފައިވެއެވެ. 1973 ވަނަ އަހަރު ރިލީސް ވި ބޮބީ ކުޅުނުއިރު ޑިމްޕަލް އާއި ރިޝީ ރައްޓެހި ވެގެން އުޅޭ ކަމަށް ބުނެ އޭރުގެ އެެންމެ މަޝްހޫރު އެއް މެގަޒިން ސްޓާޑަސްޓުގައި ވާހަކަ ފެތުރި ކަމަށް އޭނާ ބުނެއެވެ.\nކޮންމެއަކަސް މިފިލްމަށްފަހު ޑިމްޕަލް އަދި ރިޝީ ކަޕޫރު ވަނީ އިންޑަސްޓްރީގައި ވިދާލައިފައެވެ. ބެލުންތެރިންނާ ހަމައަށް ކާމިޔާބު އެތައް ފިލްމެއް ގެނެސްދީފައެވެ. ރިޝީ ކަޕޫރު މިދުނިޔެއާ ވަކިވެފައިވާއިރު، އޭނާގެ އަލަތު ފިލްމު ބޮބީ އިން ހަނދާން އާކޮށްލުން ކީއްތޯއެވެ؟


Goa Medical College In Oxygen Husve Meehun Maruvanee - Vaguthu\nއިންޑިއާގެ ގޯއާ މެޑިކަލް ކޮލެޖުން އޮކްސިޖަން ހުސްވެ މީހުން މަރުވާން ފަށައިފިއެވެ.\nއިންޑިއާ އޮކްސިޖަނަށް ޖެހިފައިވާތާ މަހެއްހާ ދުވަސް ވެފައިވާއިރު ހޮސްޕިޓަލްތަކަށް އޮކްސިޖަން ފޯރުކޮށްދިނުމަށް އިންޑިއާ ސަރުކާރާއި އަމިއްލަ ބައެއް ފަރާތްތަކުން ދަނީ މަސައްކަތް ކުރަމުންނެވެ. ނަމަވެސް ހުރިހާ ހޮސްޕިޓަލަކަށް އޮކްސިޖަން ފޯރުކޮށްދިނުމަށް އިންޑިއާ ސަރުކާރު ވަނީ ނުކުޅެދިފައެވެ.\nގޯއާ މެޑިލަކް ކޮލެޖުން އޮކްސިޖަން ހުސްވެ އެ ހޮސްޕިޓަލުން ކޮވިޑަށް ފަރުވާހޯދަމުންދާ ބަލިމީހުން މަރުވާން ފަށާފައިވާއިރު މިހާތަނަށް އެ ހޮސްޕިޓަލުން 75 ބަލިމީހުން ވަނީ އޮކްސިޖަން ނުލިބިގެން މަރުވެފައެވެ.\nގޯއާ ހޮސްޕިޓަލުން ބުނާގޮތުގައި އެ ހޮސްޕިޓަލަކީ ޓާޝަރީ ހޮސްޕިޓަލަކަށް ވުމުން އެހެން ހޮސްޕިޓަލްތަކުން އިތުރު ފަރުވާ ހޯދުމަށް ބަލިމީހުން އެ ހޮސްޕިޓަލަށް ފޮނުވައެވެ. ފާއިތުވި އަށް ދުވަސްތެރޭގައި އޮކްސިޖަން ނުލިބި އެތައް ބަޔަކު މަރުވެފައިވާއިރު އޮކްސިޖަން ނުލިބިގެން މީހުން މަރުވުން އެއީ ބަލައިގަނެވޭނެ ކަމެއް ނޫންކަމަށް އެ ހޮސްޕިޓަލުން ބުނެއެވެ.\nއޮކްސިޖަން ނުލިބި އިންޑިއާގެ އެކި ހިސާބުތަކުން ފާއިތުވި ދުވަސްތަކުގައި އެތައް ބަޔަކު މަރުވެފައިވާއިރު އޮކްސިޖަން ފޯރުކޮށްދިނުމަށް އިންޑިއާ ސަރުކާރު ފެއިލް ވެފައިވާކަމަށް އިންޑިއާ ރައްޔިތުން ބުނެއެވެ.\nދިރިހުރުމަށް ކޮންމެހެންވެސް ބޭނުންވެފައިވާ އޮކްސިޖަނަށް އިންޑިއާ ޖެހިފައިވާއިރު މި ހާލަތުން އަރައިގަތުމަށް އަވަށްޓެރި ގައުމުތަކުން ދަނީ އިންޑިއާ އަށް އެހީތެރިވަމުންނެވެ. ނަމަވެސް ބަލިވާ މީހުންގެ ނިސްބަތަށް ބަލައި އެފަދަ އެހީތައް މަދުކަން ފާހަގަ ކުރެވެއެވެ.\nއިންޑިއާގައި ފެތުރުފައިވާ ކޮވިޑް-19 ގެ ބަލިމަޑުކަން އެ ގައުމަށް އަރާފައިވާ ކޮވިޑުގެ ދެވަނަ ރާޅާއެކު ނާޒުކުވެ މަރުވާ މީހުންގެ އަދަދު ދަނީ އިތުރުވަމުންކަން ފާހަގަ ކުރެވެއެވެ.


Kulhudhuffushi hospital harudhana kuranan: Ministry\nކުޅުދުއްފުށީ ހޮސްޕިޓަލް ހަރުދަނާ ކުރަން ހުރިހާ ފިޔަވަޅެއް އަޅާނެ: މިނިސްޓްރީ\nފަރިޔާލުގެ މައްސަލާގައި ހޮސްޕިޓަލާމެދު ނުރުހުން ފާޅުކޮށް، ރައްޔިތެއްގެ ޝުއޫރު ހޮސްޕިޓަލް ފާރުގައި ލިޔެފައި - ފޮޓޯ: ވަސީމް\nކުޅުދުއްފުށީ ރީޖަނަލް ހޮސްޕިޓަލްގެ ކަންކަން ބަދަލުކޮށް ހަރުދަނާ ކުރާނެ ކމަށާއި ހޮސްޕިޓަލްގެ މެނޭޖްމެންޓަށް ފިޔަވަޅެއް އަޅަން ކުޅުދުއްފުށީ ކައުންސިލުން ރަސްމީކޮށް އެދިފައި ނުވާ ކަމަށް ހެލްތް މިނިސްޓްރީން ބުނެފިއެވެ.\nހެލްތު މިނިސްޓްރޭގެ ސްޓޭޓް މިނިސްޓަރު ޑރ. އަބްދުﷲ ވަހީދު ވިދާޅުވީ ކުޅުދުއްފުށީ ރީޖަނަލް ހޮސްޕިޓަލްގައި ސިޒޭރިއަން ހެދި އައިޝަތު ފަރިޔާލުގެ ލޭ މަނާނުވެ މަރުވި ހާދިސާއާ ގުޅިގެން ފިޔަވަޅުތަކެއް މިހާރުވެސް އަޅާފައިވާނެ ކަމަށާއި ސިޒޭރިއަން ހެދި ޑޮކްޓަރު މިއަދު މެންދުރު ފަހު މާލެ ގެނެސް އޭނާއާ ސުވާލު ކުރާނެ ކަމަށެވެ.\nއޭނާ ވިދާޅުވީ ކުޅުދުއްފުށީ ރީޖަނަލް ހޮސްޕިޓަލް މި އަހަރުގެ ނިޔަލަށް ޓާޝަރީ ފެންވަރުގެ ހޮސްޕިޓަލަކަށް ބަދަލުކުރުމުގެ މަސައްކަތް ކުރަމުން އަންނަ ކަމަށެވެ.\n"ހޮސްޕިޓަލް ޓާޝަރީ ފެންވަރަށް ބަދަލުކުރުމަކީ އަމާޒެއް. އޭގެ ކުރިން ވެސް ހޮސްޕިޓަލްގެ ކަންކަން ހަރުދާނަކުރާނެ،" ވަހީދު ވިދާޅުވިއެވެ.\nޓާޝަރީ ފެންވަރަށް ބަދަލުކުރުމަށް ހޮސްޕިޓަލްގެ ގިނަ ކަންކަން ހަރުދަނާ ކުރުމަށް މިނިސްޓްރީން ނިންމާފައިވާއިރު އޭގެ ތެރޭގައި ޓްރީޓްމެންޓްގެ ފެންވަރާއި އިންސާނީ ވަސީލަތާއި އިކްއިޕްމެންޓްތައް އިތުރުކުރުން ހިމެނޭ ކަމަށް ވެސް ވަހީދު ވިދާޅުވިއެވެ.\nއޭނާ ވިދާޅުވީ، ހޮސްޕިޓަލްގެ ފެންވަރު ރަނގަޅުކުރަން ކުރަންޖެހޭ ކަންކަން ބަލަން މިނިސްޓްރީގެ ވަފުދެއް އެ ހޮސްޕިޓަލަށް ދާން ހަމަޖެހިފައިވާ ކަމަށާއި އެ ޒިޔާރަތުގައި ފާހަގަވާ ކަންކަމާމެދު ފިޔަވަޅު އަޅާނެ ކަމަށާއި މެނޭޖުމެންޓުގެ ކަމެއް ފާހަގަވާނަމަ އެކަމަކަށް ވެސް ފިޔަޅު އަޅާނެ ކަމަށެވެ.\n"ފިޔަވަޅު އަޅައި މީހަކު ބަދަލުކުރަން ޖެހޭނަމަ އެކަން ވެސް ކުރާނެ،" ވަހީދު ވިދާޅުވި އެވެ.\nފަރިޔާލްގެ މައްސަލައަށް ފަހު އިއްޔެ ކުޅުދުއްފުށީ ހޮސްޕިޓަލްގައި ރައްޔިތުންގެބަޔަކު ވަނީ މުޒާހަރާކޮށް ޑިމާންޑްތަކެއް ހުށަހަޅާފައެވެ. އެ މީހުން ހުށަހެޅި ޑިމާންޑްތަކުގެ ތެރޭގައި ފަރިޔާލްގެ ސިޒޭރިއަން ހެދި މިސްރަށް ނިސްބަތްވާ ޑރ. ލުއިސް އާއި ދެން މަސައްކަތް ކުރާ އިންޑިއާގެ ޑރ. ރާއޯ އެރަށުން ބޭރުކޮށް ހޮސްޕިޓަލުގެ ޒިންމާދާރުވެރިޔާ މުހައްމަދު ހަސަނާއި މެނޭޖަރ އިބްރާހިމް ވަހީދު މަގާމުން އިސްތިއުފާ ދެއްވުން ހިމެނެއެވެ. މީގެ އިތުރުން ފަރިޔާލްގެ މައްސަލަ ތަހުގީގު ކުރަން ހެލްތް މިނިސްޓްރީގެ ޓީމެއް އެރަށަށް ގޮސް ތަހުގީގެއް ކުރުމުގެ އިތުރުން އެ މައްސަލަ އާއި ބެހޭގޮތުން ހޮސްޕިޓަލުން ސްޓޭޓް މެންޓެއް ނެރުން ވެސް ޑިމާންޑްތަކުގެ ތެރޭގައި ހިމެނެ އެވެ.\nމުޒާހަރާ ކުރި މީހުންގެ ޑިމާންޑްތަކާ ބެހޭ ގޮތުން ހޮސްޕިޓަލުގެ ބަހެއް ލިބޭތޯ އަވަސް އިން މަސައްކަތް ކުރި އެވެ. ނަމަވެސް އެކަން ކާމިޔާބުވާ ގޮތެއް ނުވި އެވެ. އެޗްއާރްސީއެމުން މިއަދު ބުނީ އެ މައްސަލަ ހުށަހެޅި އިރުވެސް ފަރިޔާލްގެ މައްސަލަ އެ ކޮމިޝަނުން އިސްވެ ބަލަމުން އަންނަ ކަމަށެވެ.\nކުޅުދުއްފުށި އައިޝަތު ފަރިޔާލް\nފަރިޔާލު މަރުވި މައްސަލަ ތަހުގީގުކުރަން މިނިސްޓްރީގެ ޓީމެއް ކުޅުދުއްފުއްޓަށް\nފަރިޔާލްގެ މައްސަލާގައި އިހުމާލުވާ ފަރާތްތަކަށް ފިޔަވަޅު އަޅާނަން: މިނިސްޓްރީ\nކުޅުދުއްފުށީ ހޮސްޕިޓަލަށް ޑިމާންޑްތަކެއް، މައްސަލަ އެޗްއާރްސީއެމަށް!


ކަރުތާފެނުގައި ކުރެވޭ މަސައްކަތްތަކުގެ ފޮނިިމީރުކަން\nAugust 29, 2021 16:22:38\nއުފެއްދުންތެރިކަމަކީ ދިވެހިންގެ ލޭނާރުގައި ޒަމާނުއްސުރެން މިއަދާއި ހަމަޔަށް ދައުރުވަމުންދާ ކަމެކެވެ. ދިވެހިންގެ ތެރޭގައި މަސްވެރިންނާއި ދަނޑުވެރިންނާއި ވަޑިންނާއި މޭސަނުން ގިނަކަމަކީ އަޅުގަނޑުމެން ދިވެހި ދަރިންނަށް ދެބަސް ނުވެވޭނެ ހަގީގަތެކެވެ. އެހެންކަމުން ދިވެހިން ކޮންމެ ކަނޑެއްގައި ފަތަން ދޫކޮށްލިކަމަށްވިޔަސް އެކަނޑެއްގައި ފަތާނެކަމަކީ ޝައްކެއް ނެތް ކަމެކެވެ. އެހެންނަމަވެސް އަޅުގަނޑުމެން ކޮންމެ ދިވެހި ދަރިޔަކު އަމިއްލަ ނަފްސާއި ކޮށްލަންޖެހޭ ސުވާލުތަކެއް އެބަހުއްޓެވެ.\nއަޅުގަނޑުމެން މަސައްކަތް ކުރަމުންދަނީ އަޅުގަނޑުމެންނަށް ލިބޭ އާމްދަނީއިން އުފަލެއް ނުލިބި ކަރުތާފެނުގައި ކަނޑުގެ ބާނިތަކާއި އެއްވަރަށް އޮއިވަރު ދައުރުވާ ކޮޅަކަށް ދިއުމަށްތޯއެވެ؟ ނުވަތަ މަންޒިލެއް ހޯދުމަށްފަހު އެ މަންޒިލަށް ވާސިލުވުމަށް އެކަނޑުގެ ބިޔަ ރާޅުތަކާއި ދެކޮޅަށް އަޅުގަނޑުމެންނަށް ލިބިފައި ހުރި ހުނަރުތައް ބޭނުންކޮށްގެން ފަތާފައި ދިއުމަށްތޯއެވެ؟ އަދި އަމާން މަންޒިލަކަށް ވާސިލުވެވި ދަތުރު ކުރެވޭނެ ވަޞީލަތްތައް ލިބުމުން އެހެނިހެން މަންޒިލްތަކަށް ދިއުމަށްތޯއެވެ؟ ނުވަތަ ފެށި ދަތުރު ފަންފުލުންގޮސް ނެގި ރާޅާއި އެކު ދަތުރު ފެށި މަންޒިލަށް އަނބުރާ ދިއުމަށްތޯއެވެ؟\nދުނިޔޭގެ އުސޫލުތަކަށް ނަޒަރު ހިންގާލަމާތޯއެވެ. މަސައްކަތެއް ފަށާއިރު އެ މަސައްކަތުން މާބޮޑު މަންފާއެއް ނުލިބެއެވެ. އެހެން ނަމަވެސް މަސައްކަތް ކުރިއަރާ ދާ ވަރަކަށް އެކަމުން ލިބޭ މަންފާ އިތުރުވެ ދިރިއުޅުން ހަމަޖެހިދެއެވެ. ދެން މަސައްކަތް އިތުރަށް ހަރުދަނާކުރުމަށް އިތުރު މަސައްކަތްތަކެއް ކުރެވެއެވެ. އެހެން ނަމަވެސް އެ ހަރުފަތްތަކަކީ ވޭނުން ފުރިގެންވާ ހަރުފަތްތަކެކެވެ. ބައެއްފަހަރު ކުރަމުން ދިޔަ މަސައްކަތް ހުއްޓާލުމަށް މީހާގެ ސިކުނޑިއަށް މަޖުބޫރުކުރުވައެވެ. ކުރިއަށް ފެންނަން އޮތް އަމާން ދުވަސްތަކުގެ އިޙުސާސް ނުކުރެވޭތީއެވެ. ބައެއް ބޭފުޅުން އެހިސާބުން ހުއްޓާލައެވެ. ބައެއް ބޭފުޅުން ހިތްވަރު ކޮށް ފަހި ދުވަސްތަކެއްގެ ފޮނި މީރުކަން ލިބިގަނެއެވެ. ބައެއްފަހަރު އެ ގައުމެއްގެ އިޤްތިޞާދުގެ ތެރޭގައެވެ. ބައެއް ފަހަރު ދުނިޔޭގެ ބާޒާރުގައެވެ.\nދިވެހިންގެ ތެރޭގައި ކުރެވޭ މަސައްކަތްތައްވެސް ދިރިއުޅުމުގެ ދަތުރުގައި ބަނޑުފުރާނަ މުއްތިކުރުމަށް އެކަނި ކުރެވޭ މަސައްކަތްތަކަށް ވާކަމީ މިއަދު ހިތާމަކުރަން ޖެހިފައިވާ ޙަޤީގަތެކެވެ. ރާއްޖޭގައި އުފައްދާ ތަކެތި އަދި އުފެއްދޭނެ ފަދަ ތަކެތި ވެސް އަޅުގަނޑުމެން ބޭރުން ގެންނަކަމީ ދިވެހި ކޮންމެ ދަރިއަކުމެ ޤަބޫލުކުރަން ޖެހިފައިވާ ކަމެކެވެ. އެއީ އަޅުގަނޑުމެންނަށް އެތަކެތި ނުއުފެއްދޭތީކީ ނޫނެވެ.\nޒަމާނުއްސުރެ ދިވެހިންގެ ތެރޭގައި އޮތް އާދަކާދައަކަށް ވާތީއެވެ. ދިވެހިންގެ އިޤްތިޞާދު ކުރިއެރުވޭނީ ދިވެހިންގެ މަސައްކަތްތެރިކަން އެހެން ހަރުފަތަކަށް ގެންގޮސްގެންނެވެ. އަދި ދިވެހިންގެ މަސައްކަތްތަކުގެ ސަބަބުން ދިވެހި ރާއްޖެއިން އުފެއްދޭނެ ފަދަތަކެތި ރާއްޖެއިން ބޭރުން ގެނައުން ހުއްޓުވިގެންނެވެ.\nމިއަދުގެ ޖީލުން މާދަމާގެ ދަރިފަސްކޮޅަށް ފަހި ދިވެހިރާއްޖެއެއް ރައްދުކޮށްދޭން ބޭނުންނަމަ ކިތަންމެ ބިޔަ ރާޅެއް ބޯމަތީގައި އޮތަސް އެ ރާޅާއި ދެކޮޅަށް ފަތަން އެބަޖެހެއެވެ. މި މަންޒިލުން އެހެން މަންޒިލްތަކަށް އަޅުގަނޑުމެންގެ އުފެއްދުންތައް ރައްދު ކުރެވޭނެ ފަދަ ގޮތަކަށް އަޅުގަނޑުމެންގެ މަސައްކަތްތައް ބައްޓަންކުރަން އެބަޖެހެއެވެ.\nދިވެހިންގެ އުފެއްދުންތައް ދުނިޔޭގެ ބާޒާރަށް ގެންދިއުމަށް އެންމެ ބޭފުޅުންވެސް މަސައްކަތް ފަށަމާ ހިންގަވާށެވެ. ކަރުތާފެނުގައި ކުރެވޭ މަސައްކަތްތަކުގެ ފޮނިމީރުކަން އަޅުގަނޑުމެންނަށް ލިބޭނީ އޭރުންނެވެ.\nފުވައްމުލަކު ދެކުނު ދާއިރާގެ ފުޓުބޯޅަ ދަނޑު ތަރައްޤީ ކުރަން ބޭނުންވާ ޓާފް ފުވައްމުލަކަށް ގެނެސްފި\nމިއަދު ހެނދުނު ފުވައްމުލަކުގައި އަލިފާނުގެ ހާދިސާއެއް ހިނގައި އެ ކޮޓަރި ބޭނުން ނުކުރެވޭވަރަށް ހަލާކުވެއްޖެ\n2021 ވަނަ އަހަރުގެ ޖެނުއަރީ މަހުން ފެށިގެން ޖުލައި މަހާއި ހަމަޔަށް ފުވައްމުލަކުން މާލެއަށް 31 ޗާޓަރ ފްލައިޓްވަނީ އަޅާފައި\nކާމިޔާބު ކޮންމެ ފިރިއެއްގެ ފަހަތުގައި ރަނގަޅު އަންހެއްގެ އެހީތެރި ކަމުގެ އަތެއްވާނެއެވެ\nއެންމެ ބުއްދިވެރި މީހާ\nނޭޗާރ ޕާރކް ދަނޑޮވެރިކަން ކެރަންނަ ދޫކޯލީ؟


ޢަބްދުލްމަޖީދު ރަންނަބަނޑޭރި ކިލެގެފާނު - ވިކިޕީޑިއާ\nޢަބްދުލްމަޖީދު ރަންނަބަނޑޭރި ކިލެގެފާނު\nޢަބްދުލްމަޖީދު ރަންނަބަނޑޭރި ކިލެގެފާނަކީ 1944 އިން 21 ފެބްރުއރީ 1952 އަށް ދިވެހި ރަސްކަމުގެ ތަޚުތަށް އިންތިޚާބު ކުރެވިފައި ހުރި ރަދުންނެވެ.\nޢަބުދުލް މަޖީދު ރަންނަބަނޑޭރި ކިލެގެފާނު އަކީ ހުރާގޭ ޚާންދާންގެ އެއްގޮފި ކަމުގައިވާ އަތިރީގޭ ޢާއިލާގެ އެންމެ ޚާއްޞަ އެއް ޝަޚްޞިއްޔަތެވެ. އެކިލެގެފާނުގެ ބައްޕާފުޅަކީ އަތިރީގޭ ސުމުއްވުލް އަމީރު އިބްރާހީމް ދޮށިމޭނާ ކިލެގެފާނު އެވެ. މަންމައަކީ އެއްގަމުގޭ ޙަސަން ފާމުލަދޭރި ކިލެގެފާނުގެ ދޮންދީދީ އެވެ. ޢަބުދުލް މަޖީދު ރަންނަބަނޑޭރި ކިލެގެފާނު ދުނިޔޭގެ އަލިކަން ދެކެވަޑައިގަތީ 8 ޝަޢުބާން 1293ހ، 29 އޮގަސްޓް 1876މ ގައެވެ.\nޢަބުދުލް މަޖީދު ރަންނަބަނޑޭރި ކިލެގެފާނު ފުރަތަމަ ކައިވެނި ބައްލަވައިގަތީ އައްސުލްޠާން އިބްރާހީމް ނޫރައްދީން ބަންޑާރައިންގެ ދޮންގޮމާ އާއެވެ. މިބަނޑުފުޅުން އަލްއަމީރު މުޙައްމަދު ފަރީދު ދީދީ އާއި، އަލްއަމީރު ޙަސަން ފަރީދު އާއި، އަލް އަމީރާ ފަރީދާ ލިބިވަޑައިގަތެވެ. ދެވަނައަށް ކައިވެނި ބައްލަވައިގަތީ ޙަސަން ފާމުލަދޭރި ކިލެގެފާނުގެ ދޮން ދީދީއާއެވެ. މިބަނޑުފުޅުން އައްނަބީލް އިބްރާހީމް ފަރީދު ލިބިވަޑައިގަތެވެ. ބޮޑުފުޅުވީ މި ހަތަރު ބޭފުޅުންނެވެ.\nޢަބުދުލް މަޖީދު ރަންނަބަނޑޭރި ކިލެގެފާނު އަކީ އެޒަމާނާއި އެކަށީގެންވާ ފެންވަރަކަށް ތަޢުލީމް ލިބިވަޑައިގެންފައިވާ ބޭފުޅެކެވެ. ޢަރަބި، އުރުދޫ، އިގިރޭސި، ތަމަޅަ، މިބަސްބަހުން ރަގަޅަށް ވާހަކަފުޅު ދައްކަވައެވެ. ސިންގަޅަ ބަސް މަތީ ފެންވަރަކަށް ދެނެވަޑައިގަންނަވައެވެ.\nޢަބުދުލް މަޖީދު ރަންނަބަނޑޭރި ކިލެގެފާނު ދައުލަތަށް ޚިދުމަތް ކުރަންވަން ފެއްޓެވީ އެމަނިކުފާނުގެ ބައްޕާފުޅު ސުމުއްވުލް އަމީރު އިބްރާހީމް ދޮށިމޭނާގެ ކިލެގެފާނުގެ ބޮޑުވަޒީރު ކަމުގައި އެހީތެރިއެއްގެ ގޮތުންނެވެ. މިގޮތުގައި ހުންނަވައި އައްސުލްޠާން މުޙައްމަދު ޝަމްސުއްދީން (ތިންވަނަ) ތަޚްތަށް އިސްވެ ވަޑައިގެން ގިނަދުވަހެއް ނުވެ، ދައުލަތް ހިންގުމުގެ ބާރު، އެމަނިކުފާނުގެ އަތްޕުޅުގެ މައްޗަށް ލިބިވަޑައިގަތެވެ. އެރަދުންގެ ދިގު ރަސްކަމުގެ ދުވަސްތަކުގައި ބޮޑު ވަޒީރެއްގެ ގޮތުން ހުންނަވައި، ފުރަތަމަ ގާނޫނު އަސާސީ ފާސްވެ ހަމަޖެހުމުން، އެމަނިކުފާނު މަގާމުން ޕެންޝަން ހޯއްދަވައި، ވަކިވެ ވަޑައިގަތެވެ. އޭގެ ފަހުން އަވަހާރަ ވެއްޖައުމަށް ދާންދެން އެމަނިކުފާނަކީ ދިވެހި ރައްޔިތުންގެ ޒަޢީމެވެ. އަދި ދިވެހި ދައުލަތުގެ މުސްތަޝާރުލް އަޢުޒަމް އެވެ. އަދި ދިވެހި ތަޚްތަށް އިންތިޚާބުކޮށްފައިވާ ވެރިޔާ އެވެ. އެކިލެގެފާނު ދިވެހި ރަސްކަމުގެ ތަޚްތަށް އިންތިޚާބު ކޮށްފައިވަނީ 12 އެޕްރީލް 1943 ގައެވެ. އެއީ ހިޖުރައިން6ރަބީޢުލް އާޚިރު 1362 ވީ ހޯމަ ދުވަހެވެ. ކިލެގެކަން ލިބިވަޑައިގަތީ7ރަޖަބު 1347 ގައެވެ.\nޢަބުދުލް މަޖީދު ރަންނަބަނޑޭރި ކިލެގެފާނު ސިޔާސީ ގޮތުން ދިވެހިރާއްޖެ މިޒަމާނުގައި ދުށް އެންމެ ކާމިޔާބު ލީޑަރެކެވެ. ރާއްޖޭގެ ރަށްތަކުގެ ޢިމްރާނިއްޔަތު ތަރައްގީ ކުރައްވައި، މިގޮތުން ރަށްރަށުގެ މަގުތަކާއި، މިސްކިތްތަކާއި، ޒިޔާރަތް ފަދަ ތަންތަން، އާކުރައްވައި، ސަރުކާރުގެ ފަރާތުން ދިވެހި ދަރިންނަށް ތައުލީމު ދޭނެ މަރުކަޒުތަކެއް ފުރަމާލޭގައި ހުޅުއްވި އެވެ. އަދި ދައުލަތުގެ ހުސްވެފައިވާ ޚަޒާނާއަށް މުއްސަދިކަން ގެންނެވީ އެކަލޭގެ ފާނުގެ މިއްނެތް މަސައްކަތްޕުޅާއި ރޭވެވުމުގެ މަތިންނެވެ. ދިވެހިރާއްޖެ އަށް މިނިވަންކަން ހޯއްދަވައި ދެއްވުމަށް ފުރަތަމަ ޙަރަކާތްތެރިވި މުޙައްރިރަކީ އެމަނިކު ފާނު އެވެ. އަދި ދުސްތޫރީ ގާނޫނު އަސާސީ އުވުނަ ނުދެއްވާ، ދެމެހެއްޓޭނެ ގޮތް ރޭއްވެވި ބޭފުޅަކީ ވެސް ޚުދު ޢަބުދުލް މަޖީދު ރަންނަބަނޑޭރި ކިލެގެފާނު އެވެ.\nދިވެހި ރައްޔިތުން އަތުން ސަރުކާރަށް ނަގަމުން އައި ވާރު ކަނޑުއްވާލައްވައި ވިޔަފާރި ވެރިންގެ އަތުން ޓެކްސް ނަގާގޮތަށް ހަމަޖެއްސެވި އެވެ. މިރަދުންގެ ރަސްކަމުގެ ދުވަސްވަރަށް ކިޔައި އުޅުނު އުއްސަކުރު ޒަމާނެވެ.\nޢަބުދުލް މަޖީދު ރަންނަބަނޑޭރި ކިލެގެފާނު އަކީ ހަށިކޮޅާއި ރޫފަ ގުޅޭ، އިސްކޮޅުން ބޮޑު ދޮން ބޭފުޅެކެވެ. އަދި އާދަޔާ ޚިލާފު ޝަޚްޞިއްޔަތެއް މެއެވެ. ހުރިހާ ޢުމުރެއްގެ، ހުރިހާ މިޒާޖެއްގެ، ހުރިހާ ފެންވަރެއްގެ މީހުންނާއި ގުޅިގެން އުޅުމުގެ ލަޔާގަތު ލިބިފައިވާ ބޭފުޅެކެވެ.\nރާއްޖޭގެ ރަސްކަމަށް ޢަބުދުލް މަޖީދު ރަންނަ ބަނޑޭރި ކިލެގެފާނު އިސްވެ ވަޑައިގަތްތާ ދުވަސްކޮޅެއްގެ ތެރޭގައި އެކިލެގެފާނު އަވަހާރަވުމުން ދައުލަތް ހިންގުމުގެ ހަގީގީ ބާރާއި މަސްއޫލިއްޔަތު މުހައްމަދު އަމީންގެ ކޮނޑުފުޅުގައި އެޅިއްޖެއެވެ. ޢަބުދުލް މަޖީދު ރަންނަބަނޑޭރި ކިލެގެފާނު އަވަހާރަވީ 21 ފެބުރުއަރީ 1952 ގައި ސިލޯނުގެ ކޮޅުބުގައެވެ.\nޢަބުދުލް މަޖީދު ރަންނަބަނޑޭރި ކިލެގެފާނު ދިވެހި ރައްޔިތުންގެ ލޯތްބާއި އިހްތިރާމުން ވަކިވެވަޑައިނުގެން ހުންނަވައި، ދެމިއޮތުމުގެ އާލަމަށް ދަތުރުކުރެއްވީ 24 ޖުމާދިލް އޫލާ 1371ހ، 21 ފެބުރުއަރީ 1952 ވީ ބުރާސްފަތި ދުވަހު އެވެ. ފަސްދާނު ލެވުނީ ކޮޅުބުގެ މާލިގާ ވައްތޭ ގައެވެ.\nސުލްޠާން ޙަސަން ނޫރައްދީން (ދެވަނަ) ދިވެހިރާއްޖޭގެ ރަދުން\n1944 - ފެބްރުއަރީ 21، 1952 ފަހުން ވަޑައިގަތީ:<br./>މުޙައްމަދު އަމީން ދީދީ\nLast edited on 14 އެޕްރީލް 2022, at 16:06


Suzain aa eku Maaziya Fiya Jahaalaifi\nސުޒޭނާއެކު މާޒިޔާ ފިޔަޖަހާލައިފި\nކޯޗު ސުޒޭން (މ) އާއެކު އަސަދުﷲ އާއި ނާއްޓޭ (ކ) އެވޯޑާއެކު: އަސަދުﷲ ގާތުގައި އެވޯޑަށް މަސައްކަތް ކުރަން ބުނީ ސުޒޭން. ފޮޓޯ ހަވީރު ނޫސް\nގަދަ ޓީމުތަކާ އެއް ސަފެއްގައި ވާދަކޮށް، އެހެން ޓީމުތަކަށްހުރި ބިރަކަށް މާޒިޔާވީ މީގެ ދެތިން އަހަރު ކުރިންނެވެ. މޮޅު ކުޅުންތެރިން ތިބި ނަމަވެސް އެހެން ޓީމުތަކަށް މާޒިޔާއާ މެދު ވިސްނާލަން މަޖުބޫރުވީ 2014 ވަނަ އަހަރުގެ ސީޒަނާ ހަމައިންނެވެ.\nމިގޮތަށް އަޅުގަނޑު ލިޔުމުން އެންމެ "ރުޅި" އަންނާނީ ވެސް މާޒިޔާގެ އޮފިޝަލުންނެވެ. އެކަމަކު މިހެން ލިޔަން ޖެހުނީ މީގެ ތިން އަހަރެއްހާ ދުވަސް ކުރިން މާޒިޔާގެ ބައެއް އޮފިޝަލުން އަޅުގަނޑުގާތުގައި ދެއްކި ވާހަކައަކުންނެވެ. ފައިނަލްތަކާއި 2013 ވަނަ އަހަރުގެ ސީޒަނުގެ ހުރިހާ މެޗަކުން ނިއު އަތުން ބަލިވަމުންދިއުމުން، ހިތްހަމަނުޖެހިފައި އިނދެ މާޒިޔާގެ އޮފިޝަލަކު ބުނީ "އެވެސް ނިއުރޭޑިއަންޓާ ކުޅުނުނަމަ ނުލިބޭނެ،" ކަމަށެވެ. އޭނާ އިޝާރާތްކުރީ އީގަލްސް ބަލިކޮށް، އެފްއޭކަޕް ފުޓްބޯޅަ މުބާރާތުގެ ތަށި މާޒިޔާ ހޯދި މެޗަށެވެ.\nނަމަވެސް ރާއްޖޭގެ އެންމެ މޮޅު ކޯޗު އަލީ ސުޒޭން މީގެ ދެ އަހަރު ކުރިން ޓީމާ ހަވާލުވި ހިސާބުން މަންޒަރު ބަދަލުވި އެވެ. އޭނާ ފެށީ ވެސް މިއީ "ނިއުރޭޑިއަންޓަށް އުފާވެރި ހަބަރަކަށް ނުވާނެ،" ކަމަށާއި "މިފަހަރު ނިއުރޭޑިއަންޓްގެ ކަންތައް ނިންމާލާނަން،" ކަމަށް ބުނަމުންނެވެ.\nހަގީގަތަކީ ވެސް އެއީ އެވެ. އަހަރެއްގެ މެދުކެނޑުމަކަށް ފަހު ސުޒޭން އަލުން ދަނޑަށްއައުމާއެކު ނިއުގެ ޑޮމިނޭޝަން ނިމުމަކަށް އައެވެ. ދެ ތަށިން އެއް ތަށި ދަމައިގަނެ އެވެ. އޭނާ މިކަން ކުރީ ކުލަބުގެ ކާމިޔާބީއަށް އިސްކަންދިނުމުގެ އިތުރަށް ވަކިވަކި ކުޅުންތެރިން ވެސް ކާމިޔާބު ހޯދަން އޭނާ ބާރުއަޅައިގެންނެވެ. ބައެއް ކުޅުންތެރިން ހާސިލްކުރަންޖެހޭ ޓާގެޓްތައް ކަނޑައަޅައިދިނީ ވެސް އޭނާ އެވެ.\nއަސަދުﷲ: އޭނާ އަކީ ފާއިތުވެދިޔަ ދެ އަހަރުގެ ރާއްޖޭގެ އެންމެ މޮޅު ކުޅުންތެރިޔާ: ފޮޓޯ މާޒިޔާ\nއޭގެ ތެރެއިން މިހާރު ވިދާ ބަބުޅަމުން އަންނަ ކެޕްޓަން އަސަދުﷲ އަބުދުﷲގެ ވާހަކަ ތަކުރާރުކޮށް، ސުޒޭން ކިޔާދެމުން އަންނަގޮތަކީ މިއީ އެވެ.\n"އަހަރެން ހަވާލުވެފައި އެހިން އަސަދުﷲ ގާތުގައި ކޮބާހޭ އޭނާގެ ޓާގެޓަކީ މި ސީޒަނުގައި (2014) ވަނަ އަހަރުގައި. އޭނާ ބުނީ މި ސީޒަނުގައި ކުރީ އަހަރަށްވުރެ ރަނގަޅު ކާމިޔާބީއެއް ހޯދަން މަސައްކަތް ކުރާ ވާހަކަ. ދެން އަހަރެން އެހިން ނުވިސްނަންހޭ މޮޅު ކުޅުންތެރިޔާގެ މަގާމު ނުވަތަ ރަންބޫޓު އެއްޗެއް ހޯދަން. އަހަރެން ގަބޫލުކުރާ ގޮތުގައި އަސަދުﷲ އަކީ މާޒިޔާގެ ކެޕްޓަން އެއިރުވެސް. ގައުމީ ޓީމުގައި އެންމެ ނަގާކިޔާ އެއް ކުޅުންތެރިޔާ. އެހެންވިއްޔާ އޭނާގެ އަމިއްލަ ޓާގެޓެއް ވެސް އޮންނަންވާނެ. އެދުވަހު އަހަރެން ބުނިން މި ސީޒަނުގައި ރަންބޫޓު ހޯދަންވާނެއޭ،"\nސުޒޭނުގެ ޓާގެޓަށް އަސަދުﷲ މަސައްކަތް ކުރި އެވެ. 2014 ވަނަ އަހަރުގެ ސީޒަނުގައި އެންމެ ގިނަ ގޯލު ޖެހި ކުޅުންތެރިޔާގެ މަގާމު އޭނާ ހޯދި އެވެ. އަދި އެއަހަރުގެ މޮޅު ކުޅުންތެރިޔާގެ މަގާމު ވެސް ހޯދި އެވެ. މި ދެ ކާމިޔާބީ އިއްޔެރޭ ކުރުނބާ މޯލްޑިވްސްގައި އޮތް ހަވީރު އެވޯޑް ހަފުލާގައި ދިފާއުކުރި ފުރަތަމަ ކުޅުންތެރިޔާގެ ޝަރަފު އޭނާ ހޯދި އިރު އެންމެ ބޮޑު ހިނިތުންވުމެއް ފެނުނީ ވެސް ސުޒޭނާއި މާޒިޔާގެ އޮފިޝަލުންގެ މޫނުމަތިންނެވެ.\nމާޒިޔާގެ ތިން ކުޅުންތެރިން އެވޯޑްތަކާއެކު: މާޒިޔާ. ފޮޓޯ ހަވީރު ނޫސް\nއެރެއަކީ މާޒިޔާގެ އެވޯޑްނައިޓަކަށްވީ މިހެންވެ އެވެ. އަސަދުﷲގެ ފަހަތުން ދެ ވަނަ ހޯދީ މިއަހަރު ކުޅެން މާޒިޔާ އަށް ބަދަލުވެފައިވާ ނިއުގެ ކުރީގެ ކެޕްޓަން އަސްއަދު އަލީ (އަޑުބަރޭ) އެވެ. ތިން ވަނަ ހޯދީ މާޒިޔާގެ އަހުމަދު ނާޝިދު (ނާއްޓޭ) އެވެ. އެންމެ މޮޅު ކޯޗަކީ ސުޒޭނެވެ. މިއީ އޭނާ މިއެވޯޑް ހޯދި ދެ ވަނަ ފަހަރެވެ. ސާބަހެވެ.\nމިއީ މާޒިޔާ ވަރުގަދަ ޓީމެއްގެ ސަފަށް އައި ފަހުން އެ ކުލަބަށް ލިބުނު އެންމެ ބޮޑު އެއް ކާމިޔާބީ އެވެ. 2004 ވަނަ އަހަރުގެ އެފްއޭއެމުގެ ގޯލްކީޕަރުގެ އެވޯޑްނޫން ހުރިހާ މަގާމެއް ވެލެންސިއާގެ ކުޅުންތެރިން ހޯދި ފަހުން ކުލަބަކަށް ލިބުނު އެންމެ ބޮޑު އެއް ކާމިޔާބީ އިއްޔެރޭ ލިބިގެންދިޔައީ މާޒިޔާ އަށެވެ.\nމިކާމިޔާބީގެ ފަހަތުގައި އެންމެ ބޮޑު ޝުކުރެއް އޮތީ އަޅުގަނޑު ދެކޭގޮތުގައި ސުޒޭނަށެވެ. ކޮންމެ އަހަރަކު ވެސް ބޮޑު ހޭދަތަކެއް ކުރަމުން އައި މާޒިޔާގެ މެނޭޖްމަންޓަށާއި ކުޅުންތެރިންނަށް ކާމިޔާބު ހޯދާނެ ސީދާ މަގު ދައްކައިދިން މީހަކީ އޭނާ އެވެ. ސުޒޭނަކީ ކާމިޔާބުނޫން އެއްޗެއް ގަބޫލުނުކުރާ ކޯޗެވެ. އޭނާ ހުންނަ ޓީމަކީ އަބަދުވެސް ކުޅުންތެރިންނާއި ކާމިޔާބީގެ ގޮތުން ވެސް އެއްވަނަ ޓީމަކަށްވުމަކީ ސުޒޭން ވަރަށް ބޮޑަށް ބާރުއަޅާ ކަމެކެވެ.\nވިކްޓަރީގެ ކޯޗަށް އޭނާ ހުރިއިރު ވެސް މިކަން ފެނުންނެވެ. އަބަދުވެސް ވަރުގަދަ ސްކޮޑެއް އޮވެ އެވެ. ރަތްޖާޒީގައި މުހައްމަދު އުމޭރާއި މުހައްމަދު އާރިފް (ބަކާ) އާއި އިބްރާހީމް ފަޒީލް (އޮއްޕޮ) މޮޅު ކުޅުންތެރިޔާގެ އެވޯޑް އުފުލާލިއިރު އެންމެ މޮޅު ކީޕަރުގެ އަންގި ކީޕަރު އިމްރާން މުހައްމަދު ހެޔޮވަރުކޮށްގެން ހުރީ ސުޒޭންގެ ވަރަށް ބޮޑު ހިއްސާއަކާއެކުގަ އެވެ. ފާއިތުވެދިޔަ އަށެއްކަ އަހަރު އެވޯޑްތައް ހޯދި ގިނަ ކުޅުންތެރިންނަކީ ވެސް އޭނާގެ ކުޅުންތެރިންނެވެ.\nމާޒިޔާގެ ކުޅުންތެރިން މިދިޔަ އަހަރުގެ ޕްރެޒިޑެންޓްސް ކަޕުގެ ތަށި ޗެއާމަން ސާޖިދަށް އަރުވަނީ: މާޒިޔާ އަކީ މިހާރު އެންމެ ކާމިޔާބު އެއް ކުލަބު.\nއަނެއްކޮޅުން ސުޒޭނާއެކު ބޮޑެތި ކާމިޔާބީތައް މާޒިޔާ ހޯދަން ފެށިއިރު ރާއްޖޭގެ އެންމެ ދުވަސްވީ ބޮޑެތި ކުލަބުތަކުން މިހާރު ތިބެންޖެހިފައިއެވަނީ ކުޅިބަލާށެވެ. ނިއު އަދިވެސް އެންމެ މަތިފަޑީގައި އޮތް ނަމަވެސް އިރެއްގައި ކާމިޔާބުތަކެއް ހޯދި ވިކްޓަރީ އާއި ވެލެންސިއާ އޮތީ މާޒިޔާ އަށްވުރެ ގިނަ ގޮތްގޮތުން ފަހަތުގަ އެވެ.\nމިކަން އެންމެ ބޮޑަށް ފެންނަން އޮތީ މާޒިޔާގެ މެނޭޖްމަންޓް ތެރެއިންނެވެ. އަބަދުމެހެން ފެހި ޓީޝާޓްގައި ފެންނަ މާޒިޔާގެ މެނޭޖްމަންޓުގެ އެންމެނަކީ ވެސް ވަރަށް އެކުވެރިބައެކެވެ. ކުލަބުގެ ހުރިހާ ކަމެއްގައި ވެސް އުޅެނީ އެމީހުންނެވެ. އަބަދުވެސް ވިސްނުމަކީ މެނޭޖްމަންޓަށް އިނގިލިދިގުނުކުރެވޭ ވަރަށް ކަންކަން ފުރިހަމަކޮށްފައި ބެހެއްޓުމެވެ.\nމި ގޮތުން ބަލާއިރު ފާއިތުވެދިޔަ ފަސް އަހަރު ރާއްޖޭގެ މޮޅުކުޅުންތެރިން އެކުލަބުގައި ހިފެހެއްޓުނީ ދެތިން ކަމަކާހުރެ އެވެ. ޗެއާމަން އަހުމަދު ސާޖިދުގެ ބޮޑު އެހީތެރިކަމަކާއެކު ބަރާބަރަށް މުސާރަދެމުން އައި ހަމައެކަނި ކުލަބަކީ މާޒިޔާ އެވެ. އިންޖަރީވެގެން ކުޅުންތެރިއަކު ބަލިއެނދުގައި އޮތަސް އަޅާލަ އެވެ. ކުޅުންތެރިންނަށް ކޮށްދޭންޖެހޭ ކަމެއް ފަހެއްނުކުރެ އެވެ. ދުރާލައި ސީޒަނަށް ތައްޔާރުވާން ފަށަ އެވެ. އަބަދުވެސް ސްކޮޑު ވަރުގަދަ ކުރެ އެވެ. ކޯޗުގެ ޕްލޭނަށް މަސައްކަތްކުރަން ހުރިހާ ކަމެއް ފަހިކޮށްދެ އެވެ. މިހުރިހާ ކަމަކަށް ބަލާއިރު އަދި ދެތިން އަހަރުތެރޭގައި އިތުރު ކާމިޔާބީތަކަކާއެކު މާޒިޔާ ގޮސް އޮބާލާނެއޭ ވެސް ބުނެވިދާނެ އެވެ. ތިޔަހޯދި ކާމިޔާބީ އަށް މަރުހަބާ އެވެ.\nމާޒިޔާގެ މެނޭޖްމަންޓާއި ކޯޗިން ސްޓާފުން ޕްރެޒިޑެންޓްސް ކަޕުގެ ތައްޓާއެކު: ފަހަކަށް އައިސް އެންމެ ކާމިޔާބު ޓީމަކީ މާޒިޔާ


Majleehaa Hakuraage aa ehhama kurevidhaane baa?\nމަޖިލީހާއި ހަކުރާގެއާ އެއްހަމަ ކުރެވިދާނެ ބާ؟\n01 މާރޗް 2021 - 14:10:31\nމިހާރު ރައްޔިތުންގެ މަޖިލީސް ހުރިތަނަކީ ކުރިން ހަކުރާގެއާއި މާބަގީޗާގެ ހުރިތަނެވެ.\nހަކުރާގެ ނުވަތަ ހަކުރާ ގަނޑުވަރަކީ އަލްއަމީރު ހަސަން ފަރީދު ދީދީ ދިރިއުޅުއްވި ގެއެވެ.\nހަސަން ފަރީދު ދީދީ އަކީ އަތިރީގޭ ސުމުއްވުލް އަމީރު އަބްދުލްމަޖީދު ރަންނަބަނޑޭރި ކިލެގެފާނުންގެ ދެވަނަ ދަރިކަލުންނެވެ. އަބްދުލްމަޖީދު ރަންނަބަނޑޭރި ކިލެގެފާނަކީ 1944 އިން 21 ފެބްރުއަރީ 1952 އަށް ދިވެހި ރަސްކަމުގެ ތަހުތަށް އިންތިހާބު ކުރެވިފައި ހުރި ރަދުންނެވެ.\nހަސަން ފަރީދު ދީދީއަކީ، ދިވެހި ރާއްޖޭގެ ދައުލަތައް ގިނަ ދުވަހު މުހިންމު މަސައްކަތްތަކެއް ކުރައްވާފައިވާ ބޭފުޅެކެވެ. އޭގެ ތެރެގައި ދިވެހިރާއްޖޭގެ ފުރަތަމަ ގާނޫނު އަސާސީ އެކުލަވާލި މަޖުލިހުގެ މެންބަރުކަން، ވަޒީރުލް މާލިއްޔާކަން، ދެވަނަ ބޮޑުހަނގުރާމަ ތެރޭގައި ދިވެހިރާއްޖޭގެ އެންމެ މަތީ ވަލިއްޔުލް އަމްރުކަން، ވަޒީރުއް ދާހިލިއްޔާކަން، ވަޒީރުލް އައުޒަމްގެ ނާއިބުކަމުގެ އިތުރުން، ކޮޅުބުގައި ހުންނަ ދިވެހިރާއްޖޭގެ ރެޕްރެޒެންޓެޓިވްކަން ހިމެނެވެއެވެ.\nހަކުރާގޭގެ ވާހަކަ މިއަދު ފެންމަތިވެފައިމިވަނީ އިތުބާރު ނެތްކަމުގެ މައްސަލާގައި ޖަވާބުދާރީވާން ކުރީގެ ކޮމިއުނިކޭޝަންސް މިިނިސްޓަރު މަލީހު މަޖިލީހަށް ހާޒިރުކުރުމުން ހަކުރާގޭ ފެންޑާގައި އެކޮޅު ކޮޅުން އެލުވިކަމުގައިވިޔަސް ގާނޫނު އަސާސީގައިވާ ހިޔާލުފާޅުކުރުމުގެ މިނިވަންކަމުގެ ބޭނުން ހިފާނެކަމަށް ވިދާޅުވުމުންވެ.\n"އެހެންވީމަ ތަކުރާރުކޮށް މި ވިދާޅުވަނީ ހަކުރާގޭ ފެންޑާގައި އެލުވިކަމުގައި ވިޔަސް މާއްދާ 27 ގެ ބޭނުން އަޅުގަނޑު ހިފާނަން،" - މަލީހު\nމިއަދު މަޖިލީހުގައި މަލީހު ތުހުމަތު ކުރެއްވިގޮތުން، އޭނާގެ މައްސަލަ މަޖިލީހަށް ހުށަހެޅުނީ "ޒާތީ" މައްސަލައެއްގައެވެ. އަދި އޭނާ ފާޅުކުރައްވާ ހިޔާލުތަކެއްގެ ސަބަބުންނެވެ.\nމަލީހުގެ މި ވާހަކަފުޅުތަކުން ބައެއް މީހުންނަށް ސިފަވީ ހަކުރާގެއަކީ މީހުންނަށް އަދަބުދޭ ޖަލެއްގެ ގޮތުގައެވެ.\nމިގޮތުން މަލީހު "ހަކުރާގޭގެ" ވާހަކަ ދެއްކެވުމުން ގިނަ މެންބަރުންތަކެއް ވަނީ މަޖިލީހާއި "ހަކުރާގެއާއި" ހަމަކުރުމުން އެކަމުގެ ނުރުހުން ފާޅުކޮށްފައެެވެ. މެންބަރުންގެ ވާހަކަތަކުން ހަކުރާގެއަކީ ނުބައިކަމެއް ކުރިތަނެކޭ ވެސް ހީވެއެވެ.\nދެން އޮތް ސުވާލަކީ ހަކުރާގޭ ފެންޑާގައި މީހުން އެކޮޅުކޮޅުން އެލުވުން ފަދަ އަނިޔާ ކުރިތޯއެވެ؟\nނަމަވެސް ތާރީހު ދިރާސާ ކުރައްވާ ބޭފުޅުން ވިދާޅުވަނީ، ހަކުރާގެއަކީ "ތަހުގީގީ އިދާރާއެއް" ނޫންކަމަށެވެ. އެހެންކަމުން އެ ގޭގެ ފެންޑާގައި މީހުން އެލުވާފައި ބަހައްޓަފާނެކަމަކަށް ނުބެލެވޭ ކަމަށެވެ.\nނަމަވެސް މަލީހުގެ ވާހަކަފުޅުން ވެސް ހަސަން ފަރީދު ދީދީ ދިރިއުޅުއްވި ގަނޑުވަރަކީ "އަނިޔާވެރި" ތަނެއްގެ ގޮތައް ސިފަވިއެވެ. ނަމަވެސް އެއީ އެފަދަތަނެއް ވެސް ނޫނެވެ.\nމަޖިލީހާއި ހަކުރާގެއާ އެއްހަމަ ކުރެއްވި މިނިސްޓަރު މަލީހުގެ އިތުބާރު ނެތްކަމަށް މިއަދު މަޖިލީހުން ވަނީ ފާސްކޮށްފައެވެ. އެ ވޯޓުގައި މަލީހާއި ދެކޮޅަށް 59 މެންބަރުން ވަނީ ވޯޓު ދެއްވާފައެވެ.\nމިހެންކަމުން މިނިސްޓަރުން ފެންވަރުގެ ބޭފުޅުންނާއި، މަޖިލިސް މެންބަރުންވެސް ދެކެވޭ ވާހަކަތާއި، އެކަމުން ރައްޔިތުންނަށް ލިބޭ މެސެޖުތަކާމެދު ވިސްނަވައި، ކަންކަމުގެ ދެކޮޅު ބައްލަވައިގެން ވާހަކަދެއްކެވުން މުހިންމެވެ.


ނިއުކްލިއަރ އެއްބަސްވުމަށް އެބުރި ދިއުމަށް، އެއްވެސް އިތުރު ޝަރުތެއް ގަބޫލު ނުކުރާނަން: އިރާން |\nއިރާންގެ ރައީސް ރޫހާނީ: ވިދާޅުވަނީ، ނިއުކްލިއަރ އެއްބަސްވުމަށް އެބުރި ދިއުމުގައި އެއްވެސް ޝަރުތެއް ގަބޫލު ނުކުރައްވާނެ ކަމަށް\nރަޝިއާގައި ހުންނަ، ޑަބުލިއުއެޗްއޯގެ ޔޫރަޕް އޮފީސް ބަންދު ކުރަނީ\nދުނިޔޭގެ ބާރުތަކާއެކީ 2015 ވަނަ އަހަރު އިރާނުން ސޮއިކުރި ނިއުކްލިއަރ އެއްބަސްވުމަށް އެބުރި ދިއުމަށްޓަކާ ކުރިމަތިކުރުވާ އިތުރެ އެއްވެސް ޝަރުތެއް ގަބޫލު ނުކުރާނެކަމަށް އިރާނުގެ ރައީސް ހަސަން ރޫހާނީ ވިދާޅު ވެއްޖެއެވެ.\nހަސަން ރޫހާނީ މިހެން ވިދާޅުވެފައިވަނީ، ދުނިޔޭގެ އެންމެ ބާރުގަދަ7ގައުމާއެކު ސޮއި ކުރެވުނު މިއެއްބަސްވުމަށް އަލުން އެބުރިދާއިރު، އެގައުމުގެ ނިއުކްލިއަރ ޕްރޮގްރާމާ އަދި، ސަރަހައްދީ ގައުމުތަކާ އިރާނާ ދެމެދު އުފެދިފައިވާ ހަމަނުޖެހުންތައްވެސް ހިމަނައިގެން އަލުން މަޝްވަރާކުރުމަށް އެމެރިކާއިން މަސައްކަތް ފެށުމާއި ގުޅިގެންނެވެ. އެހެންނަމަވެސް، އީރާނުން ބުނެފައިވަނީ، އެގައުމުގެ މިސައިލް ޕްރޮގްރާމާ އަދި، ސަރަހައްދީ ގައުމުތަކާ އުފެދިފަ އޮތް ގުޅުމުގެ މައްސަލާގައި މަޝްވަރާ ނުކުރާނެ ކަމުގައެވެ.\nއެމެރިކާ އަދި ޔޫރަޕްގެ ގައުމުތަކުން ފާއިތުވެދިޔަ ހަފްތާގައި ބުނެފައިވަނީ، އެމެރިކާގެ މިހާރުގެ ރައީސް ޑޮނަލްޑް ޓްރަމްޕް 2018 ވަނަ އަހަރު ވަކިވެފައިވާ، ރަސްމީ ނަމުންނަމަ، ޖޮއިން ކޮމްޕްރިހެންސިވް އެކްޝަން ޕްލޭން (JCPOA) ނިއުކްލިއަ ޑީލް އަލުން ވުޖޫދަށް ގެނައުމަށް އެގައުމުތަކުން ބޭނުންވާ ކަމުގައެވެ.\nއެހެންނަމަވެސް، މިގައުމުތަކުން ބުނެފައިވަނި، މި އެއްބަސްވުން އަލުން ވުޖޫދަށް ގެންނައިރު، އެއްބަވުމުގެ ބައިތަކުގެ ގޮތުގައި، އިރާނުގެ މިސައިލް ޕްރޮގްރާމާ، އަދި ސަރަހައްދީ ހަމަޖެހުން ނަގާލާ ކަމަށް އެމެރިކާއިން ގަބޫލުކުރާ ބައެއް ޖަމާއަތްތަކަށް އިރާނުން އެހީތެރިކަން އެހީތެރިކަން ފޯރުކޮށްދެމުންދާ ދިއުންވެސް މަޝްވަރާތަކުގައި ހިމެނުމަށް ގައުމުތަކުން ބޭނުން ވެއެވެ.\nމިއަހަރުގެ ފެބްރުއަރީމަހު، އިރާންގައި ކޯވިޑް19 ފެތުރެން ފެށިފަހުން، ބޭއްވި ފުރަތަމަ ނޫސްވެރިންގެ ބައްދަލުވުމުގައި، އެމެރިކާގެ އިންތިޚާބީ ރައީސް ޖޯ ބައިޑްންއާއި އަދި ޔޫރަޕްގެ ބައެއް ގައުމުތަކުންވެސް، ގޮވާލަމުންދާ މިގޮވާލުމަށް އިރާނުގެ ރައީސްވަނީ ވަރަށް ބޮޑަށް ދެކޮޅު ހައްދަވާފައެވެ.\n"އަހަރުމެން އެއްވެސް ބަޔަކު ހުށަހަޅާ އިތުރު އެއްވެސް ހުށަހެޅުމެއް ގަބޫލެއް ނުކުރާނަން. މިއެއްބަސްވުމަކީ އިތުރަށް މަޝްވަރާ ކުރެވޭނެ އެއްބަސްވުމެއް ނޫން. އަދި އެއްބަސްވުމުގެ ބައިތަކާ ވަކިވަކިންވެސް މަޝްވަރާއެއް ނުކެރެވޭނެ،" އިރާންގެ ރައީސް ވިދާޅުވެފައި ވެއެވެ.\n"އޮތް ގޮތަކީ، މިއެއްބަސް ވުމަށް ކުރިންވެސް އޮތްގޮތަށް އަމަލުކުރަންޏާ ކުރުން، ނުވަތަ ނުކުރަންޏާ ނުކުރުން. އަމަކުރަންޏާ އަހަރުމެންވެސް މިއަށް އަމަލު ކުރާނަން."\nމީޑިއާއަކަށް މިމަހުގެ ކުރީކޮޅު ދެއްވި އިންޓަވިވްއެއްގައި، ޖަރުމަރުވިލާތުގެ ޚާރިޖީ ވަޒީރު ވިދާޅުވެފައިވަނީ، މިހާރުގެ ހާލަތަށް ބަލާ، "ނިއުކްލިއަރ އެގްރީމަންޓް ޕްލަސް" އެއްގެ ބޭނުންތެރިކަން ޖެހިފައިވާ ކަމަށެވެ.\nރޫހާނީ ވިދާޅުވެފައިވަނީ، އެމެރިކާއާއި ޔޫރަޕްގެ ބައެއް ގައުމުތަކުން މިހާރު ފާހަގަ ކުރަމުންދާ ކަންކަމަކީ، އެގައުމުގެ ނިއުކްލިއަރ ހަކަތައާއި އެއްވެސް ގުޅުމެއް ހުރި މައްސަލަތަކެއް ނޫންކަމުގައެވެ. އެހެންކަމުން މިމައްސަލަތައް މަޝްވަރާގެ މޭޒުދޮށަށް ގެނެވޭނެ އެއްވެސް ގޮތެއް ނޯންނާނެ ކަމަށްވެސް އޭނާ ވިދާޅުވިއެވެ.\n"އެމީހުންވަނީ، މި މައްސަލަތަކުގައި ކުރިންވެސް އަހަރުމެންނާ ވާހަކަ ދައްކާފަ. P5+1އިން ވަނީ JCPOA ބައެއްގެ ގޮތުގައި މިމައްސަލަތައް ހިމެނުމަށް ކުރިންވެސް ވާހަކަ ދައްކާފަ،" އިރާންގެ ނިއުކްލިއަރ ޑީލްއާ ބެހޭގޮތުން ކުރެވުނު މަޝްވަރާތަކުގައި ބައިވެރިވި، އެމެރިކާ، ފްރާންސް، ޖާރމަނީ، އިގިރޭސިވިލާތް، ޗައިނާ އަދި ރަޝިއާއަށް އިޝާރާތްކުރަމުން ރޫހާނީ ވިދާޅުވިއެވެ.\n"އެމެރިކާއިން ވަނީ އެތައް މަހެއްވަންދެން، އަަހަރުމެންގެ މިސައިލް ޕްރޮގްރާމް މަޝްވަރާތަކުގައި ހިމެނުމަށް މައްސައްކަތް ކޮށްފަ. އަހަރުމެން ބުނީ ނޫނެކޭ. އަދި އެމީހުންވަނީ، ސަރަހއްދީ މައްސަލަތައްވެސް މަޝްވަރާތަކުގައި ހިމެނުމަށް އެތައް މަހެއްވަންދެން މަސައްކަތް ކޮށްފަ. އަހަރުމެންވާނީ ފާޅުގައި ދެކޮޅު ހަދާފައި. މިހުރިހާ ކަންކަމަކީވެސް، މަޝްވަރާކުރެވި، އެހެންނަމަވެސް، އަހަރުމެން ދެކޮޅު ހަދާފައި ހުރި ކަންކަން،"\nއިރާނުގެ ރައީސް ވިދާޅުވީ، އެމެރިކާގެ މިހާރުގެ ރައީސް ޑޮނަލްޑް ޓްރަމްޕަށް މިކަންކަން ނޭގިދާނެ ކަމުގައެވެ. އެހެންނަމަވެސް، އެމެރިކާގެ އިންތިޚާބީ ރައީސް ޖޯބައިޑްން އޮބާމާގެ ފަރާތުން JCPOA ގައި ސޮއިކޮށްފައި ވުމާއެކު، އޭނާއަށް މިކަންކަން ވަރަށް ރަގަޅަށް އެގިވަޑައިގަންނަވާނޭ ކަމަށްވެސް ރޫހާނީ ވިދާޅުވިއެވެ.\nJCPOA, ނިއުކްލިއަރ އެއްބަސްވުން, އިރާސް, އެމެރިކާ, ޔޫރަޕް


Jail ga huri vaki meehakah vaki gotheh hedhumuge visnumeh neh: Raees – Iru\n“ޖަލުގައި ތިއްބެވި ފަރާތްތަކާއި، ތިބި ފަރާތްތަކަށް މައާފު ދިނުމުގެ އިހުތިޔާރު މި އޮންނަނީ ގާނޫނުގެ ތެރެއިން ވަކި އުސޫލެއްގެ ތެރެއިން ހަމަޖެހިފައި. އެ އުސޫލުގެ ތެރެއިން އަޅުގަނޑު މަސައްކަތް ކުރަމުން މި ގެންދަނީ. އެހެންވީމަ އެގޮތަށް އަޅުގަނޑު އަމަލުކުރަމުން ގެންދާނަން. ވަކި މީހަކަށް ވަކި ގޮތެއް ހެދުމުގެ ވިސްނުމެއް އަޅުގަނޑުގެ ނެތް.” ރައީސް ސޯލިހް ވިދާޅުވިއެވެ.


Report - Eh baeh eh bahseh: Kurin kuliyya mihaaru IUM!\nއެއްބައެއް އެއް ބަހުސެއް: ކުރިން ކުއްލިއްޔާ ދެން އައިިޔޫއެމް!\nއާ ސަރުކާރާއެކު ފެނިގެން މިދަނީ މަޖިލީހަށް ގިނަ ބިލްތަކަކާއި ގިނަ އިސްލާހުތަކެއް ހުށަހެޅިގެންދާ މަންޒަރެވެ. އެޖެންޑާ 19 އާއެކު އެމްޑީޕީން އެކުލަވާލާފައިވާ ސިޔާސަތުތައް ތަންފީޒު ކުރުމަށްޓަކައި މަޖިލީހުގެ ތެރެއިން މަސައްކަތްތައް ގެންދަނީ "ރޮކެޓް ސްޕީޑް" ގައެވެ. މިދިއަ ހަފުތާގައިވެސް އެމްޑީޕީގެ ފަރާތުން ދެ މެންބަރަކު އެއީ އިސްލާމިކް ޔުނިވަސިޓީ އާއި ގައުމީ ޔުނިވަސިޓީ އަށް އިސްލާހު ގެނައުމަށް ދެ ބިލެއް ހުށަހެޅުއްވެވި އެވެ.\nއިސްލާމިކް ޔުނިވާސިޓީގެ ގާނޫނު އިސްލާހު ގެނައުމުގެ ބިލު ހުށަހެޅުއްވީ އުނގޫފާރު ދާއިރާގެ މެންބަރު މުހައްމަދު ވަހީދެވެ. އަދި ގައުމީ ޔުނިވާސިޓީގެ ގާނޫނަށް އިސްލާހު ގެނައުމުގެ ބިލު ހުށަހެޅުއްވީ މަޑަވެެލި ދާއިރާގެ މެންބަރު ހުސައިން ފިރުޝާނެވެ. އެ ދެ ބިލުގައި މައިގަނޑު ގޮތެއްގައި އިސްލާހު ކުރަން ހުށަހަޅާފައިވާ ދެ ޔުނިވާސިޓީގެ ކައުންސިލަށް ބަދަލުތަކެއް ގެނައުމަށެވެ.\nދެ ބިލް މަޖިލީހަށް ހުށަހެޅުމާއެކު ފެންމަތިވީ އެހެން ކަމެކެވެ. މުޅިން އެހެން ހިޔާލަކާއި ވާހަކައެކެވެ. މަޖިލީހުގެ ސުޕަ މެޖޯރިޓީ ލިބިފައިވާ އެމްޑީޕީގެ މެންބަރުންގެ ހިޔާލު ގެންދިޔައީ އެހެން މިސްރާބަކަށެވެ. އެއީ އިސްލާމިކް ޔުނިވަސީޓީ، ގައުމީ ޔުނިވާސިޓީގެ ދަށަށް ގެންގޮސް އެ ޔުނިވާސިޓީގެ ފެކަލްޓީއަކަށް ބަދަލުކޮށްލުމުގެ ވިސްނުމެވެ. ގިނަ މެންބަރުންގެ ރޫހައި ތާއީދު އޮތީ އެގޮތަށްކަން ވެސް އެނގިގެންދިޔަ އެވެ.\nއޭގެ ގިނަ މެންބަރުން ފާހަގަ ކޮށްފައިވާ ގޮތުގައި ރާއްޖެއަކީ ސައްތައިން ސައްތަ އިސްލާމީ ގައުމަކަށްވާތީ ސަރުކާރުން ހިންގާ ކޮންމެ ޔުނިވާސިޓީއެއްގައި ވެސް އިސްކަމެއް ދޭނީ އިސްލާމީ އިލްމަށެވެ. އަދި އެއް ޔުނިވާ ސިޓީއެއްގެ ދަށަށް ގެންދިއުމުން ފަސޭހަތަކެއް ލިބިގެންދާނެ އެވެ.\nމާފަންނު އުތުރު ދާއިރާގެ މެންބަރު އިމްތިޔާޒު ފަހުމީ (އިންތި) ވިދާޅުވެފައިވާ ގޮތުގައި ސައްތައިން ސައްތަ އިސްލާމީ ގައުމެއްގައި ގައުމީ ޔުނިވާސިޓީއަކީވެސް އިސްލާމިކް ޔުނިވާސިޓީ އެކެވެ. އެހެންކަމުން ވަކިން އިސްލާމިކް ޔުނިވާސިޓީއެއް ހުންނާކަށް ނުޖެހޭނެ އެވެ.\nމާފަންނު އުތުރު ދާއިރާގެ މެންބަރު އިމްތިޔާޒު ފަހުމީ\nދެ ޔުނިވާސިޓީި އެއްކޮށްލަންޖެހޭ ބައެއް ސަބަބުތައްވެސް މެންބަރުން ވިދާޅުވެ އެވެ. އެގޮތުން ގައުމީ ޔުނިވާސިޓީ އާއި އިސްލާމިކް ޔުނިވާސިޓީއަކީ ސަރުކާރުން ހިންގާ ދެ ޔުނިވާސިޓީ ކަމަށެވެ. އަދި ދެ ޔުނިވާސިޓީން ވެސް ކުރަމުން ދަނީ ދާދި އެއް މަސައްކަތެކެވެ.\n"ދެ ޔުނިވަސިޓީ އެއްކޮށްލައިގެން ހަރަދުތައް ވެސް ކުޑަ ކުރެވޭނެ، އޭގެ ސަބަބުން ފެންވަރު ރަނގަޅު ތައުލީމެއް ފޯރުކޮށްދިނުމަށް މުހިންމު ބާރެއް އެޅިގެންދާނެ،" ހެންވޭރު ހުޅަނގު ދާއިރާގެ މެމްބަރު ހަސަން ލަތީފް ވިދާޅުވި އެވެ.\nމެންބަރުންގެ އެ ވާހަކަތަކަށް ތާއީދުކޮށް ވާހަކަ ދައްކާ މީހުން ބުނާ ގޮތުގައި އެ ދެތަން ވަކި ވަކިން ހިންގުމުގެ ބޭނުމެއްނެތެވެ.\n"މިހާރުވެސް އެއީ ވަރަށް ބޮޑު ހަރަދެއް، ޔުނިވާސިޓީ އެއް ހިންގުމަކީ ކުޑަ ހަރަދެއް ނޫން، މިއީ ސައްތައިން ސައްތަ މުސްލިމް ގައުމެއް، އެހެންކިޔާފަ އިސްލާމިކް ޔުނިވާ ސިޓީއެއް ހުރުމެއް މުހިންމެއް ނޫން، ގައުމީ ޔުނިވާ ސިޓީގެ ދަށަށް ގެންދިއުމުން ވެސް ހަމަ ކިޔަވައިދެވޭނެ، މާަ އިފެކްޓިވްވެފައި ހަރަދުވެސް ކުޑަވާނެ،" އާންމު މީހަކު ބުންޏެވެ.\nނަމަވެސް މި މައްސަލަވެފައި ވަނީ ވަރަށް ނާޒުކު، ވަރަށް ހައްސާސް މައްސަލައަކަށެވެ. އަދި މިކަންވީ ފިތާލެވުނު ނުބައި ބަޓަނަކަށެވެ. މި މައްސަލައާ ގުޅިގެން ސަރުކާރަށް ވަރަށް ބޮޑަށް ފާޑުކިޔުންތައްވެސް އަމާޒުވެގެންދިޔަ އެވެ. އެކަމާ ނުރުހުން ފާޅުކޮށް ގިނަ ބަޔަކު ވަނީ އަޑު އުފުލާފަ އެވެ. އިދިކޮޅު ފަރާތްތަކުން ވަނީ އެކަމަކީ އިސްލާމްދީން މި ގައުމުން ފުހެލަން ކުރާ ކަންކަންމުގެ ތެރެއިން އައި ކަމެކެވެ.\n"ރައީސް ސޯލިހް ވިދާޅުވީ މި ސަރުކާރުން އިސްލާމްދީން ހިމާޔަތްކުރާނެ ކަމަށް، ނަމަވެސް މިހާރު މި ފެނިގެންދަނީ މުޅިން އިދިިކޮޅަށް މަސައްކަތް ކުރެވެމުންދާ މަންޒަރު، މިއީ އިސްލާމްދީނަށް ފާޅުގައި އެޓޭކް ކުރުން، މިކަންކަން ބަލައެއް ނުގަނެވޭނެ،" އިދިކޮޅު މެންބަބަރަކު ވިދާޅުވެފައި ވެއެވެ.\nނުރުހުން ފާޅުކޮށްފައިވަނީ އިދިކޮޅު ފަރާތްތައް އެކަންޏެއް ނޫނެވެ. ސަރުކާރުގެ ތެރެއިންވެސް އެކަމާ ގުޅިގެން ނުރުހުން ފާޅު ކުރި އެވެ. މިނިސްޓަރު، ޑރ. އަހްމަދު އަލީ ޒާހިރު ވިދާޅުވެފައިވާ ގޮތުގައި އިސްލާމިކް ޔުނިވަސިޓީ އާއި ގައުމީ ޔުނިވަސިޓީ އަކީ ތަފާތު ދެ ފަލްސަފާއެއްގެ ދަށުން ހިންގާ ތައުލީމު ދޭ މުހިއްމު ދެ މުއައްސަސާ އެވެ. އަދި އެ ދެ ޔުނިވާސިޓީ ވަކި ދެ ޔުނިވަސިޓީގެ ގޮތުގައި ހަރުދަނާކޮށް ތަރައްގީ ކުރެވެން އޮތް ހުރިހާ ކަމެއް ސަރުކާރުން ކުރާނެ އެވެ.\nހޯމް މިނިސްޓަރު އިމްރާން އަބްދުﷲ ވެސް ޒާހިރަށް ތާއީދު ކުރައްވަ އެވެ. ކުރީގެ ރައީސް މައުމޫންވެސް ހުންނެވީ އެގޮތުގައެެވ.\nއޭގެ ފަހަށް ރައީސް އިބްރާހިމް މުހައްމަދު ސޯލިހް ވަނީ ސަރުކާރުގެ ސިޔާސަތަކީ އިސްލާމިކް ޔުނިވާސިޓީ ހިންގުން މެދުކަނޑާނުލާ ކުރިއަށް ގެންދިއުން ކަމަށް ވިދާޅުވެފަ އެވެ. އެކަމަކު ބައެއް ފަރާތްތަކުން ބުނާ ގޮތުގައި ރައީސްގެ ޓްވީޓްގައި ޖުމްލަ މާނައެއް މުޅީން ސާފެެއް ނުވެއެވެ.\nގައުމީ ޔުނިވާސިޓީގެ ދަށަށް އިސްލާމިކް ޔުނިވާސިޓީ ގެންދިއުން އެއީ އެންމެ ރަނގަޅުގޮތް ހެއްޔެވެ؟ ނޫނީ ވަކިން ބޭއްވުމަކީ އެންމެ ފައިދާގޮތް ހެއްޔެވެ؟ މިކަމާ ގުޅިގެން ދެކޮޅަށް ދަނީ ބަހުސް ކުރެވެމުންނެވެ.\nއިސްލާމިކް ޔުނިވާސިޓީގެ ކުރީގެ ޗަންސަލާ އަދި ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ވަނީ ގައުމީ ޔުނިވާސިޓީގެ ފެކަލްޓީއަކަށް އިސްލާމިކް ޔުނިވާސިޓީ ހަދަން ނުޖެހޭ ހަ ސަބަބެއް ހާމަ ކުރައްވާފަ އެވެ.\nއޭނާ ވިދާޅުވާ ގޮތުގައި އިސްލާމީ ޝަހުސިއްޔަތު ރަމްޒުކޮށް ދިނުމަށް އައިޔޫއެމް ފަދަ ޔުނިވާސިޓީއެއް ހުރުން މުހިންމެވެ. ހިލާފީ މައްސަލަތަކުގައި އިލްމީ ގޮތުން ފަހު ބަސް ބުނާނެ ތަނަކަށް ވެސް އިސްލާމީ ޔުނިވާސިޓީ ވާނެ އެވެ.\n"ޔުނިވާސިޓީ ތަރައްގީ ކުރެވިއްޖެ ނަމަ ރާއްޖެއަށް އިގްތިސޯދަށް ފައިދާ ކުރާނެ، ބޭރު ގައުމުތަކުން ރާއްޖެއަށް ކިޔަވަން އަންނަ ފެންވަރަށް އެތަން ބަދަލު ކުރެވޭނެ، އަދި އިސްލާމީ ތައުލީމު ކުރިއަރުވަން އެނގޭނީ އެ އިލްމު ހުރި މީހުންނަށް، ގައުމީ ޔުނިވާސިޓީގެ ވެރިންނަކީ އިސްލާމީ ތައުލީމްގެ ތަހައްސުސް ބޭފުޅުން ނޫން،" ޝަހީމް ވިދާޅުވި އެވެ.\nކުރިންވެސް ކުރެވުނު ބަހުސެއްގެ ތަކުރާރުވުމެއް\nމީގެ ކުރިންވެސް މިކަހަލަ މައްސަލައެއް މަޖިލީހުގައި ބަހުސް ކުރެވިގެންދިޔަ އެވެ. އެއީ އިސްލާމިކް ޔުނިވަސިޓީ ވުޖޫދުވުމުގެ ކުރިންނެވެ. ކުރީގެ ނަމުންނަމަ ކުއްލިއްޔަތުއް ދިރާސާތިލް އިސްލާމިއްޔާ އެވެ. ކުއްލިއްޔާ ގައުމީ ޔުނިވާ ސިޓީގެ ދަށަށް ގެންދިއުމަށް ކުރެވުނު ބަހުސެވެ. އެއީވެސް އެމްޑީޕީ ސަރުކާރުގައި މަޖިލީހުގައި ކުރެވުނު ބަހުސެކެވެ.\nއެފަހަރު ކުއްލިއްޔާ އެވެ. މިފަހަރު އިސްލާމިކް ޔުނިވާސިޓި އެވެ. މިއީ މުޅިން ތަފާތު ދެ ބަހުސަކަށްވެދާނެ އެވެ. ނަމަވެސް ކުރަން މިއުޅެނީ އެއް ކަމެކެވެ. އެއީ ގައުމީ ޔުނިވާސިޓީގެ ދަށަށް ގެންދިއުމެވެ. އޭރު ކުރެވުނު ބަހުސް އަނެއްކާވެސް ތަކުރާރުވަނީ އެވެ؛\nކުއްލިއްޔާ ޔުނިވާ ސިޓީގެ ދަށަށް ބަދަލު ކުރުމާައި ގުޅޭގޮތުން އޭރުގެ ލިޔުމަކަށް ބަލައިލަމާ ހިނގާށެވެ.\n"ކުއްލިއްޔާ، ޔުނިވާސިޓީގެ ބައެއްގެ ގޮތުގައި ހިމެނުން: ގެއްލުންތަކާއި ފައިދާތަކަށް ނަޒަރެއް" މި ސުރުހީގެ ދަށުން ގައުމީ ޔުނިވަސިޓީގެ ކުރީގެ ވައިސް ޗާންސެލަރު ޑރ. ހަސަން ހަމީދާއި ކީރިތި ގުރުއާނާއިބެހޭ މަރުކަޒުގެ ކުރީގެ ރައީސް އިބްރާހިމް ރަޝީދު މޫސާ ލިޔުއްވާފައިވާ ލިޔުމެކެވެ.\nއެލިޔުމުގައި ކުއްލިއްޔާ ޔުނިވާ ސިޓީއަކަށް ބަދަލު ކުރުމާއި ގުޅޭގޮތުން ފާހަގަކޮށްފައިވާ ބައެއް ނުކުތާތަކަކީ އެކަމަކީ ހަރަދުބޮޑު ކަމެއްގެ ގޮތުގައި އެވެ. ގައުމީ ޔުނިވާސިޓީގެ ދަށުގައި އޮތުމުން ތަނުގެ ކިޔަވައިދިނުމުގެ ފެންވަރާއި ދަސްކުރުމުގެ ފެންވަރު މަތިވެގެންދާނެ އެވެ. މީގެ އިތުރުން ގައުމީ ޔުނިވާސިޓީގައި އިސްލާމްދީނުގެ ގޮތްޕެއް ނެތްނަމަ އެތަން ފުރިހަމަ ނުވާނެ ކަމަށްވެސް އެބޭފުޅުން ވިދާޅުވެފައިވެ އެވެ.\nއިބްރާހިމް ރަޝީދު މޫސާ\nއެކަމާ ދެކޮޅަށް ވާހަކަ ދައްކަވަމުން އެބޭފުޅުން ވިދާޅުވެފައިވަނީ، ކުއްލިއްޔާ ވަކިން އޮތުމަކީ އިސްލާމީ ގައުމުތަކުގައި ރާއްޖޭގެ ގަދަރު އުފުލިގެންދާނެ ކަމެކެވެ. އަދި ރާއްޖެއަކީ ސައްތައިން ސައްތަ އިސްލާމީ ގައުމަކަށްވާތީ، ރާއްޖޭގައި އިސްލާމްދީނާބެހޭ ހާއްސަ ތައުލީމީގާހެއް ހުރުމަކީ ގައުމީ ޝަހުސިއްޔަތުގެ ރުކުނެކެވެ. މީގެ އިތުރުން ކުއްލިއްޔާ ވަކިން ހުރުމުން ރާއްޖޭގެ ތަރައްގީއަށް އެހީތެރިކަން ލިބިގެންދާނެ އެވެ. އަދި އިސްލާމީ ގައުމުތަކާއި އިތުރަށް ގުޅުން ބަދަހިވެ، އިސްލާމީ އިލްމު އިތުރަށް ފުޅާ ކުރެވިގެންދާނެ އެވެ.\nކުރިން ކުއްލިއްޔާ އެވެ. މިހާރު އިސްލާމީކް ޔުނިވާސިޓީ ގައުމީ ޔުނިވާސިޓީގެ ދަށަށް ބަދަލު ކުރުމަށެވެ. ކުރިންވެސް ދެކެވުނީ ހަމަ އެއް ވާހަކަ އެކެވެ. މިއަދުވެސް މިދެކެވެނީ އެއް ވާހަކަ އެކެވެ. ފާހަކަ ކޮށްފައިވަނީވެސް ދާދި އެއް ނުކުތާތަކެކެވެ. ދެން އޮތީ މިކަމުގައި މަޖިލީހާއި ސަރުކާރުން ނިންމާނެ ގޮތެކެވެ. މިފަހަރު ނިމޭނީ ކޮން ގޮތަކަށް ކަމެއް ނޭންގެ އެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު އިސްލާމިކް ޔުނިވާސިޓީ


SunOnline: Counter terrorism ah Japan in4million USD ge hiley ehee ge ebbasvumugai sokoffi\nކައުންޓާ ޓެރަރިޒަމަށް ޖަޕާނުންދޭ4މިލިއަން ޑޮލަރުގެ ހިލޭ އެހީގެ އެއްބަސްވުމުގައި ސޮއިކޮށްފި\nއައިޝަތު ފަރީޙާ 21 Oct 2019, 15:19\nރައީސ ސޯލިހު މިހާރު ޖަޕާނަށް ކުރައްވަމުންގެންދަވާ ދަތުުފުޅުގެ ތެރެއިން-- ފޮޓޯ: ފޮރިން މިނިސްޓްރީ\nޖަޕާން ނަން-ޕްރޮޖެކްޓް ގްރާންޓް އެއިޑްގެ ދަށުން ކައުންޓާ ޓެރަރިޒަމްގެ ދާއިރާއިން ރާއްޖެ އަށް އެހީތެރިކަން ދޭން ނިންމައި ފައްސަތޭކަ މިލިޔަން ޖަޕަނީޒް ޔެން (4.6 މިލިއަން ޑޮލަރު)ގެ އެކްސްޗޭންޖް އޮފް ނޯޓްސްގައި ސޮއިކޮށްފި އެވެ.\nދިވެހި ސަރުކާރުގެ ފަރާތުން އެކްސްޗޭންޖް އޮފް ނޯޓްސްގައި ސޮއިކުރެއްވީ ފޮރިން މިނިސްޓަރު އަބްދުﷲ ޝަހިދެވެ. ޖަޕާނު ސަރުކާރުގެ ފަރާތުން އެއްބަސްވުމުގައި ސޮއިކުރެއްވީ ޖަޕާނުން ރާއްޖެއަށް ކަނޑައަޅާފައި ހުންނަވާ ސަފީރު ކެއިކޮ ޔަނާއީ އެވެ.\nމި އެކްސްޗޭންޖް އޮފް ނޯޓްސް އާ ގުޅޭ އިތުރު ތަފްސީލު ފޮރިން މިނިސްޓްރީ އިން ހާމައެއް ނުކުރެ އެވެ.\nޖަޕާނުގެ އާ އެމްޕެރާ ތަހުތަށް އިސްކުރުމުގެ ރަސްމިއްޔާތުގައި ބައިވެރިވެ ވަޑައިގަތުމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު މިހާރު ޖަޕާނަށް ކުރައްވަމުން ގެންދަވާ ދަތުރުފުޅުގެ ތެރެއިން އެގައުމުގެ ބޮޑުވަޒީރު ޝިންޒޯ އަބޭ އާއި ބައްދަލު ކުރައްވާ ދެބޭފުޅުން ވަނީ ދެގައުމުން އިސްކަންދޭ ބައިނަލްއަގުވާމީ އެކި މައްސަލަތަކާ ބެހޭ ގޮތުން ވެސް މަޝްވަރާކުރައްވައިފަ އެވެ.\nމި ދަތުރުފުޅުގައި ބައިވެރިވެ ވަޑައިގަންނަވާ ފޮރިިން މިނިސްޓަރު އަބްދުﷲ ޝާހިދު ވަނީ ޖަޕާނުގެ ފޮރިން މިނިސްޓަރާ ބައްދަލު ކުރައްވައި އަދި ސަރަހައްދީ އަދި ބައިނަލްއަގުވާމީ މައިދާނުގައި، ދެ ޤައުމުގެ ގުޅުން އިތުރު ކުރުމާ ގުޅޭ ގޮތުން މަޝްވަރާ ކުރައްވައިފަ އެވެ.


Bolahthuraavegen aneehkaaves Kareena nepotism ge vaahaka dhahkaifi – Iru\nބޮލައްތުރާވެގެން އަނެެއްކާވެސް ކަރީނާ ނެޕޮޓިޒަމް ގެ ވާހަކަ ދައްކައިފި\nސަމާ·5ސެޕްޓެމްބަރު 2020\nބޮލީވުޑުގެ ތެރޭގައި ހިގަނމުންދާ ނެޕޮޓިޒަމްގެ ބަހުސްއާއިއި ގުޅިގެން ކަރީނާ ކަޕުރުގެ ހިޔާލު އަނެއްކާވެސް ފާއަޅުކޮއްފިއެވެ. މީގެ ކުރިންވެސް ފިލްމީތަރިންގެ ދަރިން ކުރިއަރަނީ އެމީހުންގެ އަމިއްލަ ހުނަރުންކަމަށް ބުނެ އެކަމަށް ބާޜުލިބޭ އެތަށް ވާހަކައެއް ކަރީނާ ވަނީ ދައްކާފައެވެ.\nދާދި ފަހުން އަނޫޕަމާ ޗޯޕްރާ އާއި އެކު ކަރީނާ ކުރިއަށް ގެންދިޔަ އިންޓަވިއުއެއްގެ ތެރެއިން ކުރެވުނު ސުވާލު ތަކަކަށް ޖަވާބު ދެމުން އޭނާ ބުނެފައިވަނީ ނެޕޮޓިޒަމް އަކީ އުދުހެވޭނެ އެއްޗެއް ނޫންކަމަށެވެ. އަދި ނެޕޮޓިޒަމްގެ ސަބަބުން ވަކި ކުރިއެރުމެއް ނުލިބޭނެ ކަމަށްބުނަމުން ކަރިނާ ބުނެފައިވަނީ މިހާރު ފިލްމު އިންޑަސްޓްރީ ވަރަށް ބޮޑަށް ބަދަލުވެފައިވާކަމަށެވެ. 1990ގެ އަހަރުތަކުގައި އެފަދަ ކަންކަމާ ކުރިމަތިލާން ޖެހިފައި އޮތްނަމަވެސް މިހާރު ފިލްމު ހަދާމީހުން ސުޓާރުން ނަގަނީ ސުކުރީން ޓެސްޓެއް ހެދުމަށްފަހު އެރޯލަކަށް އެކަށީގެންވާނަމައެވެ.\nއޭނާ މިހާރު ކުޅެމުންދާ ލާލް ސިންގު ޗައްޑާ އަށް އޭނާ ހޮވާފައިވަނީވެސް ސުކުރީން ޓެސްޓު ހެދުމަށްފަހު ޕޮރޮޑިއުސާއަށް އެބައި އަދާކުރެވޭނެ ކަމުގެ %100 ޔަޤީންކަން ލިބުމުންކަމަށް ކަރީނާ ބުނެއެވެ. އަދި އެ ޔަޤީންކަން ނެތްނަމަ އެހެން ސުޓާރެއް އިޙުތިޔާރު ކުރުމަކީ ޕްރޮޑިއުސަރަށް ލިބިގެންވާ ހައްޤެއް ކަމަށާއި އެކަމަކާ އޭނާގެ ޝަކުވާއެއް ނޯންނާނެކަމަށް ކަރީނާބުނެއެވެ.\nއިތުރަށް ކަރީނާ ބުނެފައިވަނީ މައިންބަފައިން ކާމިޔާބު ވުމަކީ ދަރިންނަށްވެސް ކާމިޔާބު ލިބުނީކަމުގައި ނުބެލެވޭނެކަމަށެވެ. ކަރީނާ އާއި ސައިފުގެ ދަރިފުޅު ތައިމޫރު މިސާލަކަށް ނަގަމުން އޭނާ ބުނެފައިވަނީ އޭނާ މުސްތަޤުބަލު ކަނޑައަޅާނީ އޭނާ އަމިއްލައަށްކަމަށެވެ. އަދި ދިރިއުޅުމުގައި ކާމިޔާބު މީހަކަށްވާނީވެސް އަމިއްލަ މަސައްކަތުން ކަމަށެވެ. ކޮންމެ ރޮގެއް ހިޔާރުކުރިޔަސް އެހެން މައިންބަފައިން ފަދައިން ކަރީނާގެ ޒިންމާއަކީ ރަގަނޅުގޮތް ދަސްކޮށް ދިނުމާއި ހެޔޮ ދުޢާ ކޮއްދިނުމެވެ. މިހާރުވެސް ކުރަމުން މި އަންނަނީ އެމަސައްކަތްކަމަށް ކަރީނާ މި އިންޓަވިއުގައި ވަނީ ބުނެފައެވެ.\nދެވަނަ ދަރިއަކަށް މަރުޙަބާ ކިޔުމަށް ތައްޔާރުވަމުންއަންނަ ކަރީނާ ކަޕޫރު ދެން އެންމެ އަވަހަށް ފެނިގެންދާނީ ލާލް ސިންގު ޗައްޑާއިންނެވެ.


League ge ehvanaigai Liverpool ah 13 point ge lead eh | Mihaaru\nލީގުގެ އެއް ވަނައިގައި ލިވަޕޫލަށް 13 ޕޮއިންޓުގެ ލީޑެއް\nލަނޑު ޖެހުމަށް ފަހު ލިވަޕޫލްގެ އަލެކްސަންޑަ އާނޯލްޑް އުފާފާޅުކުރަނީ.-- ފޮޓޯ: އޭއެފްޕީ\n27 ޑިސެމްބަރ 2019 - 06:49\nތިރީސް އަހަރު ފަހުން ލީގު ޗެމްޕިއަންކަން ހޯދުމަށް މަސައްކަތްކުރަމުން އަންނަ ލިވަޕޫލުން ރޭގެ މޮޅާ އެކު އެއް ވަނައިގައި އޮތީ 18 މެޗުން 52 ޕޮއިންޓާ އެކު އެވެ. ދެ ވަނައިގައި އޮތް ލެސްޓާ އަށް 19 މެޗުން ލިބިފައިވަނީ 39 ޕޮއިންޓެވެ. ތިން ވަނައިގައި އޮތް އެންމެ ފަހުގެ ޗެމްޕިއަން މެންޗެސްޓާ ސިޓީ އަށް 18 މެޗުން ލިބިފައިވަނީ 38 ޕޮއިންޓެވެ. ސިޓީ މިރޭ ކުޅޭ މެޗުން ރަށުންބޭރުގައި ވުލްވްސް އަތުން މޮޅުވެގެން ލީގުގެ ދެ ވަނަ އަށް އެރުމުގެ ފުރުސަތު އެބައޮތެވެ.\nގަތަރުގައި ބޭއްވި ކްލަބް ވޯލްޑް ކަޕް ތަށި ލިވަޕޫލުން އުފުލާލިތާ ހަތަރު ދުވަސް ފަހުން ކުޅުނު ރޭގެ މެޗުގައި އެ ޓީމުން ވަނީ ލެސްޓާ ދަނޑުގައި ތަފާތު މޮޅު ކުޅުމެއް ދައްކައިފަ އެވެ. މެޗުގެ ފުރަތަމަ ހާފުގައި ގިނަ ލަނޑުތަކެއް ޖަހަން ފުރުސަތު ތަނަވަސްކުރި ނަމަވެސް އެ ޓީމަށް މި ހާފުގައި ޖެހުނު ހަމައެކަނި ގޯލު ކާމިޔާބުކޮށްދިނީ މި ވަގުތު ރަނގަޅު ފޯމެއްގައި ހުރި ރޮބާޓޯ ފިރްމީނޯ އެވެ. އޭނާ މި ލަނޑު ޖެހީ އަލެކްސަންޑަ އާނޯލްޑް ދިން ބޯޅައަކުންނެވެ.\nދެ ވަނަ ހާފުގައި ލިވަޕޫލުން އިތުރު ތިން ލަނޑު ޖެހިއިރު، ދެ ވަނަ ލަނޑަކީ ލިބުނު ޕެނަލްޓީ އަކުން ޖޭމްސް މިލްނާ ޖެހި ގޯލެކެވެ. ރެފްރީ މައިކަލް އޮލިވާ މި ޕެނަލްޓީ ދިނީ އޭރިއާ ތެރެއިން ލެސްޓާގެ ޑިފެންޑަރު ޝަލްގާ ސޮޔުންޗޫ އަތުގައި ބޯޅައިން ޖެހުމުންނެވެ. ލިވަޕޫލްގެ ތިން ވަނަ ގޯލު އާނޯލްޑް ދިން ބޯޅަ އަކުން ފިރްމީނޯ ޖެހިއިރު، ފަހު ގޯލު ޖެހީ މެޗުގެ މޮޅު ކުޅުންތެރިޔަކަށް ހޮވުނު 21 އަހަރުގެ ފުލްބެކް އާނޯލްޑް އެވެ.\nމި ނަތީޖާއާ އެކު މިއީ ލީގުގެ ތާރީހުގައި ލިވަޕޫލުން ފުރަތަމަ 17 މެޗުން ބަލިނުވެ ނިންމާލި ފުރަތަމަ ފަހަރެވެ.\nލީގުގައި ރޭ ޔުނައިޓެޑް ވަނީ ފަހަތުން އަރައި 4-1 އިން ނިއުކާސަލް ޔުނައިޓެޑް އަތުން މޮޅުވެފަ އެވެ. މެތިއު ލޯންގްސްޓާފްގެ ގޯލުން ނިއުކާސަލް އިން ލީޑުނެގި މި މެޗުގައި ޔުނައިޓެޑްގެ ގޯލުތައް ޖެހީ އެންތަނީ މާޝިއަލް ދެ ގޯލާއި މޭސަން ގްރީންވުޑް އަދި މާކަސް ރެޝްފޯޑް އެވެ. ޗެލްސީ ކުޅުނު މެޗުން 2-0 އިން ސައުތެމްޓަން އަތުން ބަލިވިއިރު، މިއީ 2012 ވަނަ އަހަރަށް ފަހު ލީގުގައި ޗެލްސީން އަމިއްލަ ދަނޑުގައި ޖެހިޖެހިގެން ދެ މެޗުން ބަލިވި ފުރަތަމަ ފަހަރެވެ.\nމިކޭލް އާޓެޓާގެ ކޯޗުކަމުގައި ކުޅުނު ފުރަތަމަ މެޗުން އާސެނަލް ވަނީ ރޭ ބޯންމައުތާ 1-1 އިން އެއްވަރުވެފަ އެވެ. ޑޭން ގޯސްލިން ބޯންމައުތަށް ލީޑުނަގައިދީފައިވަނިކޮށް އާސެނަލަށް އެއްވަރުކޮށްދިނީ ޕިއޭ އެމެރިކް އޮބާމަޔަން އެވެ. ހޯސޭ މޮރީނިއޯގެ އިރުޝާދުގެ ދަށުން ކުޅޭ ޓޮޓެންހަމުން ފަހަތުން އަރައި 2-1 އިން ބްރައިޓަން އަތުން މޮޅުވިއިރު، މަޝްހޫރު ކޯޗު ކާލޯ އަންޗެލޮޓީގެ ކޯޗުކަމުގައި އެވަޓަން ކުޅުނު ފުރަތަމަ މެޗުން ވަނީ ބާންލީ އަތުން 1-0 އިން މޮޅުވެފަ އެވެ.\nއާސެނަލް ޗެލްސީ ޓޮޓެންހަމް އިންގްލިޝް ޕްރިމިއާ ލީގް ލިވަޕޫލް ލެސްޓާ ސިޓީ\nލިވަޕޫލުން ތިހެން އަދި މޮޅުވިޔަސް. މީ މެންޔޫ ގެ ތައްޓެއް. #ހަގީގަތް\nޗެލްސީ ވަރަށް ކަޑަމެޗުތަކުން މިބަލިވަނީ


ދެމެހެއްޓެނިވި ތަރައްޤީގެ ލަނޑުދަނޑިތަކާއި ގުޅޭގޮތުން ބޭއްވި ޕޯސްޓަރު ކުރެހުމުގެ މުބާރާތުގެ ނަތީޖާ ފާޅުކޮށްފި – މިނިސްޓްރީ އޮފް އެންވަޔަރަންމަންޓް ދެމެހެއްޓެނިވި ތަރައްޤީގެ ލަނޑުދަނޑިތަކާއި ގުޅޭގޮތުން ބޭއްވި ޕޯސްޓަރު ކުރެހުމުގެ މުބާރާތުގެ ނަތީޖާ ފާޅުކޮށްފި – މިނިސްޓްރީ އޮފް އެންވަޔަރަންމަންޓް\nދެމެހެއްޓެނިވި ތަރައްޤީގެ ލަނޑުދަނޑިތަކާއި ގުޅޭގޮތުން ބޭއްވި ޕޯސްޓަރު ކުރެހުމުގެ މުބާރާތުގެ ނަތީޖާ ފާޅުކޮށްފި\n12 ނޮވެމްބަރ 2018 ސަސްޓެއިނެބަލް ޑިވެލޮޕްމަންޓް ޙިއްސާކުރެއްވުމަށް\nމިނިސްޓްރީ އޮފް އެންވަޔަރަންމަންޓް އެންޑް އެނަރޖީ އިން 2018 އަށްވަނަ އަހަރުގެ ކުޑަކުދިންގެ ދުވަހާއި ގުޅުވައިގެން ސްކޫލް ދަރިވަރުންނަށް އަމާޒުކޮށް ބޭއްވި ޕޯސްޓަރު ކުރެހުމުގެ މުބާރާތުގެ ނަތީޖާ ފާޅުކޮށްފިއެވެ. މި މުބާރާތުގެ ނަތީޖާ ފާޅުކުރީ އެކަމަށްޓަކައި މިނިސްޓްރީ އޮފް އެނަވަޔަރަންމަންޓް ގައި އޮތް ޚާއްޞަ ރަސްމިއްޔާތެއްގައެވެ.\nމި މުބާރާތުން ވަނަތަކަށް ހޮވުނު ދަރިވަރުންނަށް އިނާމް ޙަވާލްކޮށްދެއްވީ މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ މިނިސްޓަރ އޮފް ސްޓޭޓް އަލްފާޟީލް ޢަބްދުﷲ މަޖީދާއި، މިނިސްޓްރީ އޮފް އެޑިއުކޭޝަންގެ މިނިސްޓަރ އޮފް ސްޓޭޓް އަލްފާޟިލް އަޙުމަދު ޝަފީޢު އާއި މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ ޑިރެކްޓަރ ޖެނެރަލް އަލްފާޟިލާ އައިޝަތު ސާދުގެ އިތުރުން ޔުނައިޓެޑް ނޭޝަންސް (ޔޫ.އެން) ގެ ރެޒިޑެންޓް ކޯޑިނޭޓަރ އަދި ޔޫ.އެން.ޑީ.ޕީ ގެ ރެޒިޑެންޓް ރެޕްރެޒެންޓެޓިވް މިސް ޝޯކޯ ނޯޑާ އެވެ.\nމި ޙަފްލާގައި، ޔޫ.އެން.ޑީ.ޕީ އާއި މިނިސްޓްރީ އޮފް އެންވަޔަރަންމަންޓް އެންޑް އެނަރޖީ ގުޅިގެން ތައްޔާރުކުރި “އެސް.ޑީ.ޖީސް ކޮމިއުނިކޭޝަން ސްޓްރެޓަޖީ ލޯންޗުކޮށްދެއްވީ މިނިސްޓްރީ އޮފް އެންވަޔަރަންމަންޓް އެންޑް އެނަރޖީގެ މިނިސްޓަރ އޮފް ސްޓޭޓް އަލްފާޟީލް ޢަބްދުﷲ މަޖީދެވެ.\n“ދެމެހެއްޓެނިވި ތަރައްޤީގެ ލަނޑުދަނޑިތައް ހާސިލްކުރުން، އަހަރެންގެވެސް ޒިންމާއެއް!!” މި މަޢުޟޫޢަށް ޚާއްސަ ކޮށްގެން ބޭއްވި ޕޯސްޓަރ ކުރެހުމުގެ މުބާރާތުގެ މަޤުސަދުތަކަކީ އ.ދ ގެ ދެމެހެއްޓެނިވި ތަރައްޤީގެ ލަނޑުދަނޑިތަކާ ބެހޭގޮތުން ދަރިވަރުން ހޭލުންތެރި ކުރުވުމާއި، މި ލަނޑުދަނޑިތަކުގެ މުހިއްމުކަން ކުދިންނަށް އަންގައިދިނުމާއި، ދެމެހެއްޓެނިވި ތަރައްޤީގެ ލަނޑުދަނޑިތައް ކުދިންގެ އާންމު ދިރިއުޅުމާއި ގުޅޭ މިންވަރު ދެނެގަތުމާއި، މި ލަނޑުދަނޑިތައް ހާސިލުކުރުމަށް ސްކޫލް ކުދިންނަށް ކުރެވިދާނެ ކަންތައްތަކަކީ ކޮބައިކަން ދެނެގަތުމާއި އަދި މި ލަނޑުދަނޑިތަކާ ގުޅޭ ޝުޢޫރުތައް ފަންނުވެރި ގޮތަކަށް ފާޅުކުރުމަށް ކުދިންނަށް ފުރުސަތު ދިނުމެވެ.\nރާއްޖޭގެ ހުރިހާ ސްކޫލުތަކަށް ހުޅުވާލައިގެން ބޭއްވި މި މުބާރާތުގައި ރާއްޖޭގެ 43 ސްކޫލަކުން 500 އަށްވުރެ ގިނަ ޕޯސްޓަރ ހުށަހަޅާފައިވެއެވެ. މި މުބާރާތް ބާއްވާފައިވަނީ4ކެޓަގަރީ އަކަށް ބަހާލައިގެންނެވެ. އެއީ، ގްރޭޑް 1-3، ގްރޭޑް 4-6، ގްރޭޑް 7-9، އަދި ގްރޭޑް 10-12 އެވެ. ކޮންމެ ކެޓަގަރީ އަކުން 1 ވަނަ،2ވަނަ އަދި3ވަނަ ހޮވާފައިވެއެވެ.\nގްރޭޑް 1-3 ކެޓަގަރީ އިން 1 ވަނައަށް ހޮވިފައިވަނީ މަރަދޫ ސްކޫލުގެ ދަރިވަރު އާމިނަތު އަފްޝީން އާރިފް އެވެ. މި ކެޓަގަރީއިން2ވަނަ އަށް ހޮވިފައިވަނީ އަމީނިއްޔާ ސްކޫލުގެ ދަރިވަރު އައިޒާ އަޙްމަދު ލިޒާން އެވެ. އަދި މި ކެޓަގަރީއިން3ވަނައަށް ހޮވިފައިވަނީ ކަލާފާނު ސްކޫލުގެ ދަރިވަރު އާދަމް ކައިސަން ޒާހިދެވެ.\nގްރޭޑް 4-6 ކެޓަގަރީ އިން 1 ވަނައަށް ހޮވިފައިވަނީ ޖަމާލުއްދީން ސްކޫލުގެ ދަރިވަރު ފާތިމަތު ޖައިޝާ އާސިމް އެވެ. މި ކެޓަގަރީއިން2ވަނަ އަށް ހޮވިފައިވަނީ ޖަމާލުއްދީން ސްކޫލުގެ ދަރިވަރު އިޔާލް ހުސައިން ފަޔާޒް އެވެ. އަދި މި ކެޓަގަރީއިން3ވަނައަށް ހޮވިފައިވަނީ އަމީނިއްޔާ ސްކޫލުގެ ދަރިވަރު މަރިޔަމް ޝާރަތް ޝަރީފެވެ.\nގްރޭޑް 7-9 ކެޓަގަރީ އިން 1 ވަނައަށް ހޮވިފައިވަނީ އަމީނިއްޔާ ސްކޫލުގެ ދަރިވަރު މަރިޔަމް ޝައިހާ އަޙްމަދު އެވެ. މި ކެޓަގަރީއިން2ވަނަ އަށް ހޮވިފައިވަނީ އ.ދ ދިގުރަށު ސްކޫލުގެ ދަރިވަރު ހައްވާ އަނޫޝާ އެވެ. އަދި މި ކެޓަގަރީއިން3ވަނައަށް ހޮވިފައިވަނީ ޣާޒީ ސްކޫލުގެ ދަރިވަރު މުޙައްމަދު އަބްޔަން މަހުދީ އެވެ.\nގްރޭޑް 10-12 ކެޓަގަރީ އިން 1 ވަނައަށް ހޮވިފައިވަނީ ޏ. އަތޮޅު ތަޢުލީމީ މަރުކަޒުގެ ދަރިވަރު ޢާއިޝަތު ޞަބާ އެވެ. މި ކެޓަގަރީއިން2ވަނަ އަށް ހޮވިފައިވަނީ އިސްކަންދަރު ސްކޫލުގެ ދަރިވަރު ނާއިޙް މުޙައްމަދު ސާލިޙް އެވެ. އަދި މި ކެޓަގަރީއިން3ވަނައަށް ހޮވިފައިވަނީ ޏ. އަތޮޅު ތަޢުލީމީ މަރުކަޒުގެ ދަރިވަރު އާމިނަތު އައިޝް ޙުސައިނެވެ.\nމުޅި މުބާރާތުގެ އެންމެ މޮޅު ޕޯސްޓަރަކަށް ހޮވިފައިވަނީ ޏ. އަތޮޅު ތަޢުލީމީ މަރުކަޒުގެ ދަރިވަރު ޢާއިޝަތު ޞަބާ ހުށަހެޅި ޕޯސްޓަރެވެ. މުޅި މުބާރާތުން2ވަނައަށް އަމީނިއްޔާ ސްކޫލުގެ ދަރިވަރު މަރިޔަމް ޝައިހާ އަޙްމަދު ހުށަހެޅި ޕޯސްޓަރު ހޮވިފައިވާއިރު، މުޅި މުބަރާތުން3ވަނައަށް ހޮވިފައިވަނީ ޖަމާލުއްދީން ސްކޫލުގެ ދަރިވަރު ފާތިމަތު ޖައިޝާ އާސިމް ހުށަހެޅި ޕޯސްޓަރެވެ.\n“އެސް.ޑީ.ޖީސް ކޮމިއުނިކޭޝަން ސްޓްރެޓަޖީ އެންޑް އެކްޝަން ޕްލޭން 2019-2023” އެއް އެކުލަވާލުމުގެ މައިގަނޑު މަޤުސަދުތަކުގެ ތެރޭގައި ދެމެހެއްޓެނިވި ތަރައްޤީގެ ލަނޑިދަނޑިތަކާއި ގުޅޭގޮތުން އާންމުންނާއި، ސިޔާސަތުތައް އެކަށައަޅާ ފަރާތްތަކާއި، މީޑިއާ އަދި ޕްރައިވެޓް ސެކްޓަރ އާއި ޖަމުޢިއްޔާ ޖަމާޢަތްތައް އަދި ތަރއްޤީގެ އެހެނިހެން ބައިވެރިން ހޭލުންތެރި ކުރުވުމާއި، 2030 އަންނަންވާއިރަށް މި ލަނޑުދަނޑިތައް ހާސިލުކުރުމަށް ކަމާއިގުޅޭ ދާއިރާތަކުގެ މެދުގައި ގުޅުންބަދަހިކޮށް، މި ލަނޑުދަނޑިތައް ހާސިލުކުރެވެމުންދާ މިންވަރު މިންކުރުމަށް އެހީތެރިވެދިނުން ހިމެނެއެވެ.\n“އެސް.ޑީ.ޖީސް ކޮމިއުނިކޭޝަން ސްޓްރެޓަޖީ އެންޑް އެކްޝަން ޕްލޭން 2019-2023” މިނިސްޓްރީ އޮފް އެންވަޔަރަންމަންޓް އެންޑް އެނަރޖީ ގެ ވެބްސައިޓް www.environment.gov.mv އިން ޑައުންލޯޑް ކުރެވެން ހުންނާނެއެވެ.


ގިނަ އަދަދެއްގެ ފައިސާތަކެއް ބޭރުކުރަން އުޅެނިކޮށް ހުއްޓުވައިފި!\nރާއްޖޭގައި މަނީ ލޯންޑާކޮށް ޤަވާއިދާއި ޙިލާފަށް އެތައް ވިޔަފާރިތަކެއް ހިންގަމުންދަނިކޮށް ޑިޕޯޓް ކޮށްލި ބަންގްލަދޭޝްގެ އަބޫ ހަނީފްގެ ނެޓްވޯކުން2މިލިޔަނަށްވުރެ ގިނަޢަދަދެއްގެ ފައިސާ ރާއްޖެއިން ބޭރުކުރަން އުޅެނިކޮށް ކަމާބެހޭ އިދާރާތަކުން ހުއްޓުވައިފިއެވެ.\nމިކަމާއި ގުޅޭގޮތުން ކަސްޓަމްސްއިން ވިދާޅުވީ ޤަވާއިދާ ޚިލާފަށް ޑޮލަރާއި ޔޫރޯ ބޭރުކުރަން އުޅެނިކޮށް ދިވެހި ފިރިހެނަކާއި ބަންގްލަދޭޝް މީހަކު ހިފަހައްޓައި މިމައްސަލަ ތަހުޤީޤުކުރުމަށް ފުލުހުންނާއި ހަވާލުކޮށްފައިވާކަމަށެވެ. ނަމަވެސް ބޭރުކުރަން މަސައްކަތް ކޮށްފައިވަނީ ކިހާ ޢަދަދެއްގެ ފައިސާއެއްކަމެއް ކަސްޓަމްސްއިން ބުނެފައިނުވެއެވެ. ކަސްޓްމްސްއިން ބުނެފައިވަނީ ރާއްޖެއިން ބޭރަށް ބޭރުފައިސާ ގެންދެވޭނީ އެއްފަހަރާ ވިހި ހާސް ޑޮލަރު ކަމަށާއި، އެއަށްވުރެއް އިތުރަށް ފައިސާ ގެންދިއުމަކީ މަނާކަމެއްކަމަށެވެ.\nމިކަމާއި ގުޅިގެން ފުލުހުން ބުނެފައިވަނީ މިމަހުގެ 15 ދުވަހު 33 އަހަރުގެ އިންޑިޔާގެ ރައްޔިތެއް ،ފަސްދޮޅސް ހާސް ޑޮލަރާއި، ފަސް ހާސް ހަތަރުސަތޭކަ ޔޫރޯއައިއެކު ފުރަންގޮސް އުޅެނިކޮށް ހިފަހައްޓާފައިވާކަމަށެވެ. އަދި މިމަހުގެ 23ވަނަ ދުވަހު 43 އަހަރުގެ ދިވެހި ފިރިހެނަކު 4600 ޑޮލަރާއި، 37500 ޔޫރޫއާއިއެކު ފުރަންގޮސް ހުއްޓާ އެއާރޕޯޓުން ހައްޔަރުކޮށްފައިވާކަމަށެވެ. މިދެ މައްސަލާގައިވެސް އެއްވެސް މީހަކު ހައްޔަރުކޮށްފައި ނުވާކަމަށާއި، ދެ މައްސަލަވެސް ފުލުހުން ތަހުޤީޤު ކުރަމުންދާކަމަށް އެއިދާރާއިން ވަނީ ބުނެފައެވެ.\nމަޢުލޫމާތު ލިބިފައިވާ ގޮތުގައި މިމައްސަލަޔަކީ ރާއްޖޭގައި މަނީ ލޯންޑާކޮށް ޤަވާއިދާއި ޙިލާފަށް އެތައް ވިޔަފާރިތަކެއް ހިންގަމުންދަނިކޮށް މި މަހުގެ 13ގައި ޑިޕޯޓްކޮށްފައިވާ އަބޫ ހަނީފް އަބޫ ހަނީފްގެ ނެޓްވޯކުން ރާއްޖެއިންބޭރުކުރަން މަސައްކަތްކުރި ފައިސާތަކެކެވެ.\nޤަވާއިދާއި ޚިލާފަށް ރާއްޖޭގައި ހިންގަމުންދިޔަ ވިޔަފާރިތަކުގެ ތެރެއިން މަރުކަޒީބޭންކު އެމްއެމްއޭއިން ހިފަހައްޓާފައިވާ ލައިސަންސުތަކަކީވެސް އަބޫ ހަނީފްއާއި ގުޅުންހުރި ވިޔަފާރިތަކެކެވެ. އެމްއެމްއޭއިން ވަގުތީ ގޮތުން ލައިސަންސް ހިފަހައްޓާފައިވާ ދެވިޔަފާރިއަކީ ބަނޑަހަ ފައިނޭންޝަލްސް ޕްރައިވެޓް ލިމިޓެޑާއި، ބަނޑަހަ ކެފޭ އަށް ދޫކޮށްފައިވާ މަނީ ޗޭންޖާ ލައިސަންސްއެވެ.\nރާއްޖޭގައި ޤަވާއިދާއި ޚިލާފަށް ހިންގާ ވިޔަފާރިތަކާއި، މަނީލޯންޑަރީކޮށް ހިންގަމުންދާ ޤާނޫނާއި ޙިލާފްކަންކަން ހުއްޓުވުމުގެ ހާއްސަ މަސައްކަތްތަކެއް ސަރުކާރުގެ ކަމާބެހޭ ފަރާތްތަކުން ދަނީ ކުރަމުންނެވެ. އަދި ރާއްޖޭގައި ގަވާއިދާއި ޙިލާފަށް އުޅޭ ބިދޭސީންނާއިމެދު ހަރުކަށި ފިޔަވަޅުއަޅައި ބިދޭސީންގެ މައްސަލަހައްލުކުރުމަށްވެސް އަވަސްފިޔަވަޅުތަކުން ސަރުކާރުން ދަނީ އަޅަމުންނެވެ.\nބަންގަލަދޭޝްއިން ރާއްޖެ އައި މީހެއްގެ އަތުން2ލައްކައާ ކައިރިކުރާ އަދަދަކަށް އަގުހުރި މަސްތުވާތަކެތި އަތުލައިގެންފި.\nޤަވާއިދާ ޚިލާފަށް ރާއްޖެއިން ބޭރުކުރަން އުޅުނު ގިނަ ޢަދަދެއްގެ ބޭރު ފައިސާ ކަސްޓަމްސްއިން ހިފަހައްޓައިފި\nއޮފްޝޯ ދަތުރުތަކުގެ ޚިދުމަތް އޮޓަމޭޓްކޮށް އެ ޚިދުމަތްތައް ތަޢާރަފް ކޮށްފި\nއެހެން ދީންތަކަށް ގޮވާލާ ފޮތްތައް ރާއްޖެއަށް އެތެރެކުރުން ބެލެހެއްޓުމުގަ ސަރުކާރު ސަތޭކަ އިންސައްތަ ފޭލްވެއްޖެ!\nވަގު ޕާސްޕޯޓެއްގައި ރާއްޖެ އެތެރެވާން އުޅުނު މީހަކު ހިފަހައްޓައިފި!\nކަސްޓަމްސް އަށް ލިބުނު އާމްދަނީ މަދުވެ އެކްސްޕޯޓް ކުރި އަދަދުވެސް ދަށަށް ހިނގައްޖެ!


Generator halaaku vumun Vilingili ge office thah huttumakah | Mihaaru\nޖަނެރޭޓަރު ހަލާކުވުމުން ވިލިނގިލީގެ އޮފީސްތައް ހުއްޓުމަކަށް\nގއ. ވިލިނގިިލި. ފޭސްބުކް ފޮޓޯ: ވިލިނގިލި\nގއ. އަތޮޅު ކައުންސިލްގެ ރައީސް އަހުމަދު ފުއާދު "މިހާރު" އަށް މިއަދު ވިދާޅުވީ 800 ކިލޯވޮޓްގެ ޖަނަރޭޓަރު ހަލާކުވުމުން މުޅި ރަށަށް ކަރަންޓް ދެވޭ ވަރު ނުވާތީ ސަރުކާރުގެ ހުރިހާ އިދާރާތަކުން މިއަދު ކަރަންޓު ކަނޑާލާފައިވާ ކަމަށެވެ. އަދި މާދަމާ ވެސް އެ ތަންތަނަށް ކަރަންޓު ނުދެވޭނެތީ އެ ތަންތަން ބަންދުވާނެ ކަމަށް އޭނާ ވިދާޅުވި އެވެ. ސަރުކާރުގެ އޮފީސްތަކުން ކަރަންޓު ކަނޑާލާފައިވާއިރު، މުޅި ވިލިނގިއްޔަށް އެއްފަހަރާ ކަރަންޓެއް މިހާރު ނުދެވެ އެވެ. އެހެންވެ، ކަރަންޓު ދެނީ އެކި ސަރަހައްދުތަކަށް ބަހާލައިގެންނެވެ.\n"ހޮސްޕިޓަލުގައި ހުރި ބެކަޕް ޖަނަރޭޓަރުތަކުން އެ ތަނަށް ކަރަންޓު ދެމުން އަންނަނީ އެހެންވެ، ހޮސްޕިޓަލްގެ ހިދުމަތަށް ބުރުލެއް ނާރާ. އެހެން ތަންތަނަށް މާދަމާ ވެސް ކަރަންޓެއް ނުދެވޭނެ،" ފުއާދު ވިދާޅުވި އެވެ.\nއޭނާ ވިދާޅުވި ގޮތުގައި، ވިލިނގިއްޔަށް ކަރަންޓް ދެމުން އައީ 500 ކިލޯވޮޓްގެ ޖަނަރޭޓަރަކާއި 800 ކިލޯވޮޓްގެ ޖަނަރޭޓަރަކުންނެވެ. އޭގެ ތެރެއިން ހަލާކުވީ މައި ޖަނަރޭޓަރެވެ.\nފުއާދު ވިދާޅުވީ، ވިލިނގިއްޔަށް ކުރިމަތިވެފައިވާ ކަރަންޓުގެ މައްސަލަ ހައްލު ކުރުމަށްޓަކައި ވަގުތީ ޖަނެރޭޓަރެއް ބަހައްޓައި ޚިދުމަތް ދޭން ފެށޭވަރުވާނީ ދެ ދުވަސް ފަހުން ކަމަށެވެ\n"ދެދުވަހެއް ތެރޭގައި ވަގުތީ ސެޓަޕެއް ހެދޭނެ،" އޭނާ ވިދާޅުވި އެވެ.\nފެނަކަ ކޯޕަރޭޝަނާ ހަވާލާދީ، ވިލިނގިލީ ކައުންސިލްގެ މެމްބަރު ލުގްމާން ވިދާޅުވީ ކަރަންްޓްގެ މައްސަލަ އަށް ވަގުތީ ހައްލެއް ހޯދަން އެ ރަށަށް ގެންދަނީ ގދ. ތިނަދޫގައި ހުރި ޖަނެރޭޓަރެއް ކަމަށެވެ. އަދި އެ މައްސަލައަށް ދާއިމީ ހައްލެއް ގެނައުމަށް ކުރިއަށް އޮތް މަހެއްހާ ދުވަހުގެ ތެރޭގައި އާ ޖަނަރޭޓަރެއް ގެނެސްދޭނެ ކަމުގެ ޔަގީންކަން ސަރުކާރުން ދީފައިވާ ކަމަށް ވެސް އޭނާ ވިދާޅުވި އެވެ.\nކަރަންޓު ގއ. ވިލިގިލި ފެނަކަ ކޯޕަރޭޝަން\nއެޖެންޑާ19 ކައުންސިލްތަކަށް ބާރުދީފަ އޮތީ ކަރަންޓްނެތިއެއް އެއްވެސް ކަމެއް ނުކުރެވޭނެ މީ 1912 އެއްނޫ\nޖަޒީރާގަ ތިބޭ ފުޅިބައްތި ބިގަރު ފާނޫޒުން އަލިކޮށްގެން ހަޖަމް ކޮށްލައިގެން. ދެން ދެކަމު ހާޖަތަށް އަތިރިއަށް ދިޔައިމަ ޖަޒީރާ އޮބިނެސް ޓު ދަ މެކްްސް ވާނީ.\nމާލަސްތަކެއްނުވެ ހައިވޯލްޓޭޖު އަންޑަރވޯޓަރ ސަބުމެރީން ކޭބަލް އައްޑޫން ފެށިގެން ރާއްޖޭގެ ދެކުނުގެ4އަތޮޅަށް އެޚިޒުމަތް ފޯރުކޮށް ދިނުމުގެ ކަންތައް ތަކާއި ބެހޭ ސާރވޭކޮށް މިހާރުވަނީ ނިމިފައި ކަމުން ދެން މިކަމަށް އެހާ ގިނަމުއްދަތެއް ނުނަގާނެއެވެ. ނިއުކުލިޔަރ ރިއކުޓަރެއްގެ އެހީގައި އުފައްދާ މިކަރަންޓަކީ އޭގެ ޒާތުގައި މުޅިރާއްޖެކަވަރުކޮށް އަވަށްޓެރި ސުރިލަންކާއަށްވެސް ފޯރުކޮށް ދެވިދާވަރަށް އުފެއްދޭ ކަރަންޓެއް. ވީމާ މިއުފާވެރިކަބަރުތައް އެއްމެނަށް.\nބޮޑުހުޅު ސަރުކާރު ޖަނަމޯޓަރ. ހަލާކުވާނެ އެކަމަކު ހިދުމަތް ނުލިބިދަނީ ބޮޑުހުޅު ސަރުކާރު ފެންވަރު ނެތިގެން\nކަރަންޓް ނެތޭ ކިޔާފައި އޮފީސްތައް ބަންދުކުރަން އަތޮޅު ކައުންސިލްގެ ރައީސަށް ހުއްދަ ދިނީ ކޮން ފަރާތަކުންބާ؟\nޖިޒީރާ ރާއްޖޭގަ ކަރަންޓެެއް ނުހުންނާނެ\nމުޅި ރާއްޖެ ''ކަރަންޓް'' ސޯލިހްވެ، ޖަޒީރާވެ ނިމެނީއެވެ.\nއަތޮޅުތެރޭގެ ރަށްރަށަށް ކަރަންޓާ/ފެނާ/ނަރުދަމާގެ ޚިދުމަތް ދިނުމުގެ ކަންކަން މިހާރަށްވުރެ ހަރުދަނާ ގޮތެއްގައި ގެންދެވޭނެ ގޮތެއް އެބަހޯދަންޖެހޭ. ހއ އިން އައްޑުއަށް މިޝަކުވާ ހަމަ ކޮންމެ ދުވަހަކުހެން އެބަ އަޑުއިވެޔޭ ބުންޏަސް ދޮގަކަށް ނުވާނެ. މުޅިރާއްޖޭގެ ކަރަންޓާ ފެނާ ނަރުދަމާ ގެ ކަންކަން ފެނަކަ އަށް ނުބެލެހެއްޓޭ ނަމަ، ތިންބަޔަކަށް ބަހައިގެން ޚިދުމަތް ދޭންވީ ނުވަތަ އެކަންކުރެވޭ ވަރުގެ ގާބިލުބަޔަކު ހޯދަންވީ. އަބަދު އިންޖީނު މައްސަލަޖެހުމަކީ އަރަތެއް.\nޖަނަމޯޓަރަކީ މައްސަލަ ނުޖެހޭ ގޮތަށް އުފައްދާފަ ހުންނައެއްޗެއް ނޫން، މައްސަލަ ޖެހޭނެ، ފުރަމާލޭގަވެސް މައްސަލަ ޖެހޭނޫންތޯ، އެމައްސަލަ "ފިސާރި ކަމަކަށް" ވަނީ ބެކަޕް ނުހުންނާތީވެ، ޖަނަމޯޓަރެއް ސާވިސްކުރަންވެސް ނިންވާލެވޭނެ ފަދަ ނުހުރޭ، ނިންވާލާފިއްޔާ ސާވިސްކޮށް ނިމެންދެން ރައްޔިތުން ތިބެން މިޖެހެނީ ކަނު އަނދިރީގަ، ޔައުނީ ސާވިސްކުރާ ދުވަސް ކޮޅުވެސް ހިންގާލާނެ އެއްޗެއް ނުހުރޭ، އެކަމަށް ހައްލެއް ހޯދަންވީ.


Bidheysee keeper in nugenevey goiyy hadhaa, Dhivehi keeper in thamreenu kuran academy fashanee! - Vaguthu\nބިދޭސީ ގޯލްކީޕަރުން ނުގެނެވޭ ގޮތް ހަދާ، ދިވެހި ކީޕަރުން ތަމްރީން ކުރަން އެކަޑެމީ ފަށަނީ!\nކުރިއަށް ސީޒަނަށްފަހު 2020 ވަނަ އަހަރުގެ ސީޒަންގައި ދިވެހި ގޯލްކީޕަރުން ރާއްޖޭގެ ލީގުގައި ނުކުޅެވޭ ގޮތް ހަދަން ނިންމާފައިވާ ކަމަށާއި، އަންނަ އަހަރު ގޯލްކީޕަރުން ތަމްރީން ކުރުމުގެ އެކަޑެމީ ފަށާނެ ކަމަށް އެފްއޭއެމްއިން ބުނެފިއެވެ.\nމީގެ ކުރިންވެސް އެފްއޭއެމްއިން ރާއްޖޭގެ ލީގުގައި ބޭރު ގޯލްކީޕަރުން ކުޅުވުމުގެ އުސޫލުތަކަށް ބަދަލު ގެންނަން މަސައްކަތް ކުރި ނަމަވެސް، އެކަން ވަނީ ނުކުރެވިއެވެ. އެހެން ނަމަވެސް ސާފް ޗެމްޕިއަންޝިޕްގައި ފައިސަލް ދެއްކި މޮޅު ކުޅުމާއެކު ދިވެހި ގޯލްކީޕަރުންނަށް ފުރުސަތު ދީފިނަމަ، ކުރިއަރާނެކަން ދައްކުވައިދީފި ކަމަށް މިއަދު އެފްއޭއެމްގައި ބޭއްވި ޕްރެސްގައި، އެ އިދާރާގެ ރައީސް ބައްސާމް އަދީލް ޖަލީލް ވަނީ ވިދާޅުވެފައެވެ.\nބައްސާމް ވިދާޅުވީ އަތޮޅު ތެރޭގެ އިތުރުން މާލޭގައިވެސް ހުނަރުވެރި ގޯލްކީޕަރުން އެބަތިބި ކަމަށާއި، އެ ކުޅުންތެރިން ފުޓުބޯޅައިގެ ތެރެއަށް ނެރެ، ހަރުދަނާ ފުރުސަތުތަކެއް ދިނުމަށް މުހިއްމު މަސައްކަތްތަކެއް ފަށާފައިވާ ކަމަށެވެ. އެގޮތުން އަންނަ އަހަރު ގޯލްކީޕަރުން ތަމްރީނު ކުރާނެ އެކަޑެމީއެއް ފެށިގެންދާނެ ކަމަށާއި، އެކަޑެމީގައި އެންމެ އިސްކޮށް މަސައްކަތް ކޮށްދެއްވާނީ ގައުމީ ޓީމުގެ ގޯލްކީޕަރު ޓްރެއިނާ މުހައްމަދު އަސްލަމް ކަމަށްވެސް ބައްސާމް ވިދާޅުވިއެވެ.\n"ގޯލްކީޕަރުން ތަމްރީނު ކުރާނެ އެކަޑަމީއެއް ފެށުމަށްޓަކައި މިހާރު ހުރިހާ މަސައްކަތެއް ކުރިއަށްމިދަނީ. އަންނަ އަހަރު ތެރޭގައި އެކަން ފެށި، އޭގެ ކުރިއަށް އޮތް ސީޒަންގައި ރާއްޖޭގެ ލީގުގައި ކުޅޭނީ ރާއްޖޭގެ ގޯލްކީޕަރުން ކަމަށް މި ބަލަނީ. އެއީ އަޅުގަނޑުމެން ބޭނުންވަނީ ދިވެހި ކީޕަރުން ކުރިއަރުވަން. ދިވެހި ގޯލްކީޕަރުންނަށް ފުރުސަތު ދީގެން ކުރިއަށް އޮތްތަނުގައި މަސައްކަތް ކުރަން ރާވާފައިވާނީ،" ބައްސާމް ވިދާޅުވިއެވެ.\nމިއަދުގެ ޕްރެސްގައި ކްލަބުތަކުގެ އުސޫލުތައް ހަރުދަނާ ކުރުމަށް ކޯޗިން ސްޓާފުންގެ ފެންވަރު ރަނގަޅު ކުރުމުގެ އުސޫލުތަކެއް ކަނޑައަޅަމުންދާ ކަމަށްވެސް އެފްއޭއެމްއިން ހާމަކޮށްފައިވާ އިރު، ބައްސާމް ވިދާޅުވީ ކުރިއަށް އޮތް ސީޒަނުން ފެށިގެން ގޯލްކީޕަރު ޓްރެއިނިންއަށްވެސް ތިބެން ޖެހޭނީ ކޯސް ހަދައި، ލައިސަންސް ލިބިފައި ތިބި ގޯލް ކީޕަރު ޓްރެއިނަރުން ކަމަށެވެ. އެކަމަށް މަގުފަހި ކުރުމުގެ ގޮތުން އެފްއޭއެމްއިން ވަރަށް އަވަހަށް ގޯލްކީޕަރު ޓްރެއިނަރުންގެ ގޯސްތަކެއް ބާއްވާނެ ކަމަށާއި، އެ ކޯސް ހަދާފައި ތިބޭ ޓްރެއިނަރުން ކްލަބުތަކުގެ ގޯލްކީޕަރު ޓްރެއިނަރުންގެ ގޮތުގައި ރަޖިސްޓްރީ ކުރެވޭނެ ކަމަށްވެސް ބައްސާމް ފާހަގަކުރެއްވިއެވެ.\nމިހާރުވެސް ރާއްޖޭ ލީގުގެ ވަރުގަދަ ގިނަ ކްލަބުތަކުގެ ގޯލް ބަލަހައްޓަމުން ދަނީ ބިދޭސީ ގޯލްކީޕަރުންނެވެ. ހާއްސަކޮށް ރާއްޖޭގެ ލީގަކީ މި ސަރަހައްދުގައި ފާހަގަކޮށްލެވޭ ގޯލްކީޕަރުން ކުޅެމުން އަންނަ ލީގެކެވެ.\nއެފްއޭއެމްއިން މިއަދު ބޭއްވި ޕްރެސްގައި އިތުރަށް ފާހަގަކޮށްފައިި ވަނީ އަންނަ ސީޒަނުން ފެށިގެން ޓީމުތައް ރަޖިސްޓްރީ ކޮށްދިނުމުގެ ހާއްސަ އުސޫލުތަކެއް ގެންގުޅޭނެ ކަމަށެވެ. އެގޮތުން ކޮންމެ ޓީމެއްގައިވެސް 23 އަހަރުން ދަށުގެ ފަސް ކުޅުންތެރިންް، އޭގެ ތެރޭގައި ގޯލްކީޕަރެއްވެސް ހިމެނެން ޖެހޭނެ ކަމަށާއި، ފުރަތަމަ ޑިވިޝަންގެ ޓީމުތަކުގައި ތިބެން ޖެހޭނީ އޭ ލައިސަންސް ކޯޗުން ކަމަށްވެސް އެފްއޭއެމްއިން ހާމަކޮށްފައިވެއެވެ.\nހަމައެއާއެކު ޓީމުތަކުގެ މެޑިކަލް އޮފިސަރުންވެސް އެކަމަށް ހާއްސަ ކޯސް ހަދަން ޖެހޭނެ ކަމަށާއި، އަންނަ އަހަރުން ފެށިގެން ކޯޗުންވެސް ރިފްރެޝްނާ ކޯސްތައް ހެދުމަކީ މަޖުބޫރުކަމެއް ކަމަށްވެސް އެފްއޭއެމްއިން ބުނެފައިވެއެވެ. އެފްއޭއެމްއިން މިއަދު ހާމަކޮށްފައި ވަނީ ޓީމުތަކުގެ އުސޫލުތައް ކައިރިން މޮނީޓަރުކޮށް ބަލަން ޖެހުނީ، ރާއްޖޭގެ ނަން މަޝްހޫރު ބޮޑެތި ކްލަބުތައްވެސް ހިންގުން ދޯދިޔާވެ، ފުޓުބޯޅައަށް އޭގެ ނޭދެވޭ އަސަރު ކުރަން ފެށުމުން ކަމަށާއި، އެފްއޭއެމްގެ އުސޫލުތަކާ ހިލާފުވާނަމަ، މީގެ ފަހުން ހަރުކަށި އަދަބުތައް ދޭނެކަމަށެވެ.\nއޮކްޓޯބަރ 5, 2018 08:25\nމުހަމްމަދު އަސްލަމް އެއީ ކޮން ގައުމެއްގެ ނެސިނަލްޓީމް އެއްގެ ގޯލްކީޕަރ ކޯޗެއްބާ


Maayan Ge Kanboduvunthakaa Gulhigen Majleehun E Massala Balanee - Vaguthu\nމާޔަންއާއި ރައްޔިތުންގެ މަޖިލީހުގެ ރައީސް މުހައްމަދު ނަޝީދު - ފޮޓޯ: މާޔަން ޓްވިޓާ\nއޭޝިއަން ފުޓުބޯލް ފެޑެރޭޝަން (އޭއެފްސީ) ގެ އިންތިޚާބުގައި އެފްއޭއެމްގެ ފަރާތުން ވާދަކުރެއްވި މަރިޔަމް މުހައްމަދު (މާޔަން) ގެ ކަންބޮޑުވުންތަކާ ގުޅޭ މައްސަލައެއް ރައްޔިތުންގެ މަޖިލީހުގެ އިޖްތިމާއީ ކޮމިޓީން ބަލައިދޭން އެ މަޖިލީހުގެ ރައީސް، ކުރީގެ ރައީސް މުހައްމަދު ނަޝީދު މިއަދު އެދިވަޑައިގެންފިއެވެ.\nމަޖިލީހުގެ މިއަދުގެ ޖަލްސާ ފައްޓަވަމުން ރައީސް ނަޝީދު ވިދާޅުވީ އޭއެފްސީއާ ދެކޮޅަށް ދުނިޔޭގެ ކުޅިވަރުގެ އެންމެ މަތީ ކޯޓު، ކޯޓް އޮފް އާބިޓްރޭޝަން ފޯ ސްޕޯޓްސް (ސީއޭއެސް) އަށް މަޔާން ހުށަހެޅި މައްސަލާގައި އަލުން އިންތިޚާބު ބާއްވަން ނުނިންމި ނަމަވެސް އިންތިޚާބުގައި ހިނގައިދިޔަ އެތައް ގޯހެއް ފާހަގަކޮށްފައިވާ ކަމަށެވެ.\nމާޔަންގެ އިތުރު ޝަކުވާތަކެއް ވެސް ހުރި ކަމަށް ރައީސް ނަޝީދު ފާހަގަކުރެއްވިއެވެ. މި ގޮތުން އެ އިންތިޚާބުގައި އޭނާ ތަމްސީލް ކުރި ދިވެހި ފުޓުބޯޅައިގެ ފެޑެރޭޝަން، އެފްއޭއެމްގެ ވެރިންގެ ފަރާތުން އޭނާއަށް ހުރަސްތައް ކުރިމަތިވެފައިވާ ކަމަށް ބުނެ އޭނާ ކުރި ޝަކުވާ ކަމަށެވެ.\n"އަޅުގަނޑު އެދެނީ މަޖިލީހުގެ އިޖްތިމާއީ ކޮމިޓީއިން މި ކަން ހިނގައިދިޔަ ގޮތް ބަލައިދިނުމަށް، އިޖްތިމާއީ ކޮމިޓީއަށް މި ކަން ފޮނުވަން މަޖިލީހުގެ އަމީންއާންމު [ފާތިމަތު ނިއުޝާ] ގެ އަރިހުން އެދޭނަން،" ރައީސް ނަޝީދު ވިދާޅުވިއެވެ.\nމަޖިލީހުގެ މިއަދުގެ ޖަލްސާގައި ރައީސް ނަޝީދު މިހެން ވިދާޅުވިއިރު، އިއްޔެ އެމަނިކުފާނު ވަނީ މާޔަން އާއި ބައްދަލުވެސް ކުރައްވައިފައެވެ. އެ ދުވަހު ރައީސް ނަޝީދާއި ބައްދަލު ކުރެއްވުމަށް ފަހު ވެސް މާޔަން ޓްވީޓް ކުރިއެވެ. އަދި ފަހުން މިއަދު ރައީސް ނަޝީދު ދެއްކެވި ވާހަކަފުޅުގެ ވީޑިއޯއެއް ހިއްސާ ކުރަމުން ވެސް ޓްވީޓެއް ކުރިއެވެ. އޭނާ ބުނެފައިވަނީ މަޖިލީހުން އެ މައްސަލައަށް ރިއާޔަތް ކުރާތީ ވަރަށް ބޮޑަށް ހިތްހަމަ ޖެހޭ ކަމަށެވެ.\nމާޔަން ތުހުމަތުކުރަނީ އޭޕްރީލް 2019 ގައި އޭއެފްސީގެ އެގްޒެކެޓިވް ކޮމިޓީގެ ސައުތު ޒޯންގެ ގޮނޑި އަށް އޭނާއާ ވާދަކުރެއްވި ބަންގްލަދޭޝްގެ މަހްފޫޒާ އަޚްތަރު ކިރަން އަށް ކާމިޔާބު ހޯދައިދޭން އޮލިމްޕިކް ކައުންސިލް އޮފް އޭޝިއާގެ ރައީސް ކުވޭތުގެ އަހުމަދު އަލް-ސަބާހް ނުފޫޒު ފޯރުއްވި ކަމަށެވެ. ކަންކަން ނިންމުމުގައި ރަސްމީ އިދާރާތަކުން ޖިންސުގެ ތަފާތުކުރުންތައް ގެންގުޅުނު ކަަމަށެވެ.\nމި އިންތިޚާބުގައި ޖިންސީ ތަފާތުކުރުން ހުއްޓުވިފައިނުވާ ކަމަށް ކުޅިވަރާ ބެހޭ ދުނިޔޭގެ އެންމެ މަތީ ކޯޓުގެ ނިންމި ނިންމުމުގައި ވެއެވެ. އަދި 2019 ގައި ކުރިއަށް ދިޔަ އިންތިޚާބަށް ނުފޫޒު ފޯރުވާފައިވާ ކަމަށް ކަނޑައަޅާފައިވެއެވެ. ނަމަވެސް އެއީ ކޮން ފަރާތެއް ކަމެއް ހާމައެއް ނުކުރެއެވެ.\nމީގެ އިތުރުން އިންތިހާބު އަލުން ބޭއްވުމަށް މާޔަން ހުށަހެޅި ހުށަހެޅުން ވަނީ ބޭރުކޮށްލާފައެވެ. އެ ބަޔާނުގައި ވަނީ އެދިފައިވާ ގޮތަށް އިންތިޚާބުގެ ނަތީޖާތައް ބާތިލުކުރުމުގެ ބާރު އެ ކޯޓަށް ނެތް ކަމަށެވެ.\nމިކަމާ ގުޅިގެން މާޔަން ކުރި ޓްވީޓެއްގައި ބުނެފައިވަނީ އޭނާ ހުށަހެޅި މައްސަލައިގައިވާ ކަންތައްތައް ސީއޭއެސްއަށް ސާބިތުވެފައިވާތީ އެކަމާ އުފާކުރާ ކަމަށެވެ. އެކަމަކު ކަންބޮޑުވާ ކަމަކީ އޭއެފްސީގެ އެ އިންތިޚާބުގެ ނަތީޖާ ބާތިލުކުރަން ނުނިންމުން ކަމަށެވެ.\nފެބުރުއަރީ 17, 2021 17:11\nއޭއެފްސީ ނުބުނޭބާ ތިދައިތަ ހީވަނީ އެއްޗެއް ބޮއިގެން އުޅޭ ދައިތައެއްހެނޭ.\nފެބުރުއަރީ 17, 2021 17:27\nއުރަތްޕެއްނެތްމަޖިލިސްމެންބަރުންލައްވާއައްނި ނާޗަރަންގީވެސްކުޅޭނެ ހިތުހުރި މައްސަލައެއްބަލާ ނުބަލާ ތިޔަ މަޖިލިސް ބޭކާރުތަނަކައްހަދައިފި ކޯޓްތަކުގެ ބޭނުނުމެއްނެތް މީނާ ގަޔާވަ މީހެއްގެ ކަމެއްވީމާ މަޖިލީހުންވެސް ބަލަާ ރައްޔިތުންނޭވިސްނާ މިފަހަރު ރުކަށް ވޯޓްއަޅާ\nފެބުރުއަރީ 17, 2021 17:41\nމަޖުލިހުން މިކަމާދޭތެރޭ ވިސްނާލުމް ބުއްދިވެރި ހުރިހާކަމަކައް އަތްބާނަންހަދައިގެން ރާއްޖެފުޓުބޯޅައިން ސަސްޕެންޑްކޮއްފާނެ\nފެބުރުއަރީ 17, 2021 18:02\nއެކޯޓުންއެގޮތައްނުނިންމިއަސް މަޖިލީހުގެކޮމެޓީން ތިމައްސަލަނިންމާ އޭއެފްސީގެ އިންތިހާބު ބާތިލުކޮށް ނަޝީދުގެ ލޯބިވެރިޔާއެކޯޓުގެ ފަޑިޔާރެއްގެގޮތުގައި ހަމަޖައްސާ މައްސަލައަލުން ބަލަންފެނޭ\nފެބުރުއަރީ 17, 2021 18:33\nމިމީސްމީހުންގެ ހުރިހާ ކަންބޮޑުވުންތަކެއް މިމީހުން ވަރަށް އިސްކަމެއް ދީގެން ބަލާނެ.\nއެ ވަރިހަމަ ކުޑަކޮށް ބަނޑު ހަރުވިޔަސް.\nއެކަމް އަހަރެމެން ކީއްކުރާނީ .\nފްލެޓް ގަނޑު ގެއްލިގެން ވެސް ރޮއި ރޮއި ތިބްން މި ޖެހެނީ\nފެބުރުއަރީ 17, 2021 18:48\nނަޝީދު ނޫނީނެތެއްނު ކަމެއްވާމީހެއް.\nމިހާރު ދެން ނަޝީދުގެ މައްސަލަ އެއްވެއްޖެއްޔާ ބަލާނީ ކޮންތާކުން ބާ؟\nހިތްތަކުގެ އެންމެ މަތީ ރައީސް. ޝުކުރިއްޔާ ރައީސް ނަސީދު\nފެބުރުއަރީ 17, 2021 19:41\nމީތަ ސޫސަން އެބުނާ ފްރެންޑަކީ. މިމީހާއަށް މިކަމެއް ނުވެގެންދޯ ސޫސަން ވެސް އެވަރެއް އެރުވީ. އެހެންތާވާނީ ވެސް އެއްކުޅިވަރެއްގެ މީހުންވީމަ\nފެބުރުއަރީ 17, 2021 21:46\nއޭއެފްސީ އެއީ ކެނެރީގެ ބޮޑުއަށި ދޮށުން ހިގާ ތަނެއް ނޫން. ޖޭއެސްސީ ހިސާން ބޮޑުއަށި ދަށަށް ވައްދާގެން ހިންގިއަސް އޭއެފްސީ އެއީ އެހެންވާ ތަނެއް ނޫން. ހަޖަމް ކޮށްލަބަލަ\nފެބުރުއަރީ 17, 2021 21:48\nމިކަހަލަ ދެއުޅިއެއްނުވާ މައްސަލަތައް އުފައްދާ މައްސަލަ ބަލާ ވަގުތުބޭކާރުކުރުން މީނާގެ ކަމަކީ.\nފެބުރުއަރީ 17, 2021 22:00\nދެން މަޖިލިސް އިންތިހާބެއް ބާއްވަދެން ވީނުންތޯ. އޭރުން އިންތިހާބެއްވެސް ލިބުނީ ނޫންތޯ. މަޖިލީހަށް ހުށަހަޅާއިގެން އިންތިހާބެއް އެންމެ ފަސޭހަމަގުން ކުރެވޭނެކަމަށް ފެންނަ ގޮތަކީ އެއީ ދެއްތޯ؟\nފެބުރުއަރީ 17, 2021 23:52\nމީ މީނަގެ ދެބެންގެ ދެދަރި ކޮށްކޮ އޮތަ..\nފެބުރުއަރީ 18, 2021 07:53\nވީ ގެއްލުމަށް ފައިސާގެ ބަދަލެއް ލިބޭތޯ ފައިސާ ލިބުނީމަ މައްސަލަ ނިމޭނެ.\nފެބުރުއަރީ 18, 2021 10:30\nަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަަނޖިސް މަޖިލިސްގެ ނަޖިސް ރައީސް މުޅި ގައުމު ނަޖިސް ކޮށްފި.\nފެބުރުއަރީ 22, 2021 08:07\nދުވަހަކުވެސް ބުރުގާ އެޅި މީހަކާއެކު މި އަންނި ފޮޓޯނަގާފައި ހުއްޓައެއް ނުފެނެއެވެ. މިއީ ކީއްވެ ވާކަމެއްބާއެވެ.


މ. އަތޮޅުގެ އެސް.ޓީ.އޯ. ގެ ފާމަސީތަކުން ރައްޔިތުން ބޭނުންވާ ބޭސްލިބުމަށް ދަތިތަކެއްހުރީތީ އެކަމާ ބެހޭގޮތުން މުލީ ރީޖަނަލް ހޮސްޕިޓލުން މަޝްވަރާ ބައްދަލުވުމެއް ބާއްވައިފި! | Meem Atoll Council\nތަރައްޤީ ޕްލޭނަށް ޢަމަލީސިފަ އަންނަމުންދާގޮތުގެ ރިޕޯޓް\nކޮވިޑްގެ މިޙާލަތުގައި މ. އަތޮޅު އެސް.ޓީ.އޯ. ގެ ފާމަސީތަކުން ރައްޔިތުން ބޭނުންވާ ބޭސްލިބުމަށް ދަތިތަކެއް ހުރީތީ އެކަމާ ބެހޭގޮތުން މަޝްވަރާކުރުމަށް މ. މުލީ ރީޖަނަލް ހޮސްޕިޓަލުން އިސްނަގައިގެން މ. އަތޮޅު ކައުންސިލާ، މުލީ ކައުންސިލާ، މުލީ އެސް. ޓީ. އޯ ފާމަސީ އާއި އެކު މިއަދު 13:00 އިން 14:35 އަށް ބައްދަލުވުމެއް ބާއްވައިފިއެވެ.\nމ. މުލީ ރީޖަނަލް ހޮސްޕިޓަލްގެ ޖަލްސާކުރާ މާލަމުގައި ބޭއްވުނު މި ބައްދަލުވުމުގައި މުލަކަތޮޅު އަތޮޅު ކައުންސިލްގެ ނާއިބު ރައީސް އަލްފާޟިލް އަޙްމަދު ޙަސަންގެ އިތުރުން މ. އަތޮޅު ކައުންސިލްގެ މެމްބަރ އަލްފާޟިލް އަމްޖަދު ޙަސަން އާއި އެކްޓިންގ ސެކްރެޓަރީ ޖެނެރަލް އަލްއުސްތާޛު މުޙައްމަދު ނިޔާޒު ބައިވެރިވެވަޑައިގެންނެވިއެވެ.\nމ. މުލީ ރީޖަނަލް ހޮސްޕިޓަލްގެ ފަރާތުން ބައްދަލުވުމުގައި ބައިވެރިވެވަޑައިގެންނެވީ މެނޭޖަރ ހެލްތް ސަރވިސަސް އަލްފާޟިލް އަޙްމަދު ނާފިޒާއި، ސީނިއަރ ކޮމިއުނިޓީ ހެލްތް އޮފިސަރ ސާދާތު ޔޫސުފާއި، މުލީ އެސް ޓީ އޯ ފާމަސީގެ ފަރާތުން މެނޭޖަރ މުޙައްމަދު މުސްތަފާއާއި އަދި ފާމަސިސްޓް ސުލްތާނާ ބައިވެރިވެ ވަޑައިގެންނެވި އެވެ.\nމި ބައްދަލުވުމުގައި މައިގަނޑު ގޮތެއްގައި މަޝްވަރާކުރެވުނީ ޑޮކްޓަރުން ލިޔެދެއްވާ ބޭސްތަށް ރައްޔިތުންނަށް ލިބިދިނުމަށް އެސް.ޓީ.އޯ. ފާމަސީ އަށް ހުރިގޮންޖެހުންތަކާއި އެކަންކަން ޙައްލު ކުރެވޭނެ ގޮތްތަކާ ބެހޭ ގޮތުންނެވެ. ބައްދަލުވުން ނިންމާލީ މިކަންކަމާ ގުޅޭގޮތުން އެސް. ޓީ. އޯ. ގެ މެނޭޖްމެންޓާ މަޝްވަރާ ކުރުމަށް ނިންމުމަށް ފަހުގައެވެ.\n← ޤާނޫނީ ބާރު ލިބިގެން ދިވެހިރާއްޖޭގައި ޢަމަލު ކުރަމުންގެންދާ ގަވާޢިދުތައް\n15 ޖެނުއަރީ 2021 ގެ ކުރިން ބަޖެޓް ފާސްކޮށް އަތޮޅު ކައުންސިލަށް ހިއްޞާކޮށްފައިވާ ކައުންސިލްތަކުގެ މަޢުލޫމާތު →\nނޯޓިސްބޯޑު ތަރައްޤީ ޕްލޭނަށް ޢަމަލީސިފަ އަންނަމުންދާގޮތުގެ ރިޕޯޓް\nތަރައްޤީ ޕްލޭނަށް ޢަމަލީސިފަ އަންނަމުންދާގޮތް (2022 މާރޗް، އޭޕްރީލް)\nތަރައްޤީ ޕްލޭނަށް ޢަމަލީސިފަ އަންނަމުންދާގޮތް (2022 ޖެނުއަރީ، ފެބްރުއަރީ)\nނޯޓިސްބޯޑު މަސައްކަތު ތާވަލު\nމުލަކަތޮޅު އަތޮޅު ކައުންސިލް އިދާރާގެ މަސައްކަތު ތާވަލް- 2022


ކޯވިޑާއި ގުޅިގެން އަޅާފައިވާ ފިޔަވަޅުތަކަށް ބޮޑެތި ބަދަލުތަކެއް! | Sandhaanu\nކޯވިޑާއި ގުޅިގެން އަޅާފައިވާ ފިޔަވަޅުތަކަށް ބޮޑެތި ބަދަލުތަކެއް!\nކޯވިޑް19 އާއި ގުޅިގެން ސަރުކާރުން އަޅާފައިވާ ފިޔަވަޅުތަކަށް ލުއިތަކެއްދީ، އައު އުސޫލުތައް ހެލްތް ޕްރޮޓެކްޝަން އެޖެންސީއިން ޢާއްމު ކޮށްފިއެވެ.\nމިފަހަރު ދިން ލުއިތަކުގެ ތެރެއިން އެންމެ ފާހަގަ ކޮށްލެވޭ އެއް ކަމަކީ ބޭރުގައި އުޅުން މަނާ ވަގުތު ރޭގަނޑު 11 އިން ފަތިހު4އަކަށް ބަދަލުކުރުމެވެ. މިއާއިއެކު ރޭގަނޑު 11 އާއި ހަމަޔަށް ވެހިކަލް ދުއްވުންވެސް ހުއްދަ ވާނެއެވެ.\nއެޗްޕީއޭއިން ނެރުނު މި ބަޔާނުގައި ވާގޮތުން ކެފޭ ރެސްޓޯރެންޓްތަކުގެ ޚިދުމަތް ދެވޭ ގަޑިތަކަށްވެސް މިވަނީ ބަދަލުތަކެއް ގެނެސްފައެވެ. އެގޮތުން މިފަދަ ތަންތަން ހިންގުން މަނާ ގަޑިއަކީ ރޭގަނޑު 10:30 އިން ފަތިހު5އަކަށެވެ. މިއީ ވިޔަފާރިވެރިންނަށް ލިބުނު އުފާވެރި ޚަބަރެކެވެ.\nރާއްޖެއިން މިހާތަނަށް ކޯވިޑް19 އަށް 11،000 އަށް ވުރެން ގިނަ މީހުން ފައްސިވެފައިވާއިރު، މިހާރުވެސް 1000އަށް ވުރެން ގިނަ މީހުން މިބަލި ތަޙައްމަލު ކުރަމުން އެބަގެންދެއެވެ.